c: text/html

text:
གཤམ་གྱི་པར་འདི་ངས་རང་གི་སྡོད་ཁང་གི་སྒེའུ་ཁུང་ནས་བརྒྱབ་པའི་པར་ཡིན། དེ་རིང་གི་ཟླ་བ་འདི་ནི་ལོ་གཅིག་གི་ནང་སའི་གོ་ལ་དང་ཐག་ཉེ་ཤོས་ལ་སླེབས་པའི་ཟླ་བ་ཡིན་པས་ད་ལོའི་ཟླ་བ་ཆེ་ཤོས་དང། འོད་མདངས་འཚེར་ཤོས་དེ་རེད།
ཟླ་བ་ཆེ་ཤོས།འབྲི་མཁན། དཔལ་ལྡན་རྒྱལ། on June 23rd, 2013
རྡེའུ་འབུམ།འབྲི་མཁན། དཔལ་ལྡན་རྒྱལ། on June 21st, 2013
༼རྡེའུ་འབུམ། བོད་ཀྱི་བུད་མེད་དཀྱུས་མ་ཞིག་གི་མི་ཚེའི་ལོ་རྒྱུས།༽ ཞེས་པའི་དེབ་དེ་ནི། ཀུན་བཟང་སྒྲོལ་མ་ལགས་ཀྱིས་ཞེད་སྣང་དང་། འཛེམས་དོགས་མེད་པར་༡༩༩༠ ནང་བོད་ཀྱི་ཨ་མདོ་ས་ཁུལ་དུ་བུ་མོ་ཆུང་ཆུང་ཞིག་གིས་དཀའ་སྡུག་ཆེ་བའི་འཚོ་བར་གདོང་ལེན་བྱས་པའི་མྱོང་ཚོར་དང་། དེ་ནས་བཙན་བྱོལ་དུ་འབྱོར་ནས་རྒྱ་གར་དུ་སྐྱབས་བཅོལ་བའི་འཚོ་བ་རོལ་བའི་ཉམས་མྱོང་། དེའི་རྗེས་ཨ་རིར་ཕེབས་ཏེ་ལུགས་སྲོལ་དང་། གོམས་གཤིས། སྐད་ཡིག་སོགས་མི་གཅིག་པའི་སྤྱི་ཚོགས་ཞིག་གི་ནང་འཚོ་བ་གསར་བ་འགོ་འཛུགས་བྱས་བའི་བརྒྱུད་རིམ་གསལ་བོར་འཁོད་ཡོད་པ་རེད།
ང་རང་གིས་ཤེས་ཚོད་ལ་ཀུན་བཟང་སྒྲོལ་མ་ལགས་ཀྱིས་བྲིས་པའི་ ༼ རྡེའུ་འབུམ། བོད་ཀྱི་བུད་མེད་དཀྱུས་མ་ཞིག་གི་མི་ཚེའི་ལོ་རྒྱུས།༽ཞེས་པའི་དེབ་འདི་ནི། བོད་ཀྱི་བུད་མེད་དཀྱུས་མ་ལོ་ཆུང་ཞིག་གིས་མི་ཚེའི་ལོ་རྒྱུས་ཀྱི་དེབ་ཞིག་ཨ་རིའི་ནང་དབྱིན་ཡིག་ཐོག་པར་བསྐྲུན་བྱས་པ་ཐོག་མ་དེ་རེད། ཀུན་བཟང་སྒྲོལ་མ་ལགས་ནི་ལོ་ན་༣༢ ཡིན་པ་དང་། དེང་སྐབས་ཨ་རིའི་ཤར་ཕྱོགས་Maine མངའ་སྡེའི་ནང་གནས་སྡོད་བྱས་ཡོད་ལ། ཁོང་གི་གཟའ་ཟླ་ཨེ་ཝན་དང་ཁོང་གཉིས་ལ་བུ་མོ་གཉིས་ཡོད་པ་རེད།
༼རྡེའུ་འབུམ། བོད་ཀྱི་བུད་མེད་དཀྱུས་མ་ཞིག་གི་མི་ཚེའི་ལོ་རྒྱུས།༽ ཞེས་པའི་དེབ་དེའི རྩོམ་པ་པོ་ཀུན་བཟང་སྒྲོལ་མ་ལགས་དང་མཉམ་དུ་གླེང་མོལ་བྱས་བར་ཉན་འདོད་ཡོད་ན།
འཕྲུལ་དེབ།འབྲི་མཁན། དཔལ་ལྡན་རྒྱལ། on June 21st, 2013
དེང་སྐབས་འཕྲུལ་རིག་ཡར་རྒྱས་འགྲོ་བཞིན་པ་དང་བསྟུན་ནས་མི་རྣམས་ཀྱི་ཉིན་རྒྱུན་གྱི་འཚོ་བ་དང་། ལས་དོན་བྱེད་ཕྱོགས་ལའང་། འགྱུར་བ་འགྲོ་བཞིན་ཡོད་པ་རེད། དཔེ་ཆ་པར་སྐྲུན་ལ་མཚོན་ན། རྡོ་བརྐོས་དང་། ཤིང་བརྐོས། ལྕགས་པར། པར་སློག་རྒྱག་པ་སོགས་བརྒྱུད་རིམ་གང་མང་ཞིག་བརྒྱུད་ནས་དེང་སྐབས་༼འཕྲུལ་དེབ༽ཟེར་ཞིག་གློག་ཀླད་ནང་པར་བསྐྲུན་བྱས་ནས། ཆུ་ཚོད་སྐར་ཆ་གཅིག་གི་ནང་དྲ་ལམ་བརྒྱུད་ནས་འཛམ་གླིང་ས་ཕྱོགས་གང་སར་བཀྲམས་ཏེ་མི་སྟོང་ཕྲག་མང་པོས་ལྟ་ཀློག་ཐུབ་ཀྱི་ཡོད་པ་རེད། དེ་རིང་གི་ལེ་ཚན་འདིའི་ནང་དུ་། རྒྱ་གར་ལྷོ་ཕྱོགས་འབྲས་སྤུངས་དགོན་པར་སློ་གཉེར་གནང་བཞིན་པའི་ཞོར་ལ་འཕྲུལ་དེབ་བཟོ་མཁན། མཁྱེན་རབ་རྒྱ་མཚོ་འམ། ཤིས་ཚང་ལྗང་སྨྱུག་ལགས་དང་མཉམ་དུ་གླེང་མོལ་བྱེད་རྒྱུ་ཡིན།
སྦྲེལ་མཐུད་འདིར་མནོན་རོགས།
སེམས་ཚོར།འབྲི་མཁན། དཔལ་ལྡན་རྒྱལ། on May 21st, 2013
གནམ་མཁའི་སྐར་མ་ལ་ལྟ་རྒྱུ་ནི་ང་རང་ཆེས་དགའ་ཤོས་དང་། སེམས་ལྷོད་ལ་འབབ་པའི་དུས་ཡིན། ང་རང་ཆུང་དུས། གནམ་གྱི་སྐར་མ་བལྟས་ནས་དྲན་རིག་རྒོད་པའི་རྟོག་འཆར་གྱིས་སྐར་མ་ལ་བཞོན་ནས་ངའི་མིག་ཆེན་པོ་དེ། སྐར་མ་བཞིན་ཅེར་ནས་འཇིག་རྟེན་མི་ཡུལ་ལ་བལྟས་མྱོང་། དེ་རིང་དགོང་མོ་ངས་གནམ་གྱི་སྐར་མ་ལ་བལྟས་ནས་བྱིས་དུས་ཀྱི་དྲན་སྣང་ཕྱིར་དྲན་བྱེད་སྐབས། སྐར་མདའ་ཞིག་ཤར་ཕྱོགས་ཀྱི་གནམ་མཁའ་ནས་ནུབ་ཕྱོགས་ཀྱི་ས་ལ་ཟེགས་སོང་། དེ་དང་མཉམ་དུ་ང་དང་ཆེས་སེམས་ཐག་ཉེ་བའི་རླབས་ཆེན་གྱི་གང་ཟག་ཅིག་འཇིན་རྟེན་མི་ཡུལ་དང་བྲལ་སོང་། ཁོང་ནི་ངའི་ཕ་རྒན་ཡིན། ཁོང་ནི་དུས་གཏན་དུ་ངའི་སེམས་སུ་འཕྲོ་བཞིན་པའི་སྐར་མ་འོད་ཆེན་དེ་ཡིན།
ཨ་ཕ་ལགས།འབྲི་མཁན། དཔལ་ལྡན་རྒྱལ། on May 19th, 2013
གྲོགས་དམ་པ། ཁྱེད་རང་ཕེབས་སོང་།འབྲི་མཁན། དཔལ་ལྡན་རྒྱལ། on April 8th, 2013
གྲོགས་དམ་པ། བློས་ཐུབ་ཀྱི་གྲོགས་པོ་ལགས།
ཁྱེད་རང་ཕེབས་སོང་། ཁྱེད་རང་དངོས་སུ་ཕེབས་སོང་བའི་གནས་ཚུལ་ཐོས་དུས། ང་རང་ཐའེ་ལན་གྱི་རྒྱལ་ས་སྦེན་ཁོག་གི་རྒྱལ་སྤྱིའི་གནམ་ཐང་ཉེ་འཁྲིས་ཀྱི་མགྲོན་ཁང་ཞིག་ཏུ་ཡོད། གྲོགས་པོ་ལགས། ཁྱེད་རང་ཕེབས་རྒྱུ་ཡིན་པ། ཁྱེད་དང་ངེད་གཉིས་ཀྱིས་སྔོན་མ་ནས་ཤེས་ཡོད་པ་ཁྱེད་ཀྱིས་ཀྱང་མཁྱེན་གསལ་རེད། ཡིན་ནའང་ཁྱེད་ཉིད་དངོས་སུ་ཕེབས་སོང་བའི་གནས་ཚུལ་དེ་མདའ་མོ་བཞིན་ངའི་སྙིང་ལ་ཕོག་བྱུང་། ངས་མིག་གཉིས་བཙུམ་ནས་མ་ཎི་འདོན་སྐབས། སྤྲིན་ནག་མཁྲིགས་པའི་ལུང་ཁུག་དོག་མོ་ཞིག་ནས་ཁྱེད་ཀྱི་སྨིན་མ་མཐུག་པའི་མིག་ཟུང་ལས་ལྷད་མེད་ཀྱི་བརྩེ་མདངས་མངོན་བཞིན་ང་ལ་བལྟས་འདུག ངས་ཁྱེད་ཀྱི་མཚན་ནས་ཐེངས་ཁ་ཤས་བོས་ནའང། ཁྱེད་ཀྱིས་ནམ་རྒྱུན་གྱི་འཛུམ་མདངས་དེ་བསྟན་ནས། ཅི་ཡང་མ་བཤད་པར་སྤྲིན་ནག་མཁྲིགས་པའི་ལུང་ཁུག་དོག་མོ་དེ་བརྒྱུད་ནས་ཕེབས་སོང་། ངས་སེམས་ཁྲལ་དང་བཅས་ཁྱེད་ཀྱི་རྗེས་དེད་ནས་ཡོང་བ་ཡིན། ཅུང་མ་འགོར་བར། སྤྲིན་ནག་མཁྲིགས་པའི་ལུང་ཁུག་དོག་མོ་དེ་ལས་བརྒལ་ནས། མཛེས་སྡུག་ལྡན་པའི་མཐའ་ཡས་པའི་རྩྭ་ཐང་ཞིག་དུ་སླེབས་བྱུང་། ངས་མུ་མཐུད་ནས་ཁྱེད་ལ་བལྟས་བསྡད་པ་ཡིན། ཁྱེད་ཀྱི་ཁ་ཕྱིར་འཁོར་ནས་ངེད་གཉིས་ཀྱི་བཤད་ཚར་མེད་པའི་བོད་ཀྱི་མདུན་ལམ་དང་། སོ་སོའི་མི་ཚེའི་སྐོར་མུ་མཐུད་དུ་གླེང་མོལ་བྱེད་རྒྱུའི་རེ་བ་བྱས་པ་ཡིན། ཡིན་ནའང་ཁྱེད་ཀྱིས་ཁ་ཕྱིར་མ་འཁོར་བར་མུ་མཐུད་དུ་མཐའ་ཡས་པའི་རྩྭ་ཐང་སྟེང་ཕེབས་སོང་། ག་ལེར་ཕེབས་སོང་། ཁྱེད་ཀྱི་གཟུགས་བརྙན་དེ་མེ་ཏོག་སྣ་མང་བཞད་ཅིང་། རི་དྭགས་སེམས་ཅན་བག་ཡངས་ངང་གནས་པའི་རྩྭ་ཐང་དེེར་ཐིམས་ནས་ངའི་མིག་ལམ་ནས་ཡལ་སོང་། ངས་མིག་ཕྱེས་དུས་མིག་ཆུ་རྡོག་རྡོག་ཞིག་མཁུར་ཚོས་བརྒྱུད་ནས་ངའི་མདུན་དུ་ཡོད་པའི IPad སྟེང་ལ་ཟེགས་འདུག
གྲོགས་དམ་པ། བློས་ཐུབ་ཀྱི་གྲོགས་པོ་ལགས།
ལོ་ངོ་ཉེར་ལྔའི་སྔོན་ལ། གནའ་མཁར་ཟི་ལིང་དུ། ངེད་ཚོས་ལོ་ངོ་ཉི་ཤུར་སོན་པའི་གཞོན་ནུའི་སྣང་བ་མཐོན་པའི་ལ་རྒྱ་དང་། སྤོབས་པ་ཆེན་པོས་རང་ཉིད་ཀྱི་བྲང་ཁོག་ཁུ་ཚུར་གྱིས་རྡུང་བཞིན་མི་རིགས་ཀྱི་མདུན་ལམ་གླེང་བ་ངེད་གཉིས་ཀྱིས་ག་ལ་བརྗེད།
ལོ་ངོ་ཉི་ཤུའི་སྔོན་ལ། བཙན་བྱོལ་བའི་ལྟེ་གནས་རྡ་རམ་ས་ལར་ངེད་གཉིས་ཀྱིས་བོད་ཕྲུག་ཁྱིམ་སྡེར་འགྲོ་སའི་ལམ་ཁར་ཡོད་པའི་དུར་ས་དེ་རུ། ཆང་འཐུང་ཞོར་སྙན་ངག་འབྲི་བཞིན་དོན་དངོས་དང་། རྟོག་འཆར་མཉམ་བསྲེས་ངང་འཚོ་བ་བསྐྱལ་བའི་གནས་སྟངས་དེ་ངེད་གཉིས་ཀྱིས་ག་ལ་བརྗེད།
ནུབ་ཕྱོགས་སླེབས་ནས་། རྟོག་འཆར་དང། དོན་དངོས་ཀྱི་དབྱེ་བ་ཕྱེས་ནས། འདས་ཟིན་པའི་འཚོ་བར་གླེང་བཞིན། གཅེས་ཕྲུག་གཉིས་བང་དུ་བཟུང་ནས་འདོད་བློ་ཅུང་་ཚིམས་པའི་འཚོ་བར་རོལ་རྒྱུའི་གོ་སྐབས་ཤིག་བྱུང་བ་ངེད་གཉིས་ཀྱིས་ག་ལ་བརྗེད།
ལྷག་པར་དུ། ༢༠༡༡ ལོའི་སྤྱི་ཟླ་བཅུ་བའི་ནང་། ང་ཚོ་གྲོགས་པོ་ཁ་ཤས་ས་ཐག་རིང་པོ་ནས་ཆེད་མངགས་ཁྱེད་ལ་འཚམ་འདྲིར་ཡོང་བའི་རྗེས་ནས་ད་ལྟའི་བར་གྱི་ལོ་གཅིག་ལྷག་གི་རིང་། ཁ་པར་བརྒྱུད་ནས་བོད་རྒྱའི་འབྲེལ་ལམ་དང་། མི་རིགས་འདིའི་མདུན་ལམ་གླེང་ཞོར། མི་ཚེའི་རིན་ཐང་སྐོར་རྒྱུན་དུ་གླེང་མོལ་བྱས་པ་ངེད་གཉིས་ཀྱིས་ག་ལ་བརྗེད།
སྐྱེས་བར་མགོ་རྔ་ཡོད་ཀྱང་། འཆི་བར་་མགོ་རྔ་མེད་ཅེས་པ་ལྡོག་ཐབས་ཡོད་ན། ཁྱེད་ཉིད་དི་ལྟར་ཕེབས་དོན་མེད། ང་དུས་བརྟན་དུ་ཁྱེད་དང་མཉམ་དུ་ཡོད། གྲོགས་པོ་ལགས། ངའི་མི་ཚེ་ནང་ཁྱེད་ལྟ་བུའི་གྲོགས་པོ་ཞིག་ཡོད་པ་ངའི་བསོད་ནམས་དང་བདེ་སྐྱིད་ཡིན་ལགས།
ཁྱེད་ཀྱི་གྲོགས་པོ་དཔལ་ལྡན་རྒྱལ་གྱིས།
ད་འདི་ལྟར་ག་ཚོད་ཅིག་འགྲོ་རྒྱུ་ཡིན་ནམ།འབྲི་མཁན། དཔལ་ལྡན་རྒྱལ། on March 25th, 2013
ཁ་སང་སྤྱི་ཟླ་གསུམ་པའི་ཚེས་༢༤ཉིན། མི་གཅིག་དང་། དེ་རིང་ཚེས་༢༥ཉིན་མི་ཞིག་གིས་ཨ་མདོ་ས་ཁུལ་དུ་རང་ལུས་མེར་བསྲེགས་བཏང་འདུག ཁོང་ཚོས་”བོད་ལ་རང་དབང་དགོས། ༧གོང་ས་མཆོག་བོད་ལ་ཕེབས་སུ་འཇུག་དགོས། “ཟེར། རྒྱ་ནག་གཞུང་གིས་ཁོང་ཚོས་དགོས་འདུན་ལ་དགེ་མཚན་ལྡན་པའི་ཡ་ལན་ཞིག་སྤྲོད་ངེས་ཡིན་ནམ། བོད་མིའི་སྒྲིག་འཛུགས་ཀྱིས། “རྒྱ་ནག་གཞུང་གིས་བོད་ནང་ལག་བསྟར་བྱེད་བཞིན་པའི་དྲག་གནོན་གྱི་སྲིད་ཇུས་མཚམས་འཇོག་བྱས་པ་ཡིན་ན། བོད་མིས་རང་ལུས་མེར་སྲེག་མཚམས་འཇོག་ངེས་རེད།”ཟེར།རྒྱ་ནག་གཞུང་གིས་བོད་ནང་དྲག་གནོན་གྱི་སྲིད་ཇུས་མཚམས་འཇོག་བྱེད་རྒྱུ་ཚབ་ཏུ་དེ་བས་ལྡོག་ཏེ། སྡུག་ཕྱོགས་ཀྱི་ཡ་ལན་སྤྲོད་བཞིན་འདུག ད་མུ་མཐུད་དུ་སྲེག་རྒྱུ་ཡིན་ནམ། ཉེ་ཆར་ང་རང་རང་ལུས་མེ་བསྲེགས་ནས་འདས་གྲོངས་སུ་གྱུར་བའི་མི་སྣ་ཅིག་གི་ཨ་མར་ཐུག་བྱུང་། ཁོ་མོས་ང་ལ་འཐམ་ནས་ངུས་བྱུང་། སྐར་མ་ཁ་ཤས་རིང་ལ་ངུས་བྱུང་། “ཁྱོད་ཐོན་དང་ངམ།” ཟེར་བ་ཙམ་ལས་ཚིག་གཅིག་ཀྱང་ཁ་ནས་ཐོན་མ་བྱུང་། ངས་ཀྱང་ཁོ་མོར་འཐམ་རྗེས་ལག་གཉིས་ཀྱིས་འགྲམ་པ་བསྐྱོར་ནས། “ད་མ་ངུ།” ཟེར་བ་ཙམ་ལས་ཚིག་གཅིག་ཀྱང་ཁ་ནས་ཐོན་མ་སོང་། མིག་ལས་མིག་ཆུ་ཡང་ཐོན་མ་བྱུང་། ངས་ཁོང་མོའི་མིག་ཆུ་འདྲེས་པའི་མིག་མདངས་ལས། སྐྱོ་སྡུག་དང་། སེམས་ཁྲལ། ཞེད་སྣང་། ཐེ་ཚོམ མགོ་འཐོམ་ཡོད་པའི་སྣང་བརྙན་མཐོང་བྱུང་།
ད་ཅི་ཞིག་བྱེད་དགོས་སམ། ང་ཞེད་སྣང་འདུག རང་ལུས་མེ་སྲེག་གི་ཚ་རླབས་འདི་ཤུགས་ཆེ་རུ་འགྲོ་རྒྱུ་ཡིན་ནམ། ད་འདི་ལྟར་ག་ཚོད་ཅིག་འགྲོ་རྒྱུ་ཡིན་ནམ།
མེ་ལྕེའི་ཀློང་དུ་༧རྒྱལ་བའི་མཚན་ནས་འབོད།།
ས་ལ་འགྱེལ་ཁར་མི་རིགས་རང་དབང་འབོད།།
ཚེ་སྲོག་མེ་ལ་འཐིམས་པའི་རྣམ་ཤེས་ཀྱིས།།
མི་མངོན་དབྱིངས་ནས་བོད་ལ་ཅེར་ནས་འདུག།
བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཞོན་ལ་བཅར་འདྲི།འབྲི་མཁན། དཔལ་ལྡན་རྒྱལ། on January 7th, 2013
བོད་ཀྱི་གཞོན་ནུ་ལྷན་ཚོགས་ནི། བཙན་བྱོལ་བོད་མིའི་སྤྱི་ཚོགས་ཁྲོད་། གཞུང་འབྲེལ་མ་ཡིན་པའི་ཚོགས་པ་ཆེ་ཤོས་དེ་ཡིན་ལ། བོད་ཀྱི་གཞོན་ནུ་ལྷན་ཚོགས་ཀྱིས་བོད་རང་བཙན་ཡིན་པའི་ཆབ་སྲིད་ཀྱི་ལྟ་བ་བཟུང་ཏེ། བོད་རང་བཙན་ཆེད་འཐབ་རྩོད་བྱེད་བཞིན་ཡོད་པ་རེད།
འདས་པའི་ཟླ་བ་གཅིག་ལྷག་གི་རིང་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཞོན་དོན་གྲུབ་ལྷ་དར་ལགས་དང་། དྲུང་ཆེ་ཆོས་སྐྱིད་ལགས་རྣམ་གཉིས་བྱང་ཨ་རིའི་ནང་ཕེབས་ནས་ལས་དོན་སྤེལ་ཡོད་པ་རེད། བོད་ཀྱི་གཞོན་ནུ་ལྷན་ཚོགས་ཀྱི་། ཚོགས་གཞོན་དོན་གྲུབ་ལྷ་དར་ཨ་རིའི་ནང་ཡོད་པའི་སྐབས་འདིར་ཨེ་ཤའི་རང་དབང་རླུང་འཕྲིན་ཁང་གིས་བཅར་འདྲི་ཞུས་བར་གཟིགས་རོགས།
མེ་མདའ། མེ་མདའ།འབྲི་མཁན། དཔལ་ལྡན་རྒྱལ། on December 15th, 2012
ཞེད་སྣང་འདུགའབྲི་མཁན། དཔལ་ལྡན་རྒྱལ། on December 2nd, 2012
རང་ལུས་མེ་བསྲེགས་བཏང་བའི་བོད་མི ༩༠ལྷག་གི་དགོས་འདུན་ལ། རྒྱ་ནག་གཞུང་གིས་ཡོངས་གྲགས་ངང་བསམ་བློ་གཏོང་གྱིན་ཡོད་པའི་རྣམ་འགྱུར་ཞིག་སྟོན་སྲིད་དམ། ༧གོང་ས་མཆོག་གིས་རང་ལུས་མེར་སྲེག་མཚམས་འཇོག་གི་འབོད་སྐུལ་མ་གནང་བར་དུ། མུ་མཐུད་དུ་རང་ལུས་མེ་སྲེག་གཏོང་ངེས་རེད་བསམ་ནས་ང་རང་ཞེད་སྣང་འདུག

robotstxt: allowed

filter: keep


text:
བོན་རྒྱ་བསྟན་འཛིན་རབ་རྒྱས་དང་རྡོ་རྗེ་དབང་ཕྱུག་གཉིས་ནས་གནས་ཚུལ་ཕྱོགས་བསྒྲིགས་བྱེད་དོན།
༼༡༽ སྙིང་དཀར་བཀྲ་ཤིས་ཀྱིས་རང་ལུས་མེར་བསྲེགས་བཏང་བའི་གནས་ཚུལ།
དེ་རིང་རེབ་གོང་སྒྲོ་རོང་པོ་ནས་རང་ལོ་ ༢༤ ཡིན་པ་སྙིང་དཀར་བཀྲ་ཤིས་ཞུ་བ་ཞིག་གིས། “རྒྱལ་བ་རིན་པོ་ཆེ་སྐུ་ཚེ་བརྟན་པར་ཤོག” ”བོད་ལ་རང་དབང་དགོས”ཞེས་སྐད་འབོད་དང་བཅས་ཏེ། རང་ལུས་མེར་བསྲེགས་བཏང་ནས་འདས་གྲོངས་ཕྱིན་འདུག
སྙིང་དཀར་བཀྲ་ཤིས་ནི་ཕ་བཀྲ་ཤིས་རྣམ་རྒྱལ་༼རང་ལོ་ ༤༧༽་དང་མ་མཁའ་འགྲོ་འཚོ་༼ལོ་བཞིའི་གོང་ཚེ་ལས་འདས་འདུག༽གཉིས་ཀྱི་བུ་ཡིན་པ་དང་། སྙིང་དཀར་བཀྲ་ཤིས་ཀྱི་སྐྱེས་དམན་གྱི་མིང་ལ་འབྲུག་མོ་ཚེ་རིང་༼ལོ་ ༢༣༽ཡིན་འདུག་ལ། སྙིང་དཀར་བཀྲ་ཤིས་ཀྱི་ཨ་མ་འདས་རྗེས་ཁོང་གི་ཨ་ཕས་སྐྱེས་དམན་གཞན་ཞིག་དང་གཉེན་སྒྲིག་ཡོད་པ་དེའི་མིང་ལ་ལྷ་མོ་མཁར་ཟེར་གྱི་ཡོད་འདུག མེར་བསྲེགས་གཏོང་ཡུལ་ནི་སྒྲོ་རོང་པོའི་གད་དམར་ཐང་གི་སློབ་གྲྭའི་ནང་རེད་འདུག་ལ། དེ་རིང་དེ་གར་ཁ་སྔོན་འདས་གྲོངས་ཕྱིན་པ་རྟ་མགྲིན་མཚོ་དང་སྐལ་བཟང་སྦྱིན་པ་གཉིས་ཀྱི་ཆེད་མདོ་བ་དང་སྒྲོ་རོང་པོ་ཁུལ་དུ་སྨོན་ལམ་མཆོད་འབུལ་དང་། ནང་མིར་མྱ་ངན་སེམས་གསོའི་མི་ཚོགས་ཕོན་ཆེ་འཛོམས་སྐབས་ཤིག་རེད་འདུག མེར་བསྲེགས་གཏོང་དུས་ནི་དེ་རིང་ཉིན་རྒྱབ་བོད་ནང་གི་ཆུ་ཚོད་ ༣ དང་སྐར་མ་ ༡༥ སྟེང་རེད།
དེ་རིང་མདོ་བ་དང་སྒྲོ་རོང་པོ་ཁུལ་དུ་འདི་ཟླའི་ཚེས་ ༧ ཉིན་རང་ལུས་མེར་བསྲེགས་བཏང་ནས་འདས་གྲོངས་སོང་བ་སྒྲོ་རོང་པོའི་དཔའ་མོ་རྟ་མགྲིན་མཚོ་དང་། འདི་ཟླའི་ཚེས་༨ཉིན་རང་ལུས་མེར་བསྲེགས་བཏང་ནས་འདས་གྲོིངས་སོང་བ་མདོ་བ་སྡོང་བེ་ནས་ཡིན་པ་དཔའ་བོ་སྐལ་བཟང་སྦྱིན་པ་གཉིས་ཀྱི་ཁྱིམ་དུ་གདུང་སེམས་མཉམ་བསྐྱེད་ཆེད་ཕེབས་མཁན་གྱི་མི་ཚོགས་མང་བའི་སྐབས་དང་འཁེལ་ཡོད་པར་བརྟེན། སྐུ་ཕུང་རྒྱ་ལག་ཏུ་ཤོར་མ་བཅུག་པར་རང་ཁྱིམ་དུ་གདན་འདྲེན་ཞུས་ཏེ། མི་མང་གིས་སྲུང་སྐྱོབ་འོག་འདས་པོ་ཁོང་གི་ཆེད་རྗེས་འཇུག་སྨོན་ལམ་གསུང་འདོན་བྱེད་ཀྱི་ཡོད་འདུག
གཞན་ཡང་གནས་ཚུལ་འབྱོར་དོན་ལྟར་ན། ཁ་སང་ཕྱི་ཚེས་ ༡༡ ཉིན་མདོ་བ་ཞང་སྒྲོ་རོང་པོ་སྡེ་བའི་དམར་ཤོག་ཧྲུའི་ཅི༼ཏ་ཏོས་ཧྲུའུ་ཅི༽ སྟག་ལྷ་ཟེར་བ་རྒྱ་གཞུང་གི་ལས་ཀ་བྱས་ནས་ལོ་ ༡༥ ཕྱིན་ཡོད་པ་ཁོང་གིས། “མང་ཚོགས་ནང་ལ་བསམ་ཚུལ་ག་རེ་ཡོད་མེད་ཧ་གོ་མ་སོང་། ངས་བསམས་ན། མེར་བསྲེགས་གཏོང་དགོས་པའི་རྒྱུ་རྐྱེན་གཙོ་བོ་ནི་༸གོང་ས་མཆོག་གི་སྐུ་པར་བཤམས་མི་ཆོག་པ་དང་། གསོལ་བ་སྨོན་ལམ་འདེབས་མི་ཆོག་པ། གཙོ་བོ་༸གོང་ས་མཆོག་ཕྱི་ལོགས་ལ་ཕུད་པ་དང་། བོད་ལ་ཕེབས་འཇུག་གི་མེད་པ། པཎ་ཆེན་རིན་པོ་ཆེའི་སྤྲུལ་སྐུ་བཙོན་ཁང་དུ་བཀག་པ། བོད་ལ་རང་དབང་གཙང་མ་མེད་པ་བཅས་ལ་བརྟེན་ནས། རང་ལུས་མེར་བསྲེགས་གཏོང་དགོས་པ་འདི་ལ་ཐུག་པ་རེད།” ཅེས་དྲི་བ་འགོད་མཁན་འབྲེལ་ཡོད་ལས་བྱེད་ལ་བཤད་འདུག་པར། ཡུལ་མི་ཚོ་ཁོང་གི་བསམ་ཚུལ་འདི་ལ་ཧ་ལས་པའི་ཚོད་དུ་འདུག་པ་དང་། ལས་བྱེད་ཅིག་གིས་དེ་ལྟར་བཤད་པར་ཆེ་བསྟོད་བྱེད་པ་དང་བློ་ཁོག་ཆེན་པོ་འདུག་ཅེས་བསྔགས་བརྗོད་བྱེད་ཀྱིན་འདུག་ཟེར།
༼༢༽ སྙིང་ལྕགས་འབུམ་གྱིས་རང་ལུས་མེར་བསྲེགས་པའི་གནས་ཚུལ།
ཡང་གནས་ཚུལ་འབྱོར་གསལ་ལྟར་ན། དེ་རིང་ཉིན་རྒྱབ་བོད་ནང་གི་ཆུ་ཚོད་ ༧ དང་སྐར་མ་ ༡༨ སྟེང་། རེབ་གོང་མདོ་བ་འབྲོག་ཡོ་ལག་ར་རྒན་སྡེ་བ་ནས་ཡིན་པ་སྙིང་ལྕགས་འབུམ་ཞུ་བ་ཞིག་གིས་མདོ་བ་ཞང་སྲིད་གཞུང་གི་སྒོ་ཁ་ནས་རང་ལུས་མེར་བསྲེགས་བཏང་སྟེ་འདས་གྲོངས་ཕྱིན་འདུག
ཁོང་གི་ཕ་མིང་ལ་ལྷ་ཕྱུག༼ ལོ་ ༤༤ ༽མ་མིང་ལ་ཚེ་རིང་མཚོ་༼ ལོ་ ༣༨ ༽གཉིས་ཀྱི་བུ་ཡིན་པ་དང་། ཁོང་གཉིས་ལ་ཕྲུ་གུ་གསུམ་ཡོད་པ་ནི། ཆེ་བ་བུ་སྙིང་ལྕགས་འབུམ་དང་། འབྲིང་བ་བུ་མོ་འབྲུག་མོ་མཚོ། ཆུང་བ་བུ་མོ་ཚེ་འབྲུག་སྐྱིད་བཅས་ཡིན།
དཔའ་བོ་ཁོང་གིས་མདོ་བ་གཡག་ལུང་སྟེ་མདོ་བ་ཞང་ཡོད་ས་ནས་རང་ལུས་མེར་བསྲེགས་བཏང་འདུག་ལ། དེ་རིང་མདོ་བ་ཞང་ཡོད་སར་མི་མང་པོ་འཛོམས་ཡོད་སྐབས་ལ་བརྟེན། སྐུ་ཕུང་རྒྱ་ལག་ཏུ་ཤོར་མ་བཅུག་པར་ཐད་ཀར་མདོ་བ་དགོན་པའི་ནང་གདན་ཞུས་ཀྱིས་སྨོན་ལམ་གསུང་འདོན་དང་། དེ་ནས་གྲྭ་པ་རྣམས་འདས་གྲོངས་སུ་ཕྱིན་རིགས་སྦྱིན་སྲེག་བྱེད་ས་ཞིག་ཡོད་པ་དེར་གདན་ཞུས་ཀྱིས་སྦྱིན་སྲེག་བྱེད་ཀྱི་ཡོད་འདུག ཁྱོན་མི་མང་ཉིས་སྟོང་ནས་སུམ་སྟོང་བརྒལ་བ་འདུ་འཛོམས་ཀྱིས། ༸གོང་ས་མཆོག་གི་ཞབས་བརྟན་“གངས་རི་ར་བས་བསྐོར་བའི་ཞིང་ཁམས་སུ། །ཕན་དང་བདེ་བ་མ་ལུས་འབྱུང་བའི་གནས། །སྤྱན་རས་གཟིགས་དབང་བསྟན་འཛིན་རྒྱ་མཚོ་ཡི། །ཞབས་པད་སྲིད་མཐའི་བར་དུ་བརྟན་གྱུར་ཅིག །”ཅེས་པ་དབྱངས་སྒྲོག་དང་། མ་ཎི་འདོན་པ་སོགས་བྱས་དང་བྱེད་བཞིན་ཡོད་འདུག་པ་ལས། ཞིབ་ཕྲའི་གནས་ཚུལ་ལག་སོན་མ་བྱུང་།
གཞན་ཡང་རེབ་གོང་རོང་འབྲོག་ཁུལ་དུ་རྫོང་དང་ཞང་སྲིད་གཞུང་གི་ལས་བྱེད་ཚོས་ས་གནས་མང་ཚོགས་ནང་གཏམ་བཤད་འདྲ་མིན་སྤེལ་བ་དང་། ༸གོང་ས་མཆོག་གི་སྐུ་པར་བཤམས་མི་ཆོག་པ། མི་མང་འདུ་འཛོམས་རིགས་མི་ཆོག་པ་སོགས་ཀྱི་དམ་བསྒྲགས་བྱེད་ཤུགས་ཆེ་རུ་བཏང་ཡོད་འདུག་ལ། རེབ་གོང་༼ཐུན་རིན༽རྫོང་བློན་ཆོས་ཞང་ཟེར་བའི་ལས་ཁུངས་ནས་ཡི་གེ་ཞིག་བཀྲམས་འདུག་པའི་ནང་། ཀྲུང་གོ་གུང་ཁྲན་ཏང་གི་འགོ་ཁྲིད་ནམ་རྒྱུན་སྲུང་སྐྱོང་བྱ་རྒྱུ། མེས་རྒྱལ་གཅིག་གྱུར་ཡོང་བར་སྲུང་སྐྱོང་དང་། ཏཱ་ལའི་ཚོགས་པའི་ཁ་བྲལ་སིམ་འཛུལ་ངོ་རྒོལ་བྱ་དགོས་ཞེས་སོགས་བཀོད་འདུག་པ་ཟུར་གསལ་པར་ནང་གསལ་བ་འདི་ཡིན།།


text:
༢༠༡༣ ཟླ་ ༣ ཚེས་ ༥ རེས་གཟའ་མིག་དམར།
༄༅། །འདི་གར་ཆེས་མཐོའི་ཁྲིམས་ཞིབ་ཁང་ནས་ཕྱི་ལོ་ ༢༠༡༣ ཟླ་ ༣ ཚེས་ ༥ ཉིན་བཏང་གནས་ནང་འཁོད་དོན། ཤར་ཕྱོགས་བོད་མིའི་ས་གནས་ཁྲིམས་ཞིབ་ཁང་གི་ས་གནས་ཁྲིམས་ཞིབ་པ་བློ་བཟང་ཚེ་ཐར་ལགས་ཀྱིས།
ཕྱི་ལོ་ ༢༠༡༣ ཟླ་ ༢ ཚེས་ ༡༥ ནས་ ༢༥ བར་ཨོ་རི་ས་ཕུན་ཚོགས་གླིང་གཞིས་ཆགས་དང་། མན་སྤར་ཕན་བདེ་གླིང་གཞིས་ཆགས་གཉིས་ཀྱི་སེར་སྐྱ་མང་ཚོགས་ཁྱོན་བསྡོམས་མི་གྲངས་ ༢༨༠ ལྷག་ཙམ་ལ་བཙན་བྱོལ་བོད་མིའི་ཁྲིམས་ལུགས་སྐོར་གོ་རྟོགས་སྤེལ་ཡོད་པ་དང་། ཆེས་མཐོའི་ཁྲིམས་ཞིབ་ཁང་ནས་ཉེ་ལམ་རྒྱ་གར་ནང་ཡོད་གཅིག་ལྕོགས་བོད་མིའི་ས་གནས་ཁྲིམས་ཞིབ་ཁང་ཚང་མ་ཕྱིར་བསྡུ་གནང་སྟེ། ཀ་རྡོར་སྒང་གསུམ་དང་། རྒྱ་གར་ཤར་ཕྱོགས་དབུས་ཁུལ་གྱི་གཞིས་ཆགས་ཁག ( ༡༢ ) འབྲས་ལྗོངས་ལྷོ་ཕྱོགས་ར་ཝང་ལ་ཀུན་ཕན་གླིང་གཞིས་ཆགས་སུ་རྟེན་གཞི་བྱས་པའི་ཤར་ཕྱོགས་བོད་མིའི་ས་གནས་ཁྲིམས་ཞིབ་ཁང་གི་ཁྱབ་ཁོངས་སུ་ཟླ་བསྒྲིལ་གྱིས་ས་ཁོངས་ཁྱབ་ཚད་བསྒྱུར་བཅོས་གནང་བ་ལྟར། ས་གནས་ཁྲིམས་ཞིབ་པ་བློ་བཟང་ཚེ་ཐར་ལགས་ཀྱིས་ཁྲིམས་ཞིབ་པའི་ལས་ཁུར་ཞུས་པ་ནས་ད་རེས་ས་གནས་གཉིས་སུ་ཁྲིམས་ལུགས་གོ་རྟོགས་སྤེལ་བ་ཐོག་མ་དེ་ཡིན་འདུག་པ་བཅས། །


text:
བཙན་བྱོལ་ཤེས་ལྡན་པ་ཚོས་གཞིས་བྱེས་གཉིས་ཀྱི་བར་ཐག་དང་སྙིང་སྟོབས་ཐད་བགྲོ་གླེང་གནང་།
འོད་དཀར་དྲ་ཚིགས་ངོས་ནས་ཕྱི་ཟླ་ ༧པའི་ཚེས་ ༡༧གྱི་ཉིན་གུང་ཆུ་ཚོད་ ༡།༣༠སྟེང་བཞུགས་སྒར་ངྷ་རམ་ས་ལ་ཁུལ་ལོ་པུ་(CLUB HOUSE )ཚོགས་ཁང་དུ་ བཙན་བྱོལ་བོད་མི་ཤེས་ལྡན་པ་གང་མང་ཞིག་གི་འདུ་འཛོམས་ཐོག་《གཞིས་བྱེས་གཉིས་ཀྱི་བར་ཐག་དང་སྙིང་སྟོབས》ཅེས་པའི་བརྗོད་གཞིའི་ཐོག་གཏམ་གླེང་ཞིག་འགོ་འཛུགས་བྱས་ཡོད་པ་དང༌། ཚོགས་འདུ་དེར་བཙན་བྱོལ་ཁྲོད་ཀྱི་ལས་གནས་འདྲ་མིན་སྟེང་གི་མི་སྣ་དང་གསར་འགོད་པ། གཞན་ཟུར་ཉན་པ་བཅས་མི་མང་པོ་མཉམ་ཞུགས་བྱས་འདུག ཐེངས་འདིའི་ཚོགས་འདུ་གཏམ་གླེང་དེའི་རྣམ་པ་མ་འདྲ་བ་ཞིག་ནི་གདན་ཞུ་བགྲོ་གླེང་པ་རེ་ཟུང་ཟུར་འཇོག་མི་བྱེད་པར་དེར་ཡོད་ཀྱི་སྐུ་མགྲོན་ཚང་མར་གོང་གསལ་བརྗོད་གཞིའི་ཐོག་རང་མོས་གཏམ་གླེང་བྱ་རྒྱུའི་གོ་སྐབས་སྤྲད་ཡོད།
ངེད་དྲ་ཚིགས་ཀྱི་འགན་འཛིན་ཤིང་བཟའ་རིན་པོ་ཆེ་ཡིས་བགྲོ་གླེང་གོ་སྒྲིག་གནང་དགོས་པའི་རྒྱུ་མཚན་གསུང་དོན།
དེང་སྐབས་བོད་ནང་གི་རྩོམ་པ་པོ་ཞོགས་དུང་གཙོས་པའི་རྩོམ་པ་པོ་མང་པོ་ཞིག་འཇུ་འགྲོ་ཡི་ཡོད་རེད། ཉེ་ཆར་རྩོམ་པ་པོ་གཉན་འཇུས་འདུག ང་ཚོས་ནམ་རྒྱུན་ཁ་རྒྱག་པ་འདྲ་བཤད་ནས་འདི་འདྲ་བྱེད་དགོས་ཀྱི་འདུག་ཅེས་མང་པོ་བཤད་ཀྱི་ཡོད་རེད། ཡིན་ནའང་བོད་ནས་ལག་ལེན་བསྟར་ཡོང་དུས་ཚེ་སྲོག་ལ་ཐུག་བསྡད་པ་ཞིག་ཆགས་ཀྱི་འདུག ཁོ་རང་ཚོས་ཚེ་སྲོག་ལ་མ་འཛེམས་པའི་སྒོ་ནས་ཕྱག་ལས་གནང་ཡོང་དུས་ང་ཚོ་བཙན་བྱོལ་ནང་ནས་ཁོ་ཚོ་ལ་རྒྱབ་སྐྱོར་ག་འདྲ་བྱེད་དགོས་འདུག་ཟེར་དུས། ཏོག་ཙམ་ཁག་པོ་མིན་འགྲོ་དྲན་གྱི་འདུག ལྷག་པར་དུ་བོད་ནང་གི་རྩོམ་པ་པོ་གྲགས་ཅན་སྐུ་ཞབས་ཞོགས་དུང་དང་《ལག་རྩལ》་རྩོམ་པ་པོ་སྙན་ངག་པ་གཉན་སོགས་འཇུས་པའི་རྗེས་སུ་ང་རང་སྒེར་གྱི་ངོས་ནས་ང་ཚོའི་དྲ་རྒྱ་དང་འབྲེལ་བའི་སྒོ་ནས་བོད་ནང་འབྲེལ་བ་ཏོག་ཙམ་ཡོད་དུས། མང་པོ་ཞིག་གིས་ཐུགས་ཕམ་གནང་གི་འདུག ང་ཚོས་བོད་ནང་དུ་ལས་དོན་ག་འདྲ་ཞིག་བྱེད་ཀྱི་ཡོད་རེད་དེ། ཁྱོད་རང་ཚོ་ཕྱི་ཕྱོགས་སུ་གོ་རྒྱུ་ཚོར་རྒྱུ་མི་འདུག ག་རེ་བྱེད་ཀྱི་ཡོད་རེད་ཅེས་བོད་ནང་གི་ཤེས་ལྡན་མི་སྣ་ཚོར་བསམ་ཚུལ་ཞིག་སླེབས་ཡོང་དུས་ང་རང་གི་སེམས་ནང་དུ་ཚོར་བ་ཤུགས་ཆེན་པོ་ཞིག་སླེབས་ཀྱི་འདུག ང་ཚོ་གཞིས་བྱེས་གཉིས་ཀྱི་བར་ཐག་ཆེན་པོ་ཞིག་ཏུ་འགྱུར་འགྲོ་གི་མེད་འགྲོ་བསམ་པའི་སེམས་ཁྲལ་ཞི ག་ཀྱང་ཡོང་གི་འདུག དེར་བརྟེན་གཞིས་བྱེས་གཉིས་ཀྱི་བར་ཐག་ཞེས་པ་ག་འདྲ་ཞིག་ལ་ངོས་འཛིན་བྱེད་ཀྱི་ཡོད་ཅེས་པ་དེ་རེད།
ང་ཚོ་བཙན་བྱོལ་ནང་དུ་བོད་གཞུང་གིས་དབུ་ཁྲིད་པའི་མི་འབོར་གང་འཚམ་ཡོད་པ་རྣམས་ཀྱིས་དེ་ཚོའི་ཆེད་དུ་གནང་དགོས་པ་མང་པོ་ཞིག་གནང་གི་ཡོད་དམ་མེད། གནང་ཐབས་ཡོད་དམ་མེད། དེའི་སྒང་ལ་ཤེས་ཡོན་པ་ཚོ་ལ་འགན་འཁྲི་ཆེན་པོ་ཞིག་ཡོད་རེད་བསམ་གྱི་འདུག ལྷག་པར་དུ་བོད་ནང་ལ་རྩོམ་ཡིག་ཚིག་རྐང་ཁ་ཤས་ཤིག་འབྲི་མི་ཆོག་པའི་གནད་འགག་ ཅིག་ཆགས་ནས། བར་སྐབས་ཤིག་ནས་སྙན་རྩོམ་མཁྲེགས་པོ་དེ་འདྲ་འབྲི་ཡོང་དུས་རྒྱ་མིས་བཙིར་ཡོང་གི་འདུག་ཟེར། ཁྱོད་རང་གིས་བརྗོད་བྱ་ག་རེ་རེད། དོན་དག་ག་རེ་སྟོན་གྱི་ཡོད་རེད་ཅེས་བཤད་ནས། མདོར་བསྡུས་ན་སྙན་རྩོམ་ཡག་པོ་ཞིག་འབྲི་མི་ཐུབ་པའི་སྒང་ལ་སླེབས་འདུག འདི་འདྲ་ཞིག་གི་སྐབས་སུ་ཕྱི་ལོག་ཏུ་ཡོད་མཁན་ཚོས་མིག་གི་མ་མཐོང་མདོག་མདོག་ བྱས་ནས་སྡོད་ཐུབ་ཀྱི་ཡོད་དམ་མེད། ང་རང་ལ་ཆ་བཞག་ན་བཙན་བྱོལ་ནང་དུ་སླེབས་ནས་བློ་ཕམ་མང་པོ་ཞིག་ཡོང་མྱོང། འོན་ཀྱང་ལས་ཀ་མཚམས་མ་བཞག་པར་བྱེད་ཀྱི་ཡོད་པ་དེ་བོད་ནང་གི་སྙིང་སྟོབས་ལ་བརྟེན་པ་ཡིན། བཙན་བྱོལ་ནང་དུ་ཉེ་ཆར་བཀའ་ཤག་གིས་བཙན་བྱོལ་བོད་གཞུང་ཞེས་མིང་ཚིག་བེད་སྤྱོད་བྱེད་རྒྱུ་མེད་པ་དང། བཙན་བྱོལ་སྒྲིག་འཛུགས་ཞེས་བཀའ་སློབ་གནང་ཡོང་གི་འདུག འདི་འདྲ་ཆགས་ཡོང་དུས་སོ་སོ་འདིར་བསྡད་ནས་ག་རེ་ཡོང་གི་འདུག སོ་སོའི་ལྟོ་གོས་དོན་དུ་གཉེར་བ་གཅིག་པུ་ཡིན་ན་ཁུངས་འཁྱོལ་འགྲོ་རེད།
འདི་འདྲ་ཞིག་གི་སྐབས་སུ་བོད་ནང་དུ་འབྲེལ་བ་ཡོང་བའི་སྐབས་སུ། ཁོ་རང་ཚོའི་འཆར་གཞི་དང་དམིགས་ཡུལ། བོད་ཀྱི་ཐོག་ལ་བཅངས་པའི་ལྷག་བསམ་སོགས་གསུང་ཡོང་དུས་རང་བཞིན་གྱིས་སྡོད་མི་ཐུབ་པ་ཞིག་གི་དཀའ་ངལ་འོག་ཏུ་སོ་སོའི་དཀའ་ངལ་མ་ལྟོས་པར་ལས་ཀ་མཚམས་འཇོག་མ་ཐུབ་པ་དེ་འདི་འདྲའི་སྒང་ནས་ཆགས་བསྡད་ཡོད། དེར་བརྟེན་ང་ཚོ་དང་བོད་ནང་དུ་ཡོད་པ་ཚོ་མི་རིགས་གཅིག་དང། ཁྲག་རྒྱུན་གཅིག་ཡིན་དུས་རྣམ་པ་ཚོའི་སེམས་ནང་དུ་ཚོར་བ་ག་འདྲ་ཞིག་ཡོང་གི་འདུག དེ་རིང་འདིར་ཤེས་ཡོན་པ་རྐྱང་རྐྱང་བསྐོངས་ནས་རྣམ་པ་ཚོས་དེའི་ཐད་དགོངས་ཚུལ་ལྷུག་པོ་གསུང་བའི་རེ་བ་རྒྱག་གི་ཡོད། མདོར་བསྡུས་ན། བོད་ནང་གི་བོད་པ་དང་ང་ཚོ་གདུང་རྒྱུད་གཅིག་དང་མི་རིགས་གཅིག་ཡིན་ན། ཕྱི་ལོགས་སུ་ད་ལྟའི་གནས་སྟངས་འདི་དྲང་པོ་བཤད་ན་སླ་དྲགས་འདུག་བསམ་གྱི་འདུག དེར་བརྟེན་ངེད་དྲ་ཚིགས་ཀྱིས་དེ་རིང་གི་གཏམ་གླེང་ཚོགས་འདུ་འདི་བཀོད་སྒྲིག་བྱས་པ་ཡིན་ཞེས་ཚོགས་འདུ་ངོ་སྤྲོད་གནང་་སོང༌།
དེར་མཐུད་རྒན་ལྷ་བཟང་ཚེ་རིང་མཆོག་གིས་གསུངས་དོན།
བར་ཐག་དང་སྙིང་སྟོབས་ཅེས་པ་ནི་གཞིས་བྱེས་གཉིས་ལ་ཡོད་པ་རེད། ཡིན་ནའང་སྒྲུབ་སྟངས་དེ་ལ་ཆེ་ཆུང་དང་ཁྱད་པར་ཞིག་ཡོད་པ་རེད། གཞི་རྩའི་ཐོག་ནས་གནས་སྟངས་མ་འདྲ་བ་གཉིས་ཀྱི་སྟེང་ནས་མ་འདྲ་བ་རེད། བར་ཐག་དེ་ཡོད་པ་གང་ཞིག་ལ་བར་ཐག་དེ་ང་ཚོའི་གཞུང་གི་དབུ་ཁྲིད་རྣམ་པས་ངེས་ལེན་ཐུབ་ཀྱིན་མི་འདུག དེ་རིང་འདིར་གཞིས་ལུས་མི་མང་གིས་གནས་ཚུལ་མཁྱེན་མཁན་མང་པོ་ཞིག་སླེབས་ཡོད་པ་རེད། གཞིས་ལུས་མི་མང་དགྱ་ནག་འོག་ཏུ་འདུག་མ་འདོད་པའི་སྐད་ཆ་མ་ཡིན་པར་འདུག་མ་ཐུབ་པར་རང་བཙན་བསྐྱར་གསོ་ཆེད་ལོ་ནས་ལོ་ཉིན་ནས་ཉིན་གཅེས་པའི་ཚེ་སྲོག་ཀྱང་གཏོང་གི་ཡོད་པ་རེད། དེ་བཙན་བྱོལ་གཞུང་གིས་ངེས་ལེན་གནང་གི་མི་འདུག དེ་འགྲིག་གི་མི་འདུག་ཞེས་བརྗོད་སྐབས་དེ་མང་མོས་འོས་བསྡུ་ཡིན་ཞེས་བརྗོད་ཡོང་གི་འདུག བཙན་བྱོལ་ནང་གི་མི་འབུམ་ཞིག་གི་བསམ་ཚུལ་དེ་བོད་མི་ས་ཡ་དྲུག་གི་མང་མོས་འོས་བསྡུ་ག་འདྲ་ཆགས་རེད་ཅེས་སོགས་གནད་དུ་བབ་པའི་གསུངབཤདགནང་སོང༌། ཆེ་ཤོས་དེ་དམིགས་ཡུལ་གྱི་གནས་སྟངས་ལ་ཐུག་འདུག ཐབས་ལམ་རྐྱང་རྐྱང་བཤད་བསྡད་པ་ལས་ང་ཚོའི་རྩ་བའི་ན་ཚ་དེ་ཤེས་དགོས་ཀྱི་འདུག ན་ཚ་དེ་ནི་རང་བཙན་མེད་པའི་ནད་ཚ། ལུང་པ་མེད་པའི་ནད་ཚ། རང་དབང་མེད་པའི་ནད་ཚ། དེ་བས་ཉེན་ཁ་ཆེ་ཤོས་ཞིག་ཡོད་པ་ནི་ང་ཚོའི་དུས་ཚོད་རྫོགས་འགྲོ་གི་ཡོད་པ་རེད། འཐབ་རྩོད་མ་བྱས་གོང་ལ་དང་པོ་དམིགས་ཡུལ་ཞིག་དགོས་པ་རེད། དམིགས་ཡུལ་བོད་རང་བཙན་སླར་གསོ་དགོས་ཀྱི་འདུག ཅེས་གལ་ཆེ་གསུངས་བཤད་རིམ་པས་གནང་སོང༌།
བོད་མི་མང་སྤྱི་འཐུས་འབའ་བ་སྐལ་བཟང་རྒྱལ་མཚན་ལགས་ནས།
ང་ཚོའི་བོད་དོན་འཐབ་རྩོད་ནང་གི་གལ་ཆེ་ཤོས་དེ་གཞིས་བྱེས་གཉིས་ཀྱི་འབྲེལ་ལམ་དེ་ཆད་དུ་མི་འཇུག་རྒྱུ་གལ་ཆེན་རེད། ང་ཚོ་ལ་འཛམ་གླིང་སྟེང་སྙན་གྲགས་ཅན་གྱི་དབུ་ཁྲིད་ཅིག་ཡོད་པ་འདི་ནི་ང་ཚོ་གཞིས་བྱེས་གཉིས་ཀའི་འབྲེལ་མཐུད་ཆེ་ཤོས་རེད། གཞན་ང་ཚོ་ནི་བོད་ནང་གི་བོད་མི་ཚོའི་བདེ་སྡུག་དེ་རྒྱལ་སྤྱིའི་སྟེང་ཁྱབ་བསྒྲགས་བྱེད་པའི་མགྲིན་ཚབ་པ་ཡིན་པས། གཞིས་བཞུགས་བོད་མི་ཚོའི་གནས་སྟངས་ཤུགས་ཆེན་པོས་ཁྱབ་བསྒྲགས་བྱེད་དགོས་པ་རེད། དེ་མིན་སྙིང་སྟོབས་ཅེས་པ་ངས་འཐབ་རྩོད་མུ་མཐུད་དུ་གནས་ཐུབ་པའི་སྙིང་སྟོབས་དང་གཞིས་བྱེས་གཉིས་ཀྱི་འབྲེལ་བ་མཐུད་ཐུབ་རྒྱུ་བཅས་ལ་ངོས་འཛིན་བྱེད་ཀྱིན་ཡོད། དགྱ་ནག་དེང་སྐབས་ཕྱི་ནས་བལྟས་ན་སྟོབས་ཆེན་པོར་མཐོང་ཡང་ནང་ལོག་རུལ་ཟིན་པའི་རྒྱལ་ཁབ་ཅིག་ཡིན་པས་ང་ཚོས་སྙིང་སྟོབས་མུ་མཐུད་གནས་ཐུབ་པ་བྱ་རྒྱུ་གལ་ཆེན་རེད་ཟེར།
ཆབ་སྲིད་བཙོན་ཟུར་གྲྭ་བག་བྲོ་ལགས་ནས་གསུང་དོན།
ང་ཚོའི་རིག་གཞུང་གི་སྙིང་སྟོབས་དེ་ཡར་བསླང་མཁན་དེ་པཎ་ཆེན་རིན་པོ་ཆེ་མཆོག་རེད། ཁོང་གི་གཟི་བྱིན་ལ་བརྟེན་ནས་ཨ་ལགས་་དུང་དཀར་ཚང་དང༌། ཨ་ལགས་དམུ་དགེ་བསམ་གཏན་ཚང༌། ཨ་ལགས་ཚེ་རྟན་ཞབས་དྲུང་ཚང་ལྟ་བུ་དག་ལ་བརྟེན་ནས་བྱུང་བ་རེད་ལ། དེ་བཞིན་པཎ་ཆེན་སྐུ་ཕྲེང་བཅུ་པའི་སྐབས་ནས་བཟུང་བོད་མི་རིགས་ཀྱི་སྙིང་སྟོབས་ཅེས་པ་འགོ་བསླངས་པ་རེད། དེ་བས་ང་ཚོའི་ཕྱི་དྲིལ་ལས་ཁུངས་སུ་དེ་ལྟ་བུའི་མི་སྣ་རླབས་ཆེན་དག་གི་པར་མི་བཤམས་པར་དོན་མེད་ཀྱི་པར་དེ་འདྲ་བཤམས་ཀྱི་འདུག དེ་ཚོ་ཕར་གཡུགས་ཏེ་དེའི་ཤུལ་དུ་གོང་གསལ་གྱི་མི་སྣ་དེ་ལྟ་བུ་དག་གི་པར་འཇོག་རོགས་ཅེས་སོགས་ཀྱི་གསུང་བཤད་མང་དུ་གནང་སོང༌།
དབུས་གཞོན་ནུའི་དྲུང་ཆེ་དོན་གྲུབ་ལྷ་དར་ལགས་ཀྱིས་གསུངས་དོན།
ང་རང་གི་ངོས་ནས་བལྟས་ན་བར་ཐག་ལ་འཁོར་ཡུག་དང་དམིགས་ཡུལ་སོགས་ཡོད་པ་རེད།དེ་ཡང་བོད་ཕྱི་ནང་གཉིས་ཀྱི་བར་ཐག་དེ་གཙོ་བོ་དམིགས་ཡུལ་རེད། བོད་ནང་གི་དམིགས་ཡུལ་དེ་གཅིག་གྱུར་རེད། ང་ཚོ་བཙན་བྱོལ་བ་ཚོའི་དམིགས་ཡུལ་དེ་གསལ་བོ་མ་རེད། བར་ཐག་ཉེ་རུ་གཏོང་དགོས་ན་གོམ་པོ་དང་པོ་དམིགས་ཡུལ་གཅིག་གྱུར་ཡོང་དགོས་པ་གལ་ཆེན་རེད། བོད་ཕྱི་ནང་གཉིས་ཀྱི་སྙིང་སྟོབས་དེ་བསྡུར་བ་ཡིན་ན་བོད་ནང་གི་སྙིང་སྟོབས་དེ་ཚད་མཐོ་ཤོས་ཤིག་ལ་མཐོང་གི་ཡོད། བོད་ནང་གི་སྙིང་སྟོབས་ཀྱི་མེ་ལྕེ་དེ་འབར་འདུག་མོད༌། ང་ཚོའི་ངོས་ནས་སྙིང་སྟོབས་དེ་བྲི་འགྲོ་གི་འདུག གཞན་བོད་ཕྱི་ནང་གཉིས་ཀྱི་འབྲེལ་བ་དེ་༧གོང་ས་མཆོག་ཡིན་པ་གཙོ་བོ་རེད་མོད། འོན་ཀྱང་བོད་མི་རིགས་ཀྱི་འབྲེལ་བ་དེ་དབུ་ཁྲིད་གཅིག་པོའི་འབྲེལ་བ་མ་རེད། བོད་པའི་འཐབ་རྩོད་དེ་ཆོས་ལུགས་གཅིག་པོའི་འབྲེལ་བ་མ་རེད།
སྔོན་མ་ཡིན་ན་དགྱ་ནག་གི་དགྱ་དར་མེ་བསྲེག་བཏང་ཆོག་པ་རེད། ཡིན་ནའང་ཁ་སང་དེ་རིང་དེ་འདྲ་བྱས་ན་དགྱ་མི་རིགས་ལ་ཕོག་ཐུག་འགྲོ་གི་རེད་ཟེར། ང་ཚོས་དགྱ་མི་ཤེས་ཡོན་ཅན་མི་གྲངས་ལྔ་བརྒྱ་ཙམ་གྱིས་བྲིས་པའི་བོད་དོན་སྐོར་གྱི་དཔེ་དེབ་དེ་ཙམ་ཞིག་དགྱ་མི་རིགས་ཀྱིས་བོད་ལ་རྒྱབ་སྐྱོར་བྱས་པ་རེད་ཅེས་དཔང་རྟགས་ཙམ་དུ་འཛིན་གྱི་འདུག་མོད། དོན་ལ་དགྱ་མི་མང་གི་གྲངས་ཚད་དང་བསྡུར་ནས་བལྟས་པ་ཡིན་ན་གྲངས་ཀ་དེ་ནི་ཅི་ཡང་མ་རེད། དེ་བས་ངས་ང་ཚོ་ལ་དབང་བསྒྱུར་བྱེད་མཁན་དགྱ་ནག་གཞུང་ཡིན་པ་ལས་དགྱ་ནག་མི་མང་མ་རེད་ཅེས་པ་དེར་ངོས་ལེན་རྩ་བ་ནས་བྱེད་ཀྱིན་མེད། རྒྱུ་མཚན་དགྱ་ནག་མི་མང་གིས་བོད་ནི་ཆེས་རྗེས་ལུས་དང་ཀླ་ཀློ་ལྟ་བུ་ཞིག་ལ་དྲིལ་བསྒྲགས་བྱེད་ཀྱིན་དབང་བསྒྱུར་བྱས་ཡོང་བ་རེད་ལ། དེ་བཞིན་དུ་དྲུག་བཞིའི་དོན་རྐྱེན་སྐབས་ཀྱང་དགྱ་མི་ཚོས་ང་ཚོས་ང་ཚོའི་མི་རིགས་ལ་མེ་མདའ་རྒྱག་ཐུབ་ས་མ་རེད་ཅེས་བཤད་མྱོང་བ་རེད། ཡིན་ནའང་བོད་མི་ཚོར་མེ་མདའ་ག་ཚོད་བརྒྱབ་ནས་བསད་སོང༌། དེ་བཞིན་ཤར་དུ་ཏི་སུ་ཐན་ལ་དྲག་གནོན་བྱེད་སྐབས་དགྱ་ནག་གཞུང་ཙམ་མ་ཡིན་པར་མི་མང་གིས་ཀྱང་ལག་ཏུ་དབྱུག་པ་དང་གྲི་སོགས་བཟུང་ནས་དྲག་གནོན་བྱས་པ་འདི་ལས་མི་རིགས་གཉིས་ཀྱི་གནད་དོན་ཞིག་ཡིན་པ་གསལ་བོར་རེད། དེ་ཡིན་ཙང་ངས་དེ་ནི་དགྱ་མི་རིགས་ཀྱི་དབང་བསྒྱུར་ཞིག་ལ་ངོས་འཛིན་བྱེད་ཀྱིན་ཡོད་ཅེས་སོགས་གསུངས་སོང༌།
གཞན་འབྲེལ་བ་ལས་ཁུངས་ཀྱི་འགན་འཛིན་བསོད་ནམས་ནས་གསུང་དོན།
ང་རང་གི་ངོས་ནས་སྙིང་སྟོབས་ཅེས་པ་དེ་འཐབ་རྩོད་དེར་གོ་གི་ཡོད་ལ།འཐབ་རྩོད་ཅེས་པ་ཡང་ཆོས་དང་རིག་གཞུང་གཅིག་གྱུར་གྱི་ངོ་བོ་ལ་མཐོང་གི་ཡོད། དེ་བས་ང་ཚོ་བཙན་བྱོལ་ལ་མཚོན་ན་ཆོས་ལུགས་ཀྱི་ངོ་བོ་དེ་འཛིན་ཐུབ་ཀྱང་རྩ་བའི་རིག་གཞུང་ངོ་བོ་ཆ་ཚང་འཛིན་མ་ཐུབ་པ་ཞིག་ལ་ངོས་འཛིན་བྱེད་ཀྱིན་ཡོད། ཆོས་ལུགས་ཀྱི་ངོ་བོ་ཙམ་འཛིན་ཐུབ་ཀྱང་གཙོ་བོ་སྐད་ཡིག་དང་ལོ་རྒྱུས་སོགས་ཤེས་དགོས་པ་རེད།དེ་ཤེས་པ་ཡིན་ན་ང་ཚོའི་འཐབ་རྩོད་ཀྱི་དམིགས་ཡུལ་དེ་ཤེས་ཀྱི་རེད། གཞན་ང་ཚོའི་མི་རིགས་་ཀྱི་རིགས་ཞེན་འདུ་ཤེས་དེ་ཤུགས་ཆེ་རུ་ཡོང་བ་བྱེད་རྒྱུ་ཡང་གལ་ཆེན་རེད་ལ། ཚད་མཐོན་པོས་ཞེན་ཁོག་ཅིག་བྱུང་བར་མི་རིགས་ཀྱི་ངོ་བོ་གལ་ཆེན་དུ་འཛིན་རྒྱུ་གལ་ཆེན་རེད། ང་ཚོའི་ལས་འགུལ་སྤེལ་སྐབས་ཐབས་ལམ་མ་ནོར་བར་མི་རིགས་ཀྱི་སྤོབས་པ་དང་ལ་རྒྱ་དེ་འཛིན་རྒྱུ་གལ་ཆེན་པོར་མཐོང་གི་འདུག དགའ་འོས་པ་ཞིག་ལ་དེང་སྐབས་སྔོན་དང་མི་འདྲ་བ་ནི་བོད་ནང་ལོག་གི་དགྱའི་སློབ་ཆེན་འགྲིམས་མཁན་ཚོར་ཡང་སྔོན་དང་བསྡུར་ན་མི་རིགས་ཀྱི་རིགས་ཞེན་ཆེ་རུ་འགྲོ་བཞིན་འདུག་ལ། བོད་པའི་སྐད་དང་ཡི་གེ་སྐོར་ལ་དོ་སྣང་ཡང་ཆེན་པོ་ཡོང་གི་འདུག་པས། ང་ཚོས་ཀྱང་གཏིང་ཟབ་མོའི་འཆར་གཞི་དང་མ་འོངས་པའི་མདུན་ལམ་དེ་གཙོ་བོ་སྐད་འབོད་ཙམ་ལ་བརྟེན་པ་ནི་མི་འདང་བ་ཞིག་ཏུ་མཐོང་གི་ཡོད་ཟེར།
རྩོམ་པ་པོ་ཨ་འཇམ་དབྱངས་ཚུལ་ཁྲིམས་ལགས་ནས་གསུང་དོན།
ངས་བལྟས་ན་བོད་གཞིས་བྱེས་གཉིས་ཀྱི་བར་ཐག་ནི་༧གོང་ས་སྐྱབས་མགོན་ཆེན་པོའི་སྐུ་ཚེ་ལ་འབྲེལ་ནས་བྱུང་དགོས་པའི་བར་ཐག་ཞིག་ལ་ངོས་འཛིན་བྱེད་ཀྱིན་ཡོད། བར་ཐག་དེར་བདམ་ཀ་བྱེད་དགོས་པ་ཡིན་ན་དབུ་མའི་ལམ་དང་རང་བཙན་ཞེས་པ་ཙམ་ལས་བར་ཐག་དེ་འབྲེལ་ཐུབ་ཀྱི་མ་རེད་བསམ་གི། དཔེར་ན་སྒྱུ་རྩལ་དང་རིག་གཞུང་གི་མ་ལག་མང་པོ་ཞིག་གི་སྟེང་ནས་གཞིས་བྱེས་གཉིས་ཀྱི་བར་ཐག་དེ་འཛིན་དགོས་པ་ཞིག་ཏུ་མཐོང་སོང༌། གཞན་ཤེས་ཡོིན་སྲིད་བྱུས་ཀྱི་སྟེང་ནས་ཁ་ཕྱོགས་གསར་བ་ཞིག་བསྐྲུན་ཐུབ་པ་ཡིན་ན་མ་འོངས་པའི་འབྲེལ་ཐག་ལ་ཕན་གི་རེད་བསམ་གི དེ་མིན་ཆོས་ལུགས་ཀྱི་འབྲེལ་ཐག་དེ་བཙན་བྱོལ་ནང་གི་བླ་མ་དང་ཆོས་ལུགས་བར་གྱི་འབྲེལ་ཐག་དེ་ཡག་པོ་འདུག གཞན་གཞིས་ལུས་མི་མང་གི་སྙིང་སྟོབས་དེས་ང་ཚོ་བཙན་བྱོལ་སྤྱི་ཚོགས་ལ་ཤུགས་རྐྱེན་ཆེན་པོ་ཐེབས་ཡོད་པོར་བསམ། དཔེར་ན་སྟག་པགས་རྒྱན་གོས་མེ་བསྲེག་ལས་འགུལ་ནས་༢༠༠༨ལོའི་གྱེན་ལངས་ཆེན་མོ། དེ་བཞིན་དུ་ཡུལ་ཤུལ་ས་ཡོམ་སོགས་ཀྱིས་མཚོན་ཐུབ་པས། བོད་ནང་གི་སྙིང་སྟོབས་དེར་ང་ཚོ་བཙན་བྱོལ་བོད་མི་ཚོས་སློབ་སྦྱོང་བྱ་དགོས་པ་ཞིག་ཏུ་མཐོང་སོང་ཟེར།
མཁན་པོ་འཇུ་བསྟན་སྐྱོང་ལགས་ནས་གསུངས་དོན།
ངས་བལྟས་ན་བར་ཐག་དེ་མེད་པ་ཞིག་དང་སྙིང་སྟོབས་དེ་སྤེལ་དགོས་པ་ཞིག་ཏུ་མཐོང་སོང་བ་མ་ཟད ། བོད་གཞིས་བྱེས་གཉིས་ཀྱི་ཤེས་ཡོན་པའི་བར་ཐག་དེ་གལ་ཆེན་པོར་འཛིན་དགོས་པ་ཞིག་ཏུ་མཐོང་སོང༌།དེ་གཉིས་ཁ་ཕྱོགས་མ་འདྲ་བ་གཉིས་སུ་ཕྱིན་པ་ཡིན་ན་བར་ཐག་དེ་ཉེན་ཁ་ཞིག་ཏུ་གྱུར་ཉེན་འདུག། དེ་བས་བར་ཐག་ཉེ་རུ་གཏོང་རྒྱུ་གལ་ཆེན་རེད།སྙིང་སྟོབས་ཅེས་ན་མི་རིགས་ཤིག་གི་འཐབ་རྩོད་ཕྱོགས་ནས་བཤད་ན་སྙིང་སྟོབས་དང་ང་རྒྱལ་དེ་དགོས་པ་ཞིག་རེད་ལ།་ཡོད་བཞིན་པ་ཞིག་ཀྱང་རེད། སྤྱིར་བཏང་མིའི་སྙིང་སྟོབས་ཞེས་པ་དེ་ཛ་དྲག་གི་སྐབས་སུ་མཐོང་གི་འདུག དེ་བས་བར་ཐག་དེ་ཉེ་རུ་གཏོང་དགོས་ལ་སྙིང་སྟོབས་དེ་དར་སྤེལ་བྱེད་དགོས་ཤིག་རེད་ཟེར།
རྩོམ་པ་པོ་ལྷ་ཆབ་སྦྱིན་པས་གསུངས་དོན།
ངས་བལྟས་ན་བཙན་བྱོལ་དང་གཞིས་བཞུགས་གཉིས་ཀ་བསྡུར་བ་ཡིན་ན་ཁྱད་པར་ཆེན་པོ་མཐོང་གི་འདུག བཙན་བྱོལ་ནང་དུ་སྙིང་སྟོབས་དེ་མ་བྱུང་བ་ནི་འཚོ་བ་སོགས་ཕྱོགས་མང་པོ་ཞིག་གི་འོག་ནས་ཡོང་ཐུབ་ཀི་མི་འདུག་བསམ་གི བོད་ནང་ལ་མཚོན་ན་སྙིང་སྟོབས་ད་ལྟའི་སྐབས་བྱུང་བ་ཞིག་མ་ཡིན་པར་སྔོན་མ་ནས་ཡོད་བསྡད་པ་ཞིག་རད། དེ་བས་ང་ཚོས་བོད་ནང་གི་སྙིང་སྟོབས་དེར་སློབ་སྦྱོར་བྱེད་དགོས། ཞོགས་དུང༌། ཐེའུ་རང༌། ཞོགས་ལྗང་སོགས་ཀྱི་སྙིང་སྟོབས་ལ་སློབ་སྦྱོང་བྱེད་དགོས། དེ་བྱུང་བ་ལ་བཙན་བྱོལ་གྱི་ཤེས་ཡོན་ཅན་དང་ལས་འགུལ་བ་དག་གིས་ཆིག་སྒྲིལ་གྱི་ལམ་ཁ་ཞིག་འཚོལ་རྒྱུ་གལ་ཆེན་རེད། ལྷག་པར་དྲ་ལམ་འདྲ་མིན་དུ་ཞུགས་པའི་་རྩོམ་འབྲི་བ་དག་གིས་བོད་ནང་ཁུལ་དུ་གནོད་པའི་ལས་ཀ་རེ་མི་བྱ་རོགས་ཅེས་འབོད་སྐད་ཞུ་བཞིན་ཡོད་ཅེས་སོགས་ཟེར།
བོད་ཀྱི་བང་ཆེན་གསར་འགོད་པ་གངས་ལྷ་མོ་ལགས་ནས་གསུངས་དོན།
བོད་ཡིག་ལ་བརྟེན་ནས་ཆེད་ལས་དགོས་པ་གལ་ཆེན་པོར་མཐོང་གི་འདུག བོད་ཀྱི་རིག་གཞུང་གཏིང་ཟབ་མོ་ཡོད་པོར་བརྟེན་དེ་དང་བསྟུན་ནས་བོད་ཀྱི་སྐད་ཡིག་གཙོར་བཟུང་གིས་ཆེད་ལས་ཕྱོགས་ལ་ཤུགས་རྒྱག་རྒྱུ་གལ་ཆེན་རེད། འབོད་སྐད་ཞུ་རྒྱུ་ཅིག་ནི་མ་འོངས་པར་ཡང་འདི་འདྲའི་གཏམ་གླེང་མུ་མཐུད་དུ་གནང་ན་ཕན་ཐོག་ཆེན་པོར་འདུག་ཅེས་འབོད་སྐད་ཞུ་རྒྱུ་ཡིན། གཞན་བསམ་ཚུལ་ཞིག་ཡོད་པ་ནི་ང་ཚོས་ཐབས་ལམ་གཙོ་བོར་བཟུང་ན་ཡག་པོ་མཐོང་སོང༌། དེ་མིན་གྱི་ལངས་ཕྱོགས་གཙོ་བོར་མ་བཟུང་ན་ཡག་པོར་བར་འདོད།
མཇུག་ཏུ་ཉམས་ཞིབ་པ་ཀླུ་མཁར་བྱམས་ཀྱིས་མཇུག་སྡོམ་གྱི་གསུང་བཤད་གནང་དེ་དུས་ཡུན་ཆུ་ཚོད་ལྔའི་རིང་ལ་ཚོགས་ཤིང་ཚང་མས་་སྐབས་བབ་ཀྱི་བརྗོད་བྱའི་སྐོར་ལྷུག་པོར་གནང་རྗེས་ཚོགས་འདུ་བདེ་ལེགས་ངང་གྲོལ།
གསར་འགོད་པ་གཟུགས་ཕྱུག་སྐྱིད།
༼ཡོང་ཁུངས།འོད་དཀར་དྲ་ཚིགས།༽


text:
འབྲི་མཁན། དཔལ་ལྡན་རྒྱལ། on August 17th, 2014
དེ་རིང་ཚེས་༡༦ ཉིན། འཇུ་ཆེན་ཐུབ་བསྟན་གྱི་སྐུ་ཚེའི་ལོ་རྒྱུས་དཀར་ཆག་ཐེ་བའི་དེབ་ ༢༢ ལག་འབྱོར་བྱུང་།
དེབ་འདི་དག་ཚང་མ་འགོ་ནས་མཇུག་བར་རེ་རེ་བཞིན་མུ་མཐུད་དུ་ཀློག་རྒྱུ་དཀའ་ན་འང་། སྐབས་དོན་དང་དགོས་མཁོ་ལ་གཞིགས་ནས་ལྟ་ཀློག་ཐེངས་མང་བྱེད་ངེས་ཡིན་པ་གོར་མ་ཆག དེབ་འདི་དག་ནང་བཀོད་པའི་ནང་དོན་ཚང་མ་བདེན་པ་ཡིན་པའི་ངེས་བ་མེད་ནའང་། བཙན་བྱོལ་བོད་གཞུང་གི་གནས་བབ་དང་། ལོ་རྒྱུས་ལ་ཞིབ་འཇུག་གི་རྒྱུ་ཆ་གལ་ཆེན་ཞིག་ཡིན། འཇུ་ཆེན་ཐུབ་བསྟན་ལགས་ཀྱིས་ལོ་༡༥ རིང་། བཙན་བྱོལ་བོད་གཞུང་གི་བཀའ་བློན་ཁྲི་བ་དང་། བཀའ་བློན་གནང་། དེ་བཞིན་སྤྱི་འཐུས་ཚོགས་གཙོ་དང་། ལོ་རབས་བརྒྱད་ཅུའི་ནང་བོད་རྒྱའི་འབྲེལ་ལམ་སྐུ་ཚབ་ཀྱི་གཙོ་འགན་བཞེས་པ། བཙན་བྱོལ་བོད་མིའི་བཅའ་ཁྲིམས་དང་། མ་འོངས་བོད་ཀྱི་རྩ་ཁྲིམས་ཟིན་བྲིས་ཚོགས་ཆུང་གི་ཚོགས་གཙོ་སོགས་ཀྱི་ཕྱག་ལས་གནང་ཡོད།
རྩོམ་རིགས། གསར་འགྱུར་དཔྱད་རྩོམ། | བསམ་ཚུལ། »
འབྲི་མཁན། དཔལ་ལྡན་རྒྱལ། on June 13th, 2014
བོད་དོན་འཐབ་རྩོད་པ། གླིང་ཚ་ཚེ་བརྟན་རྡོ་རྗེ་ལགས་གོམས་བགྲོད་ཐེངས་གཉིས་པའི་སྐབས་གློ་བུར་དུ་གར་སོང་ཆ་མེད་དུ་གྱུར་ནས་ལོ་གཅིག་ཕྱིན་ཡང་། ད་དུང་ཁོང་གར་སོང་གང་ཡོད་མི་ཤེས་པའི་གནས་སུ་ལྷག་ཡོད། དེ་ཡང་ཕ་ཡུལ་མདོ་སྨད་བླ་བྲང་ནས་ཡིན་པའི་གླིང་ཚ་ཚེ་བརྟན་རྡོ་རྗེ་ལགས་ཀྱིས་ཕྱི་ལོ་༢༠༡༢ལོའི་ཟླ་༣ཚེས་༡༠ཉིན། རྒྱ་ནག་གཞུང་ལ་དགོས་འདུན་དོན་ཚན་ལྔ་བཏོན་ནས་བཞུགས་སྒར་དྷ་རམ་ས་ལ་ནས་བོད་ཀྱི་རྒྱལ་ས་ལྷ་སའི་བར་ཞི་བའི་གོམ་བགྲོད་བྱས་ཡོད་པ་དང་། སྟབས་མ་ལེགས་པར་བལ་ཡུལ་ཉེན་རྟོག་པས་ཁོང་འཛིན་བཟུང་གིས་ཟླ་ཤས་རིང་བཀག་ཉར་བྱས་རྗེས་གློད་བཀྲོལ་བཏང་ཡོད། དེ་ནས་ཡང་བསྐྱར་ཕྱི་ལོ་༢༠༡༣ལོའི་ཟླ་༣ཚེས་༡༠ཉིན། གླིང་ཚ་ཚེ་བརྟན་རྡོ་རྗེ་ལགས་ཀྱིས་བཞུགས་སྒར་དྷ་རམ་ས་ལ་ནས་བོད་ཀྱི་རྒྱལ་ས་ལྷ་སའི་བར་ཞི་བའི་གོམ་བགྲོད་ཐེངས་གཉིས་པ་དེ་འགོ་འཛུགས་ཀྱིས་ཉིན་༨༩འི་རྗེས་ཏེ། ལོ་དེའི་ཕྱི་ཟླ་༦པའི་ཚེས་༨ཉིན། རྒྱ་གར་ནུབ་བྷང་གྷར་མངའ་སྡེའི་གཱ་ལོན་ཕུག་གི་སེ་རྒྱུད་གྲྭ་ཚང་ནས་ལྕགས་རྟ་དང་། བཅའ་དངོས་སོགས་བཞག་ནས་ཁོང་གར་སོང་ཆ་མེད་དུ་གྱུར་བ་རེད།
ཁོང་བོར་བརླག་ཏུ་ཕྱིན་པའི་ལོ་གཅིག་གི་ནང་དུ་བཙན་བྱོལ་གཞུང་དམངས་གཉིས་ཀས་དགོས་ངེས་ཅན་གྱི་རྩད་ཞིབ་དང་ནུས་པ་ཐོན་ཐུབ་མེད། ཁོང་གིས་རྒྱ་ནག་གཞུང་ལ་བཏོན་པའི་དགོས་དམིགས་དོན་ཚན་ལྔ་ནི།
༡༽ཆ་རྐྱེན་གང་ཡང་མེད་པར་༧གོང་ས་མཆོག་ཕྱིར་བོད་ནང་དུ་ཕེབས་སུ་འཇུག་དགོས།
༢༽ཆ་རྐྱེན་གང་ཡང་མེད་པར་༧པན་ཆེན་ཆུང་སྲིད་རིན་པོ་ཆེས་གཙོས་བོད་ཀྱི་ཆབ་སྲིད་བཙོན་མ་རྣམས་གློད་བཀྲོལ་གཏོང་དགོས།
༣༽བོད་མིར་རང་གི་སྐད་དང་ཡི་གེ་སྦྱོང་རྒྱུར་རང་དབང་སྤྲོད་དགོས།
༤༽བོད་མིར་རང་ཡུལ་གྱི་ཆོས་གོས་དང་། གོམས་གཤིས་སོགས་རང་དབང་ཆ་ཚང་སྤྲོད་དགོས།
༥༽ད་ལྟ་བོད་ནང་དུ་སྡུག་སྦྱོང་དང་། མནར་གཅོད་གཏོང་མཁན་རྒྱ་ནག་གི་དམག་མི་ཡོངས་རྫོགས་བོད་ནས་ཕྱིར་འཐེན་བྱེད་དགོས། བཅས་རེད།
དེ་རིང་གི་རང་དབང་གི་གླེང་སྟེགས་ཞེས་པའི་ལེ་ཚན་ནང་། བོད་དོན་འཐབ་རྩོད་པ། གླིང་ཚ་ཚེ་བརྟན་རྡོ་རྗེ་ལགས་གར་སོང་ཆ་མེད་དུ་གྱུར་ནས་ལོ་གཅིག་ཕྱིན་པའི་སྐབས་འདིར། ཁོང་བོར་བརླག་མ་སོང་བའི་ཟླ་གཅིག་གི་སྔོན། རྒྱ་གར་ནས་བོད་བར་དུ་ཞི་བའི་གོམ་བགྲོད་བྱེད་བཞིན་པའི་ལམ་དུ། ཁོང་གི་ལས་འགུལ་སྐོར་ལ་དཔལ་ལྡན་རྒྱལ་གྱིས་གླེང་མོལ་ཞུས་པར་ཡོད་ཉན་ན་སྦྲེལ་ག་འདིར་མཐུད་རོགས སྦྲེལ་ཐག་འདིར་མཐུད་རོགས།
རྩོམ་རིགས། གླེང་མོལ། | བསམ་ཚུལ། »
འབྲི་མཁན། དཔལ་ལྡན་རྒྱལ། on April 20th, 2014
ཟླ་ངོ་བརྒྱད་ལ་སོན་པའི་བུ་མོ་དང་། ལོ་ལྔ་ལྷག་ལ་སོན་པའི་བུ་གཉིས་ཁྲིད་ནས་ཡུལ་བསྐོར་དུ་འགྲོ་རྒྱུ་ནི་ལས་སླ་བོ་ཞིག་མ་རེད། ཡིན་ནའང་། འདས་པའི་ཉིན་ཁ་ཤས་རིང་བཟའ་ཟླ་དང་། བུ་ཕྲུག་གཉིས་མཉམ་དུ་ང་རང་ལོ་བཅོ་ལྔའི་རིང་རྒྱལ་ས་ཝ་ཞིན་ཀྲོན་དུ་གནས་སྡོད་བྱས་ཀྱང་། སོང་མ་མྱོང་བའི་གནས་ཆེན་ཁག་ཅིག་ཏུ་ལྟ་བསྐོར་དུ་སོང་བ་ཡིན། ད་ཐེངས་ཉིན་མཚན་གཉིས་ཀྱི་དུས་ཚོད་ཁོང་ཚོ་དང་མཉམ་དུ་བསྐྱལ་བ་འདིས་ང་ལ་ཞི་བདེ་བག་ལྷོད་དང་། སེམས་ཚོར་སྐྱིད་པའི་སྤྲོ་སྣང་ཞིག་སྤྲད་བྱུང་།
ཉེ་ལམ་ང་ཚོའི་ནང་མི་ཚང་མ་ཨ་རིའི་གྲོས་ཚོགས་ཁང་དུ་ལྟ་བསྐོར་དུ་སོང་བ་ཡིན། ང་ལ་མཚོན་ན་འདི་ག་རྒྱལ་ས་ཝ་ཤིན་ཀྲོན་ནང་ལོ་བཅོ་ལྔ་ལྷག་བསྡད་པའི་རིང་། ཨ་རིའི་གྲོས་ཚོགས་ནང་གསར་འགོད་ལས་དོན་ཆེད། ཐེངས་མང་བཅར་མྱོང་ཡོད་ནའང་། གྲོས་ཚོགས་ནང་གི་ཡུལ་བསྐོར་སྤྲོ་འཆམ་ལ་འགྲོ་སར་ཁྱོན་ནས་སོང་མྱོང་མེད། ད་ཐེངས་ནང་མི་དང་མཉམ་དུ་ཨ་རིའི་གྲོས་ཚོགས་ཁང་གི་ནང་། ཡུལ་བསྐོར་སྤྲོ་འཆམ་དུ་ཕྱིན་པ་འདི་ང་ལ་མཚོན་ན་དོན་སྙིང་ལྡན་པ་ཞིན་ཡིན། གང་ལ་ཟེར་ན། ལོ་བཅོ་ལྔའི་རིང་རང་ཉིད་བསྡད་ཡོད་སའི་ས་གནས་འདིར་ཡོད་པའི་ཨ་རིའི་གྲོས་ཚོགས་ནང་ལྟ་བསྐོར་དུ་ག་རེ་བྱས་ནས་མ་སོང་རེད། དྲི་བ་འདི་ལ་ང་ལན་འདེབས་རྒྱུ་མི་འདུག འོ་ན་ག་རེ་བྱས་ནས་ལོ་བཅོ་ལྔའི་རྗེས་ནས་དེ་རིང་ལྟ་བསྐོར་དུ་སོང་བ་ཡིན་ནམ། དེ་ནི་ངས་བུ་ཕྲུག་གཉིས་དང་འབྲེལ་བ་དམ་པོ་ཡོད་པ་འདྲ། འཛམ་གླིང་འདིའི་སྟེང་། སྟོབས་འབྱོར་མངའ་ཐང་དང་། དབང་ཤུགས་ཆེ་བའི་རྒྱལ་ཁབ་འདིའི་དམངས་གཙོའི་ལམ་ལུགས་ཀྱི་ཁྲིམས་དང་། སྒྲིག་གཞི་གཏན་འབེབས་བྱེད་སའི་གྲོས་ཚོགས་འདིའི་ནང་ལྟ་བསྐོར་དུ་བསྐྱོད་རྒྱུར་ངས་རང་གི་སྙིང་དང་འདྲ་བའི་བུ་དང་། བུ་མོ་གཉིས་ལ་ད་ལྟའི་བར་དུ་སྒུག་ནས་བསྡད་པ་ཡིན་ནམ། ཡིན་མིན་ང་ལའང་གསལ་བོར་བཤད་རྒྱུ་མེད། གང་ལྟར་ལོ་བཅོ་ལྔའི་རྗེས་ནས་ང་རང་བུ་ཕྲུག་གཉིས་དང་། རང་གི་བཟའ་ཟླའི་མཉམ་དུ་ཨ་རིའི་གྲོས་ཚོགས་ནང་ལྟ་བསྐོར་དུ་བསྐྱོད་པར་སེམས་པ་ཤིན་ཏུ་དགའ།
གྲོས་ཚོགས་ཁང་ལ་ལྟ་བསྐོར་བསྐྱོད་རྒྱུར་རིན་པ་སྤྲོད་མི་དགོས་པ་དང་། བདེ་འཇགས་ཆེད་ལུས་བཤེར་དམ་པོ་བྱེད་ཀྱིན་འདུག ལྟ་བསྐོར་འགོ་འཛུགས་སྐབས་གྲོས་ཚོགས་དང་། གྲོགས་ཚོགས་ཁང་གི་ལོ་རྒྱུས། བྱེད་ནུས། དགོས་དམིགས་སོགས་གསལ་སྟོན་ཐུབ་པའི་བརྙན་ཐུང་སྐར་མ་བཅུ་གསུམ་ཅན་ཞིག་བསྟན་བྱུང་། གྲོས་ཚོགས་འདི་ནི་ཨ་རིའི་མི་གྲངས་ས་ཡ་སུམ་བརྒྱའི་རང་ཉིད་ཀྱི་འཐུས་ཚབ་བརྒྱུད་ནས་བསམ་ཚུལ་བརྗོད་སའི་གླེང་སྟེགས་ཤིག་ཡིན། ཨ་རི་ནི་བསམ་ཚུལ་གཅིག་དང་། འབོད་སྒྲ་གཅིག་གི་ལྟ་བ་འཛིན་མཁན་མ་ཡིན་པར། བསམ་ཚུལ་འདྲ་མིན་དང་། འབོད་སྒྲ་སྣ་ཚོགས་གཞི་གཅིག་ཏུ་སྤུངས་ནས་གྲོས་བསྡུར་བྱས་ཏེ། ཨ་རིའི་མི་མང་ས་ཡ་སུམ་བརྒྱའི་ཐུན་མོང་གི་ཁེ་ཕན་བཙལ་གྱིན་ཡོད། གྲོས་ཚོགས་ཁང་འདི་ནི་ཨ་རིའི་དམངས་གཙོའི་ལམ་ལུགས་ཀྱི་རྨང་གཞིའི་རྩ་བ་དང་། ཨ་རིའི་མི་མང་ས་ཡ་སུམ་བརྒྱའི་ཐུན་མོང་གི་ཁེ་ཕན་བཙལ་སའི་གནས་ཡིན།
ཨ་རིའི་རྒྱལ་ཡོངས་གྲོས་ཚོགས་གོང་འོག་གཉིས་ཡོད། གྲོས་ཚོགས་འོག་མའི་ནང་འཐུས་མི་༤༣༥་ཡོད། འཐུས་མིའི་ཡོང་ཁུངས་ནི་མངའ་སྡེ་སོ་སོའི་མི་གྲངས་མང་ཉུང་ལ་གཞིགས་ནས་མངའ་སྡེ་རེ་རེ་ནས་འཐུསས་མིའི་གྲངས་ལ་མང་ཉུང་ཡོད། དཔེར་ན་མི་གྲངས་ཆེས་མང་བའི་ཁ་ལེ་ཧྤེ་ནེ་ཡའི་ནས་གྲོས་ཚོགས་ཀྱི་འཐུས་མི་ ༥༣ ཡོད་ལ། ཨ་ལ་སའེ་ཁ་དང་། མོན་ཀྲ་ན། ཝར་མ་ཀྲི་སོགས་མངའ་སྡེ་བདུན་ནས་གྲོས་ཚོགས་ནང་འཐུས་མི་གཅིག་རེ་ཡོད། གྲོས་ཚོགས་འོག་མའི་འཐུས་མིའི་ལས་ཡུན་ལོ་གཉིས་ཡིན། གྲོས་ཚོགས་གོང་མའི་ནང་འཐུས་མི་བརྒྱ་ཐམ་པ་ཡོད། འཐུས་མིའི་ཡོང་ཁུངས་ཨ་རིའི་མངའ་སྡེ་ལྔ་བཅུ་ཐམ་པའི་ནང་མི་གྲངས་མང་ཉུང་ལ་བལྟས་མེད་ཀྱིས་མངའ་སྡེ་རེ་ནས་འཐུས་མི་གཉིས་རེ་ཡོད། ལས་ཡུན་ལོ་དྲུག་ཡིན། གྲོས་ཚོགས་གོང་འོག་གཉིས་ཀྱི་འཐུས་མི་སུ་རུང་བསྐྱར་དུ་འདེམས་པར་དགག་བྱ་མེད།
གྲོས་ཚོགས་ལ་ཁྲིམས་བཟོ་ལྷན་ཁང་ཡང་ཟེར། གྲོས་ཚོགས་ཀྱིས་དབུས་གཞུང་གི་ཁྲིམས་གཞི་གཏན་འབེབས་བྱེད་ཀྱིན་ཡོད་ལ། གཏན་འབེབས་བྱས་པའི་ཁྲིམས་གཞི་དེ་ཨ་རིའི་མངའ་སྡེ་ལྔ་བཅུ་ཐམ་པ་དང༌། དམིགས་བསལ་ས་ཁུལ་རྒྱལ་ས་ཝ་ཞིན་ཀྲོན། ཨ་རིའི་མི་ཡོངས་ལ་ཁྱབ། ཁྲིམས་ཀྱི་བྱེད་ནུས་ནི། མི་ཡོངས་རྫོགས་ཁྲིམས་ལུགས་ཀྱི་རྗེས་སུ་འབྲངས་དགོས་པ་དང་། སྲིད་གཞུང་དང་དབུ་ཁྲིད་ཀྱིས་ཁྲིམས་ལུགས་ལ་བརྩི་བཀུར་བྱེད་དགོས་པ། མི་སུ་ཡང་ཁྲིམས་ཀྱི་སྒང་ན་མེད་པ་དེ་ཡིན།
༢༠༠༨ལོའི་ཟླ་བ་བཅུ་བའི་ཚེས་བཅུ་བདུན་ཉིན། ཨ་རིའི་གྲོས་ཚོགས་ཀྱི་ཆེས་མཐོའི་གསེར་གྱི་གཟེངས་རྟགས། ༧གོང་ས་མཆོག་ཕུལ་ཡོད། སྐབས་དེར་གོང་ས་མཆོག་གིས། ༼ང་ལ་གྲོས་ཚོགས་ཀྱི་གསེར་གྱི་རྟགས་མ་གནང་བ་འདིས་དོན་དམ་པའི་གཟེངས་བསྟོད་ཆེན་པོ་ཐོབ་བྱུང༌། ངོས་འཛིན་འདིས་ང་ལ་དམིགས་བསལ་འགན་འཁྲི་ཡོད་པའི་བོད་མི་ཚོར་བློ་སྤོབས་དང་། དགའ་སྤྲོ་ཚད་མེད་སྐྲུན་ངེས། ཁོང་ཚོའི་བདེ་དོན་སྒྲུབ་རྒྱུ་ནི་ངའི་རྒྱུན་གྱི་ཀུན་སློང་ཞིག་ཡིན་པ་དང༌། ངས་རྒྱུན་དུ་རང་ཉིད་བོད་མི་མང་གི་རང་དབང་ལྡན་པའི་མགྲིན་ཚབ་པ་ཞིག་ལ་ངོས་འཛིན་བྱེད་ཀྱི་ཡོད། གཟེངས་བསྟོད་འདིས་འཛམ་གླིང་ཞི་བདེ་དང༌། འཚེ་བ་མེད་པ། དེ་བཞིན་དུ་མི་རིགས་ཕན་ཚུན་དང་ཆོས་ལུགས་མཐུན་ལམ་བཅས་ཀྱི་ཆེད་འབད་བརྩོན་གནང་མཁན་རྣམས་ལ་རྒྱབ་སྐྱོར་གྱི་བརྡ་ལན་ཤུགས་ཆེ་གཏོང་བའི་ཡིད་ཆེས་ཡོད།༽ཞེས་གསུངས་ཡོད།
ཡང་༡༩༨༧ལོའི་ཟླ་བ་དགུ་བའི་ཚེས་༢༧ ཉིན་། ༧གོང་ས་མཆོག་གིས་ཨ་རིའི་གྲོས་ཚོགས་འདིའི་འགྲོ་བ་མིའི་ཐོབ་ཐང་ཚོགས་ཆུང་ནང་། བོད་
དོན་ཐག་གཅོད་ཆེད། ཞི་བའི་གྲོས་འཆར་དོན་ཚན་ལྔ་གསལ་བསྒྲགས་བྱས་ཡོད། དེ་ནི་དེང་ཀྱི་དབུ་མའི་ལམ་གྱི་རྩ་བའི་རྨང་གཞི་ཡིན། ཡིན་ནའང་། དེང་གི་དབུ་མའི་ལམ་གྱིས་རྩ་བ་དོར་ནས་ཡལ་ག་ལ་འཇུས་ནས་བསྡད་ཡོད། ཕྱོགས་ཡོངས་ཀྱི་འཁོར་བསྐྱོད་ལ་བལྟས་ན། རྗས་ཕྱོགས་ཡལ་ག་དོར་ནས་ལོ་མ་ལ་མི་འཇུ་བའི་ངེས་བ་མི་འདུག
ཨ་རིའི་སྲིད་འཛིན་གཉིས་པ་འཇོན་ཨ་ཀྲེམ(John Adams) གྱིས།“ང་ཚོའི་རྒྱལ་ཁབ་ནི་ཁྲིམས་ཀྱིས་སྐྱོང་བའི་སྲིད་གཞུང་ཅིག་ཡིན་པ་ལས་མིས་སྐྱོང་བའི་གཞུང་ཅིག་མིན།”ཞེས་གསུངས་ཡོད། མི་ཚང་མ་ཁྲིམས་ལུགས་གཅིག་མཚུངས་ཀྱིས་འཛིན་སྐྱོང་བྱས་པ་ཡིན་ན་མི་སྒེར་གྱི་ཐོབ་ཐང་དང་རང་དབང་ལ་སྲུང་སྐྱོབ་ཡག་པོ་བྱེད་ཐུབ།
༡༧༩༣ ལོར་ཨ་རིའི་གྲོས་ཚོགས་ཁང་གི་འཛུགས་སྐྲུན་འགོ་ཚུགས་ཡོད་པ་དང་། ༡༨༠༠ལོར་གྲོས་ཚོགས་ཁང་འདིའི་ནང་གྲོས་ཚོགས་ཀྱི་ཚོགས་འདུ་ཐོག་མར་འཚོགས། ༡༨༡༢ ལོའི་དབྱིན་ཇུ་དང་ཨ་རིའི་དམག་འཁྲུག་བྱུང་དང་། ༡༨༡༤ ལོར་དབྱིན་ཇུའི་དམག་དཔུང་གི་གྲོས་ཚོགས་ཁང་འདི་མེ་བསྲེགས་བཏང་ཡོད་ལ། དེའི་རྗེས་གྲོས་ཚོགས་ཁང་བསྐྱར་གསོ་དང་། རྒྱ་བསྐྱེད་སོགས་འཛུགས་བསྐྲུན་ཐེངས་ཁ་ཤས་བྱས་ནས་བརྗིད་ཉམས་ལྡན་པའི་ད་ལྟའི་ཨ་རིའི་གྲོས་ཚོགས་ཁང་འདི་གྲུབ་པ་རེད།
རྩོམ་ཐུང་འདི་ཀློག་མཁན་གང་ཟག་སུ་རུང་ཨ་རིའི་རྒྱལ་ས་ཝ་ཞིན་ཀྲོན་ལ་ཡུལ་བསྐོར་དུ་ཕེབས་པའི་གོ་སྐབས་བྱུང་ཚེ། ངེས་བར་དུ་ཨ་རིའི་གྲོས་ཚོགས་ཁང་ལ་ལྟ་བསྐོར་དུ་འགྲོ་རྒྱུར་ལམ་སྟོན་བྱེད་འདོད་བྱུང་།
རྩོམ་རིགས། གནས་བསྐོར་ཟིན་ཐོ། | བསམ་ཚུལ། »
འབྲི་མཁན། དཔལ་ལྡན་རྒྱལ། on April 17th, 2014
ངེད་ནང་མི་ཚང་མ་ཨ་རིའི་རྒྱལ་ཡོངས་དུར་ས་ལ་ལྟ་བསྐོར་དུ་སོང་བ་ཡིན། དུར་ས་ལ་ལྟ་བསྐོར་དུ་སོང་བ་ཡིན་ཞེས་བརྗོད་སྐབས་བོད་པ་མང་པོ་ཞིག་རང་བཞིན་གྱིས་རྣམ་རྟོག་ཟ་ངེས་ཡིན། ཡིན་ནའང་། ཨ་རིར་མཚོན་ན་དུར་ས་འདི་ནི། ཡུལ་བསྐོར་སྤྲོ་འཆམ་པའི་ལྟ་བསྐོར་བྱེད་སའི་གནས་གལ་ཆེན་ཞིག་ཡིན།
ཨར་ལན་ཀྲོན་རྒྱལ་ཡོངས་དུར་ས་འདི་ལ་ཨ་རིའི་རྒྱལ་ཡོངས་དུར་ས་ཞེས་འབོད་ལ། དུར་ས་འདི་ནི་རྒྱལ་ས་ཝ་ཞིན་ཀྲོན་དང་། ཝར་རྗེ་ནེ་ཡ་མངའ་སྡེ་གཉིས་བར་ཡོད་པའི་ཕའོ་ཀྲོ་མ་ཁུ་གཙང་པོའི་སྟེང་གི་དྲན་རྟེན་ཟམ་པ་བརྒལ་མ་ཐག་གནས་འདིར་འབྱོར། དུར་ས་འདི་༡༨༦༦ ལོར་གསར་བསྐྲུན་བྱས་པ་དང་། ས་ཁྱོན་ལ་ཨའེ་ག༦༢༤ ཡོད། དུར་ས་འདིའི་ནང་ཨ་རིའི་སྲིད་འཛིན་རྗེ་ཨེ་ཧྥུའུ། ཁེན་ན་ཀྲི་གཙོས་པའི་དམག་མི་དང་། ཉེ་འབྲེལ་ནང་མི་འབུམ་བཞི་ཡི་བེམ་པོ་དུར་འཇུག་བྱས་ཡོད། གནས་འདི་ལ་ལོ་ལྟར་ཡུལ་བསྐོར་བ་ས་ཡ་གསུམ་ལྷག་ལྟ་བསྐོར་དུ་ཡོང་གིན་ཡོད་འདུག
དུར་ས་འདིའི་ནང་ལོ་ན་བཅུ་དགུ་ཡིན་པའི་བོད་ཀྱི་བུ་ཞིག་གི་བེམ་པོ་ཡང་སྦས་ཡོད། ཁོང་ནི་ངས་ངོ་ཤེས་པའི་ཡ་རབས་ཀུན་མཐུན་གྱི་བོད་པའི་བུ་ཞིག་ཡིན། ཁོང་ཨེ་རག་གི་དམག་འཁྲུག་ཁྲོད་༢༠༠༥ལོའི་སྤྱི་ཟླ་བཞི་བའི་ཚེས་གཉིས་ཉིན་འདས་གྲོངས་སུ་གྱུར། གནས་ཚུལ་འདིར་གཟིགས། http://projects.militarytimes.com/valor/marine-lance-cpl-tenzin-dengkhim/764517
ཁོང་དུར་ས་འདིར་དུར་སྦས་ཀྱི་མཛད་སྒོ་སྟེང་ང་ཡང་ཞུགས་ཡོད། སྐབས་དེར་ང་མིག་ལས་རང་དབང་མེད་པར་མིག་ཆུ་བཞུར་སོང་། ངས་ཨེ་རག་གི་དམག་འཁྲུག་ལ་ཐོག་དང་པོ་ནས་ངོ་རྒོལ་བྱས་པ་ཡིན། རང་ཉིད་ཀྱིས་མི་འདོད་པ་དང་། ངོ་རྒོལ་བྱེད་བཞིན་པའི་དམག་འཁྲུག་དེའི་ཁྲོད་བོད་པའི་ཕོ་གསར་སྟག་འདྲ་བ་ཞིག་གི་ཚེ་སྲོག་ཤོར་བྱུང་ལ། ཨ་མ་ཞིག་གི་སྙིང་གི་དུམ་བུ་ས་ལ་ཟགས་ཡོད་པ་མ་ཟད། ཨ་ཕ་ཞིག་གིས་རང་གི་བུ་ལ་བཅིངས་པའི་སེམས་ཚོར་མི་མངོན་པའི་དབྱིངས་ལ་ཐིམ་ཡོད་ངེས། དེ་རིང་ངས་བོད་ཀྱི་ཕོ་རྒོད་དེའི་སྐུ་ཕུང་སྦས་ཡོད་པའི་རྡོ་རིང་བཙལ་ཀྱང་རྙེད་མ་བྱུང་། དེ་ནི་དུས་ཐུང་ཞིག་ནང་རྙེད་སྲིད་པ་ཞིག་མ་རེད། བེམ་པོའི་རྡོ་རིང་འབུམ་བཞི་ཡོད་པའི་ཁྲོད་ནས་ངས་ངོ་ཤེས་པའི་བོད་ཀྱི་ཕོ་གསར་དེའི་དུར་སྦས་རྡོ་རིང་ག་ལ་རྙེད། དེ་རིང་ཡང་ངའི་མིག་ནས་མཆི་མ་བཞུར་སོང་།
ཡུལ་བསྐོར་སྣེ་ཤན་པས་ཟེར་ན། དུར་ས་འདིའི་ནང་ཆ་སྙོམས་བྱས་ན། ཉིན་ལྟར་མི་གྲངས་ཉེར་བདུན་དུར་སྦས་བྱེད་བཞིན་ཡོད་པ་རེད་ཟེར། ཨ་རིའི་དམག་ཞབས་ལོ་ཉི་ཤུ་ལྷག་གནང་བའི་གང་ཟག་སུ་ཡིན་གྱི་བཟའ་ཟླ་དང་། ལོ་བཅོ་བརྒྱད་མན་གྱི་བུ་ཕྲུག་འདས་གྲོངས་སུ་གྱུར་བ་ཡིན་ན། ནང་མིའི་དགོས་འདུན་ལྟར་དུར་ས་འདིར་དུར་སྦས་བྱེད་རྒྱུའི་ཐོབ་ཐང་ཡོད་པ་འདྲ།
དུར་ས་འདིའི་དམིགས་ཡུལ་ནི། ཨ་རིའི་མི་མང་གི་ཚབ་བྱས་ནས་རང་ཉིད་ཀྱི་རྒྱལ་ཁབ་ཆེད་ཞབས་འདེགས་ལས་དོན་ཁྲོད་སྐུ་གྲོངས་པའི་དམག་མི་རྣམས་ཀྱི་སྐུ་ཕུང་འདིར་དུར་སྦས་བྱས་ནས། ཁོང་ཚོར་བརྩི་བཀུར་དང་། ཆེ་མཐོང་སྤྲད་ཡོད་པ་རེད།
དུར་ས་འདིའི་ནང་དུར་སྦས་བྱས་ཡོད་པའི་དུར་བྱང་རྡོ་རིང་རེ་རེས། མི་རེ་རེའི་་ལོ་རྒྱུས་བརྗོད་བཞིན་ཡོད་ལ། དུར་ས་འདིའི་ནང་ཡོད་པའི་དུར་བྱང་རྡོ་རིང་འབུམ་བཞི་ཡིས་ཨ་རིའི་ལོ་རྒྱུས་བརྗོད་བཞིན་ཡོད་། ངས་ ལོ་ལྔ་ལྷག་སོན་པའི་བུ་ཆུང་ལ་གནས་འདི་རུ་དམག་འཁྲུག་ཁྲོད་ཤི་ཟིན་པའི་མི་རྣམས་ལ་བརྩི་བཀུར་དང་། ཆེ་མཐོང་སྤྲད་ཀྱི་ཡོད་ཚུལ་སྣང་མེད་ཀྱིས་འགྲེལ་བརྗོད་བྱེད་སྐབས། ངའི་བུ་ཆུང་གིས་ང་ལ་གཟབ་ནན་ངང་། ཨ་ཕ། དམག་འཁྲུག ཤི་ཟིན། ཟེར་བའི་ཚིག་འདི་རྣམས་སྡུག་ཅག་རེད་ཟེར།
ཨ་རིའི་རྒྱལ་ཡོངས་དུར་ས་ནང་ལྟ་བསྐོར་དུ་འགྲོ་རྒྱུར་རིན་མེད་རེད་འདུག ཡིན་ནའང་རྒྱ་ཁྱོན་ཆེ་བའི་དུར་ས་འདིར་རྐང་ཐང་ལ་བསྐྱོད་དགོས་ན་ཧ་ཅང་དཀའ་ཚེགས་ཆེ། འགྲུལ་བསྐྱལ་རླངས་འཁོར་ལ་བསྡད་ནས་ལྟ་བསྐོར་དུ་བསྐྱོད་ན། མི་རེར་ཨ་སྒོར་དགུ་རེར་རེད་འདུག རྩོམ་ཐུང་འདི་ཀློག་མཁན་གང་ཟག་སུ་རུང་ཨ་རིའི་རྒྱལ་ས་ཝ་ཞིན་ཀྲོན་ལ་ཡུལ་བསྐོར་དུ་ཕེབས་པའི་གོ་སྐབས་བྱུང་ཚེ། ངེས་བར་དུ་ཨ་རིའི་རྒྱལ་ཡོངས་དུར་ས་འདི་ལ་ལྟ་བསྐོར་དུ་འགྲོ་རྒྱུར་ལམ་སྟོན་བྱེད་འདོད་བྱུང་།
རྩོམ་རིགས། གནས་བསྐོར་ཟིན་ཐོ། | བསམ་ཚུལ། »
འབྲི་མཁན། དཔལ་ལྡན་རྒྱལ། on April 15th, 2014
ཟླ་བ་བཞི་བའི་ཚེས ༡༣ཉིན། ངའི་བཟའ་ཟླ་དང་། བུ་ཕྲུག་གཉིས། ཚ་བོ་བཅས་ནང་མི་ཚང་མ་ཨ་རིའི་སྲིད་འཛིན་དང་པོ་འཇོར་རྗེ་ཝ་ཞིན་ཀྲོན་གྱི་གཞིས་ཀ མོང་ཐི་ཝར་ནན་ལ་ལྟ་བསྐོར་དུ་སོང་བ་ཡིན། རྒྱལ་ས་ཝ་ཞིན་ཀྲོན་གྱི་ལྷོ་ནུབ་ཕྱོགས་སུ་རླངས་འཁོར་བསྐོར་ནས་སོང་ན་དུས་ཚོད་ཕྱེད་ཀའི་ནང་གནས་དེར་སླེབས་ཐུབ། མོང་ཐེ་ཝར་ནོན་ནི། ཨ་རིའི་སྲིད་འཛིན་དང་པོ་འཇོར་རྗེ་ཝ་ཞིན་ཀྲོན་ ༼༡༧༣༢-༡༧༩༩༽གྱི་གཞིས་ཀ་ཡིན།
རྒྱལ་ས་ཝ་ཞིན་ཀྲོན་ནས་མེལ་༡༤ མཚམས་སུ་ཝི་རྗེ་ནེ་ཨ་མངའ་སྡེའི་ནང་ཡོད། ཡུལ་ལྗོངས་མཛེས་སྡུག་ལྡན་ཞིང་། ཕའོ་ཀྲོ་མ་ཁུ་གཙང་བོ་ཡང་གཞིས་ཁྱིམ་འདིའི་རྒྱབ་ངོས་སུ་དལ་ལྷོད་ངང་རྒྱུ་བཞིན་པ་དེས་མིའི་སེམས་ལ་རང་བཞིན་གྱིས་ཞི་བདེ་ལྷོད་འཇགས་ཞིག་བསྐྱལ་ཡོང་། གཞིས་ཀ་འདི ༡༦༧༤ ལོ་ནས་སྲིད་འཛིན་དང་པོའི་འཇོར་རྗེ་ཝ་ཞིན་ཀྲོན་གྱི་ཡབ་མྱེས་ལ་བདག་ཡོད་པ་དང་།
༡༧༧༧ལོའི་ཟླ་བ་གསུམ་པའི་ནང་། འཇོར་རྗེ་ཝ་ཞིན་ཀྲོན་སྲིད་འཛིན་ནས་ལས་འཁྱུར་གནང་རྗེས། གཞིས་ཀ་འདིར་ཕེབས་ནས་ས་ཞིང་རྨོ་འདེབས་དང་། སྡོང་འཛུགས་ནགས་བསྐྲུན་གྱི་ལས་ལ་ཞུགས། ཡིན་ནའང་ཁོང་གཞིས་ཀ་འདིར་གཏན་སྡོད་བྱས་ནས་བག་ཕེབས་ཀྱི་འཚོ་བ་ཞིག་རོལ་འགོ་ཚུགས་ནས་ལོ་གཉིས་ཙམ་གྱི་རྗེས། ༡༧༩༩ལོའི་ཟླ་བ་བཅུ་གཉིས་པའི་ཚེས་༡༤ ཉིན་གཞིས་ཁྱིམ་འདིར་དགོས་པ་རྫོགས་འདུག དེང་སྐབས་གཞིས་ཁྱིམ་འདིར་སྲིད་འཛིན་དང་པོའི་འཇོར་རྗེ་ཝ་ཞིན་ཀྲོན་གྱིས་བེད་སྤྱོད་གནང་བའི་ཆ་ལག་ཆ་ཚང་འགྲེམས་སྟོན་གྱི་ཚུལ་དུ་བཞག་ཡོད། དཔེར་ན། ཁོང་སྲིད་འཛིན་ཆགས་རྗེས་ཐོག་མར་བཞུགས་སའི་རྐུབ་སྟེགས་དང་། སྲིད་འཛིན་དགོངས་པ་རྫོགས་སའི་ཉལ་ཁྲི་སོགས་སྔོན་ལ་ཁོང་བཞུགས་སྐབས་ནང་བཞིན་བཞག་འདུག སྲིད་འཛིན་དང་པོའི་འཇོར་རྗེ་ཝ་ཞིན་ཀྲོན་གྱིས་རང་དབང་གལ་ཆེན་ཡིན་པའི་ཐད་འདི་འདྲ་ཞིག་གསུངས་ཡོད། ༼གལ་ཏེ་སྨྲ་བརྗོད་རང་དབང་འཕྲོག་པ་ཡིན་ན། ལྐུག་འཐོམས་དང་། ངག་བཅད་ཀྱིས་ང་ཚོ་ལུག་ལྟར་དམར་གསོད་བཏང་རྒྱུའི་ལམ་དུ་ཁྲིད་ངེས་རེད།༽ ༼གུ་ཡངས་དང་། རང་དབང་གི་རྩ་བ་ཚུགས་དུས། ཤིང་སྡོང་དེ་མགྱོགས་མྱུར་ངང་འཚར་ལོངས་བྱུང་ངེས་རེད།༽ཞེས་དང་། ཡང་ཁོང་གིས། ༼ཞི་བདེ་སྐྲུན་རྒྱུ་ནི་དགྲ་བོ་ཐུག་འཕྲད་གནང་བར་གྲ་སྒྲིག་ཡག་པོ་ཞིག་བྱེད་རྒྱུའི་ཐབས་ལམ་ལས་ལེགས་པ་ཞིག་མེད།༽ཞེས་གསུངས་ཡོད།
༢༠༠༠ ལོ་ནས་ཨ་རིའི་སྲིད་འཛིན་འཇོར་རྗེ་ཝ་ཞིན་ཀྲོན་གྱི་གཞིས་ཀ་འདི་བོད་ལ་ཡང་འབྲེལ་བ་ཡོད་པ་ཞིག་ཏུ་གྱུར། དེ་ནི་ངའི་སྤུན་ཆུང་ཚེ་རིང་དོན་གྲུབ༢༠༠༠ལོ་ནས་གཞིས་ཁྱིམ་འདི་བདག་གཅེས་བྱེད་མཁན་གྱི་ལས་བྱེད་ཞིག་ཏུ་གྱུར། གྲོགས་པོ་རྣམས་འཛོམས་སྐབས་ང་ཚོས་ཚེ་རིང་དོན་གྲུབ་ལ། ཨ་རིའི་སྲིད་འཛིན་འཇོར་རྗེ་ཝ་ཞིན་ཀྲོན་གྱི་ཕྱག་མཛོད་ཞེས་འབོད་བཞིན་ཡོད།
གནས་འདིར་ཨ་རིའི་རྒྱལ་ནང་གཙོས་པའི་འཛམ་གླིང་གང་ས་ནས་ཡུལ་བསྐོར་སྤྲོ་འཆམ་པ་ས་ཡ་མང་པོ་ཡོང་བཞིན་ཡོད་ལ། མི་གྲངས་ཆེས་མང་དུས་ཉིན་གཅིག་ལ་མི་གྲངས་བདུན་སྟོང་ལྷག་ལྟ་བསྐོར་དུ་ཡོང་ཀྱིན་ཡོད་འདུག ནང་འཛུལ་གྱི་འཛིན་བྱང་ལ་མི་རེར་ཨ་སྒོར་༡༨ རེད་འདུག སྲིད་འཛིན་གྱི་བོད་པའི་ཕྱག་མཛོད་དེ་ངོ་ཤེས་ན་འཛིན་བྱང་ཉོ་མི་དགོས་བར་དམིགས་བསལ་སྐུ་མགྲོན་ཕེབས་སའི་སྒོ་ཆུང་བརྒྱུད་ནས་འགྲོ་ཐུབ།
རྩོམ་རིགས། གནས་བསྐོར་ཟིན་ཐོ། | བསམ་ཚུལ། »
འབྲི་མཁན། དཔལ་ལྡན་རྒྱལ། on December 17th, 2013
ཨ་རིའི་གྲོང་ཁྱེར་ནེའུ་ཡོག་ནང་ཡོད་པའི་ཀུན་ཕན་ཐེབས་རྩ་ཚོགས་པའི་ལ་རྩེ་དཔེ་མཛོད་ཁང་གི་འགན་འཛིན་པད་མ་འབུམ་ལགས་དང་ མཉམ་དུ་ལ་རྩེ་དཔེ་མཛོད་ཁང་དང་། བོད་ཀྱི་དེང་རབས་རྩོམ་རིགས་སྐོར་ལ་གླེང་མོལ་བྱེད་རྒྱུ་ཡིན། པད་མ་འབུམ་ལགས་ནི་བོད་ནང་རྒྱ་ནག་གཞུང་གི་སློབ་གསོའི་འོག་འཚར་ལོངས་བྱུང་ནས། སྤྱི་ ༡༩༨༠ བརྒྱད་ཅུའི་ནང་། ནུབ་བྱང་མི་རིགས་སློབ་གྲ་ཆེན་མོའི་དགེ་རྒན་གནང་མྱོང་བ་དང་། ༡༩༨༩ ལོར། རྒྱ་གར་ལ་བཙན་བྱོལ་དུ་འབྱོར་ནས་། བཙན་བྱོལ་བོད་གཞུང་གི་ཤེས་རིག་ལྷན་ཁང་དུ་ལས་ཀ་བྱས་ཡོད་ལ། དེ་ནས་ཨ་རྨེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གསར་འཛུགས་བྱེད་མཁན་ཀྱི་གྲས་ཀྱང་ཡིན། དེང་སྐབས་ཨ་རིའི་གྲོང་ཁྱེར་ནེའུ་ཡོག་ནང་ཡོད་པའི། ལ་རྩེ་དཔེ་མཛོད་ཁང་གི་འགན་འཛིན་ལས་ཀ་བྱེད་བཞིན་ཡོད་པ་རེད།
རྩོམ་རིགས། གླེང་མོལ། | བསམ་ཚུལ། »
འབྲི་མཁན། དཔལ་ལྡན་རྒྱལ། on December 17th, 2013
བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་སྤེན་པ་ཚེ་རིང་མཆོག་ལ་བཅར་འདྲི་ཞུས་པ་ཡོད། ཚོགས་གཙོ་མཆོག་ལ་བོད་རྒྱའི་གྲོས་མོལ་དང་། རང་ལུས་མེ་སྲེག རྒྱལ་སྤྱིའི་སྟེང་བོད་དོན་ལས་འགུལ་སྤེལ་ཕྱོགས་དང་། དེའི་ནུས་བ། གསར་འགོད་རང་དབང་སོགས་སྐོར་ལ་བཅར་འདྲི་ཞུས་ཡོད།
རྩོམ་རིགས། གླེང་མོལ། | བསམ་ཚུལ། »
འབྲི་མཁན། དཔལ་ལྡན་རྒྱལ། on July 6th, 2013
གནས་འདི་ནི་ཨ་རིའི་ནོར་ཐི་ ཁ་རོ་ལེ་ནའི་ ཨོ་ཀྲར་འབེན་ཁ་ཟེར་བའི་མཚོ་གླིང་དེ་རེད་། གནས་འདི་རུ་རོད་ཐི་སྤུན་མཆེད་གཉིས་ཀྱི་རིག་སྟོབས་ལས་གནམ་གྲུ་གསར་བཟོ་ནས་(༡༩༠༣) ཐེངས་དང་པོ་ལྕགས་བྱ་གནམ་ལ་འཕུར་ལ་རེད། དེ་རིང་ངའི་ནང་མི་དང་གྲོགས་པོ་མང་པོ་ཞིག་གནས་འདིར་སླེབས་ཡོད།
ལོ་བརྒྱ་ལྷག་གི་སྔོན་ལ།
གནས་འདི་ནི་འདབ་ཆགས་བྱ་ཡི་གཤོག་རྩལ་ངོམས་ས་ཡིན།
ལོ་ངོ་བརྒྱ་ལྷག་གི་སྔོན་ཏེ།
༡༩༠༣ ལོར།
རོད་ཐི་སྤུན་མཆེད་གཉིས་ཀྱི་རིག་སྟོབས་ལས།
གནས་འདི་རུ་ལྕགས་བྱ་ཞིག་གནམ་ལ་འཕུར་བ་ནས་བཟུང་།
འདབ་ཆགས་བྱ་རྣམས་གང་དུ་སོང་བ་མ་ཤེས་ཀྱང་།
གནམ་མཁའ་ལྕགས་བྱ་ཡིས་ཁེངས།
རྩོམ་རིགས། གནས་བསྐོར་ཟིན་ཐོ། | བསམ་ཚུལ། »
འབྲི་མཁན། དཔལ་ལྡན་རྒྱལ། on June 24th, 2013
གསར་འགོད་པས་གླང་ཆེན་གྱི་སྣ་བཞིན་གང་སར་དྲི་བསྣམས་དུ་སོང་ན། ཆབ་སྲིད་པས་གླང་ཆེན་གྱི་སྣ་ལ་འབིགས་གཙགས་བྱེད་ཀྱིན་འདུག ཨ་ཙ་ཙ།
གཟབ་གཟབ་མ་བྱས་པ་ཡིན་ན། ཆབ་སྲིད་པས་ཁོང་ཚོའི་སྣང་ངོར་དྲི་མ་ཞིམ་པོ་ཡིན་བསམ་པ་དེ། ཐབས་བརྒྱ་ཇུས་སྟོང་གིས་གསར་འགོད་པ་དང་། མི་མང་ལའང་དྲི་མ་ཞིམ་པོ་ཡིན་པ་སྣང་བརྙན་སྤྲོད་ཐབས་བྱེད་པ་མ་ཟད་། དྲི་མ་ལ་བསྣམ་དུ་ཤོག་ཅེས་མགྲོན་འབོད་ཀྱང་བྱེད་ངེས་ཡིན། ཡང་ཆབ་སྲིད་པས་དྲི་མ་མི་ཞིམ་པའི་མཐའ་ལ་ལྕགས་དྲས་བསྐོར་ངེས་ཡིན་ལ། དྲི་མ་དེ་བསྣམས་དུ་འགྲོ་དུས་ཁྱེད་ཀྱི་སྣ་ལ་འབིགས་གཙགས་ཐེབས་ངེས་ཡིན།
རྩོམ་རིགས། གསར་འགྱུར།, གསར་འགྱུར་དཔྱད་རྩོམ། | བསམ་ཚུལ། »
འབྲི་མཁན། དཔལ་ལྡན་རྒྱལ། on June 23rd, 2013
གཤམ་གྱི་པར་འདི་ངས་རང་གི་སྡོད་ཁང་གི་སྒེའུ་ཁུང་ནས་བརྒྱབ་པའི་པར་ཡིན། དེ་རིང་གི་ཟླ་བ་འདི་ནི་ལོ་གཅིག་གི་ནང་སའི་གོ་ལ་དང་ཐག་ཉེ་ཤོས་ལ་སླེབས་པའི་ཟླ་བ་ཡིན་པས་ད་ལོའི་ཟླ་བ་ཆེ་ཤོས་དང། འོད་མདངས་འཚེར་ཤོས་དེ་རེད།
རྩོམ་རིགས། གསར་འགྱུར། | བསམ་ཚུལ། »


text:
བཅོ་ལྔ་མཆོད་པ།
བཅོ་ལྔ་མཆོད་པ་
ནང་དོན།
གསལ་བཤད།[རྩོམ་སྒྲིག]
བོད་ཟླ་དང་པོའི་ཚེས་བཅོ་ལྔ་ཉིན་ཆོ་འཕྲུལ་གྱི་དུས་ཆེན་དངོས་གཞི་སྟེ་འཕགས་ཡུལ་ གྱི་གཉན་ཡོད་གནས་ཞེས་བྱ་བར་མཉམ་མེད་ཤྰ་ཀྱའི་རྒྱལ་པོས་མུ་སྟེགས་ཀྱི་སྟོན་པ་ རྫོགས་བྱེད་དང་། གནག་ལས་སྐྱེས། རྒྱལ་བ་ཅན། གཉེན་གྱི་བུ། ནོག་ཅན། སྐྲའི་ལ་བ་ ཅན་སྟེ་མུ་སྟེགས་ཀྱི་སྟོན་པ་དྲུག་འཁོར་དང་བཅས་པ་ཆོ་འཕྲུལ་གྱི་ མཛད་པས་ཕམ་པར་མཛད་དེ་དམ་པའི་ཆོས་ཀྱི་རྒྱལ་མཚན་ཕྱོགས་བཅུར་བསྒྲེངས་པའི་ དུས་ཁྱད་པར་ཅན་དེ་ལ་ཆོ་འཕྲུལ་དུས་ཆེན་དུ་འབོད་པ་ཡིན། ཉིན་དེར་གཙུག་ལག་ཁང་གི་ཁྱམས་རར་གདན་ས་ཆེན་པོ་གསུམ་གྱི་བླ་སྤྲུལ་དགེ་འདུན་ རྣམས་ཉིན་གུང་སྐམ་ཚོགས་སྨོན་ལམ་ཆེན་མོའི་ཆོས་འབུལ་དང་དགོང་དྲོ་བར་སྐོར་ ཁོར་ཡུག་ཏུ་དེ་སྔའི་གཞུང་ཕྱོགས་དང་། རྒྱུད་གྲྭ་སྟོད་སྨད། བླ་བྲང་ཆེ་ཁག་ སྡེ་དཔོན་ མི་དྲག་སོགས་མཆོད་པའི་འཁྲི་ཁུངས་སོ་སོས་མར་ཚོན་ལས་གྲུབ་པའི་ མཆོད་སྤྲིན་ཚར་དུ་དངར་བ་སྒྲིག་བཤོམ་བྱེད་ཅིང་མཆོད་ཁྲི་མཐོ་ཚད་ཐོག་བརྩེགས་ གཉིས་ནས་གསུམ་བར་ཡོད་པ་དང་། མཆོད་ཁྲི་སོ་སོའི་མདུན་དུ་མཆོད་པ་གཙོ་འཁོར་ ལྔ་དང་། གཙོ་འཁོར་གསུམ་བཤམས་ཡོད་ཅིང་། མི་རིགས་རང་ཉིད་ཀྱི་ཐུན་མོང་མ་ཡིན་པའི་ཁྱད་ཆོས་མར་ཚོན་ལས་གྲུབ་པའི་རྒྱས་སྤྲོས་ ཁང་བཟང་བཀཽད་པས་རབ་ཏུ་ཕྱུག་པའི་ནང་མཉམ་མེད་ཤྐཀྱའི་རྒྱལ་པོའི་རྐུ་བརྙན་དང་། རྒྱན་དྲུག་མཆོག་གཉིས། རྗེས་ཡབ་སྲས་གསུམ། མཆོད་པའི་ལྷ་མོ་དགའ་མགུའི་གར་རྩེད་ཀྱི་ རྣམ་པ་འཆང་བ། ཚེ་རིང་རྣམ་དྲུག ་ མཐུན་པ་སྤུན་བཞི། བཀྲ་ཤིས་རྟགས་བརྒྱད་རྫས་བརྒྱད། ཧ་ཤང་སྦྱིན་བདག་སོགས་ཀྱི་མདུན་ནམ་མཁའི་སྐར་ཚོགས་ཐང་ལ་ཉིལ་འདའི་མར་མེའི་ཕྲེང་ བས་མཛེས་པར་བྱས་ཤིང་། གོང་ས་མཆོག་དང་། སྲིད་སྐྱོང་། བཀའ་ཤག་བཅས་མཆོད་གཟིགས་གྲུབ་འཕྲལ་ཐག་རྒྱ་གློད་པ་དང་ཆབས་ཅིག་རྒྱ་ཆེའི་མང་ཚོགས་ རྣམས་འཚང་ག་ཤིག་ཤིག་གིས་མཆོད་པ་མཇལ་བར་འགྲོ་བ་དང་། ཉེ་འཁོར་གྲོང་གསེབ་གྲིབ་པ་དང་། ར་མ་སྒང་པ་ཚོ་དང་ཆོ་བྱས་ནས་བྱིན་རླབས་ཀྱི་མཚན་ཁ་ཡོངས་སུ་འབར་བའི་བརྗིད་ཆགས་ཆེ་བའི་ མཆོད་སྤྲིན་གྱི་མདུན་དུ་སྒོར་གཞས་དང་གླ་གཞས་བཏང་ནས་མཚན་གང་སྡོད་སྲོལ་ཡང་ཡོད་པ་དེ་ལ་ ཡོངས་གྲགས་སུ་་བཅོ་ལྔ་མཆོད་པ་ཞེས་འབོད་པ་ཡིན་ནོ།
པར་རིས་བར་འཁྱམས།[རྩོམ་སྒྲིག]
-
བཅོ་ལྔ་མཆོད་པ། ༢.jpg
-
བཅོ་ལྔ་མཆོད་པ།.jpg


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཇཱ་མི་ཡ་ མི་ལི་ཡ་ ཨེ་ས་ལམ་མི་ཡ་ (Jamia Millia Islamia)གཙུག་ལག་སློབ་གྲྭ་ཆེན་མོ་ནས་༸གོང་ས་ཏཱ་ལའི་བླ་མ་མཆོག་ལ་ཆེ་བསྟོད་ཀྱི་མཁས་དབང་གི་མཚན་གནས་ཕུལ་བའི་སྐབས་༸གོང་ས་མཆོག་གི་གསུང་བཤད།
ཤའོན་ཇོན་སི་དང་ཨེ་ལེག་ཛན་ཌར་ བྷར་ཛིན་གྱིས་རྩོམ་སྒྲིག་ཅུང་ཟད་ཞུས།
གསུང་སྒྱུར་བརྒྱུད། ཇཱ་མི་ཡ་ མི་ལི་ཡ་ ཨེ་ས་ལམ་མི་ཡ་གཙུག་ལག་སློབ་གྲྭ་ཆེན་མོ་དང་། སྐུ་མགྲོན་གཙོ་བོ་(རྒྱ་གར་གྱི་འགྲོ་བ་མིའི་གནས་བབས་ཡར་རྒྱས་ཚོགས་པའི་བློན་ཆེན།)འབུམ་རམས་པ་ཀ་པིལ་ སི་བལ་(Kabil Sibal)མཆོག ཉེ་བའི་རིགས་བདག མཁས་དབང་རྣམས་པ། མཐོ་སློབ་ཀྱི་ཞལ་ངོ་། སློབ་ཕྲུག སྐུ་མགྲོན་བཅས་ཚང་མར་ངས་ཐུགས་རྗེ་བླ་མེད་དུ་ཆེ་ཞེས་ཞུ་རྒྱུ་དང་། ཚང་མར་འཚམས་འདྲི་ཞུ་རྒྱུ་ཡིན། དེ་བཞིན་ང་ལ་གཟེངས་བསྟོད་ཀྱི་བྱ་དགའ་འདི་གནང་བར་ཇཱ་མི་ཡ་ མི་ལི་ཡ་ ཨེ་ས་ལམ་མི་
ཡའི་གཙུག་ལག་སློབ་གྲྭ་ཆེན་མོར་ཐུགས་རྗེ་ཆེ་ཞུ་རྒྱུ་ཡིན།
༸གོང་ས་མཆོག་ནས། སྒྲ་སྐྱེད་ཞལ་པར་བཞེས་པའི་རྗེས། ད་ལྟ་ངས་ཐད་ཀར་དབྱིན་སྐད་ནང་སྐད་ཆ་ཤོད་རྒྱུར་འབད་བརྩོན་བསྟེན་གྱི་ཡིན། ཚང་མས་མཁྱེན་གསལ་ལྟར་ང་རང་གི་དབྱིན་སྐད་རྦད་དེ་ཆག་པོའམ་དག་པོ་མེད། བྱས་ཙང་སྐབས་རེ་ངས་ཚིག་ནོར་བ་བེད་སྤྱོད་བྱེད་ཀྱི་ཡོད། དེར་བརྟེན་རྒྱུན་དུ་ཚོགས་བཅར་བ་རྣམས་ལ་ངས་དབྱིན་སྐད་མ་དག་པ་རྒྱག་པའི་སྐབས། གཟབ་གཟབ་གནང་རོགས། ཚིག་ནོར་བ་འགའ་བེད་སྤྱད་པ་ལ་བརྟེན་ནས་གོ་ནོར་ཐེབས་ཉེན་ཆེན་པོ་ཡོད་ཅེས་ངས་ཁ་ཏ་བྱེད་ཀྱི་ཡོད། དཔེར་ན། ངས་ནོར་བཞིན་དུ་“ཕེ་སི་མི་སམ་”(pessimism)ཞེས་པའི་དོད་དུ་“ཨོབ་ཊི་མི་སམ”( optimism)ཞེས་བེད་སྤྱོད་བྱེད་ཉེན་ཆེ། དེ་ནི་ནོར་འཁྲུལ་ཆེན་པོ་ཞིག་རེད། དེ་ནི་དངོས་གནས་ཉེན་ཁ་རེད། དེར་བརྟེན་ཁྱེད་རང་ཚོས་ངའི་སྐད་ཆ་ཉན་སྐབས་གཟབ་གཟབ་གནང་རོགས།
ངོས་ལ་ལག་འཁྱེར་འདི་ཐོབ་པར་དགའ་སྤོབས་ཧ་ཅང་ཆེན་པོ་བྱུང་། ངོས་ལ་ལག་འཁྱེར་འདི་རིགས་འཐོབ་པའི་སྐབས། ངས་དོན་དངོས་སུ་དེང་དུས་ཀྱི་སློབ་སྦྱོང་ཆེད་དུས་ཚོད་གང་ཡང་བཏང་མེད། དེར་བརྟེན་སློབ་སྦྱོང་གི་ཆུ་ཚད་མེད་པར་ལག་འཁྱེར་འཐོབ་ཀྱི་ཡོད་ཅེས་དང་པོ་བརྗོད་ཀྱི་ཡོད། ཁྱེད་རང་ཚོ་སློབ་ཕྲུག་ཚོས་རང་རང་གི་ལག་འཁྱེར་ལེན་པའི་སྐབས། ངའི་བསམ་པར་ཁྱེད་རང་ཚོས་དུས་ཚོད་རྒྱུན་རིང་པོ་འབད་བརྩོན་བསྟེན་པ་ལས་འཐོབ་ཀྱི་ཡོད། འོན་ཀྱང་ངས་དཀའ་ལས་ཅི་ཡང་མ་བརྒྱབ་པར་གཙུག་ལག་སློབ་གྲྭ་ཆེན་མོ་འདྲ་མིན་ནས་ལག་འཁྱེར་འདི་རིགས་འཐོབ་ཀྱི་ཡོད། དེར་བརྟེན་དགའ་སྤོབས་ཆེན་པོ་བྱུང་། ད་ཆ་འདིར་ལྷག་པར་དུ་ཇཱ་མི་ཡ་ མི་ལི་ཡ་ ཨེ་ས་ལམ་མི་ཡ་གྲགས་ཅན་ཁ་ཆེའི་གཙུག་ལག་སློབ་གྲྭ་ཆེན་མོས་གནང་བར་ཡི་རངས་ཆེན་པོ་བྱུང་། གང་ལགས་ཞུས་ན། ངའི་དམ་བཅའ་གཅིག་ནི་ཆོས་ལུགས་ནང་ཁུལ་གྱི་མཛའ་མཐུན་བསྐྲུན་རྒྱུ་དེ་ཡིན།
དགུ་པའི་བཅིུག་གི་དོན་རྐྱེན་བྱུང་བ་ནས་བཟུང་ཁ་ཆེའི་ཆོས་ལུགས་ལ་ངས་སྲུང་སྐྱོབ་བརྟན་པོ་བྱེད་ཀྱི་ཡོད། གང་ཡིན་ཟེར་ན། ཁ་ཆེའི་ཆོས་ལུགས་ཀྱི་ཁོངས་མི་སྡོད་མ་ཚུགས་ཉུང་ཤས་ཤིག་གི་བྱ་སྤྱོད་ལ་བརྟེན་ནས་ཁ་ཆེའི་ཆོས་ཆ་ཚང་ནག་པོར་བརྩི་གྱི་ཡོད། དེ་ནི་མཐའ་གཅིག་ཏུ་ནོར་འཁྲུལ་ཡིན། རང་བཞིན་དང་དོན་དངོས་དང་མཐུན་པའི་སྐད་ཆ་བཤད་ན། ཁ་ཆེའི་ཆོས་ནི་འཛམ་གླིང་འདིའི་ནང་གལ་གནད་ཧ་ཅང་ཆེ་བའི་ཆོས་ཤིག་ཡིན། འདས་པའི་དུས་རབས་མང་པོའི་རིང་དང་། ད་ལྟ། མ་འོངས་པའི་དུས་ཚོད་ནང་ཁ་ཆེའི་ཆོས་ཀྱིས་མི་ས་ཡ་མང་པོར་རེ་བ་དང་། གདེང་ཚོད། སེམས་ཤུགས་བཅས་བྱིན་པ་དང་། སྦྱིན་བཞིན་པ། སྦྱིན་པར་ངེས། དེ་ནི་དོན་དངོས་ཡིན། ངོས་རང་ཕྲུ་གུ་ཆུང་ཆུང་ཞིག་ཡིན་པའི་སྐབས་ནས་ཁ་ཆེའི་གྲོགས་པོ་མི་ཉུང་བ་ཞིག་ཡོད། དཔེར་ན། ངའི་བསམ་པར་མ་མཐར་དུས་རབས་བཞིའི་སྔོན་བོད་ཀྱི་རྒྱལ་ས་ལྷ་སར་ཁ་ཆེའི་ཚོང་པ་གཞིས་ཆགས་ནས་ཁ་ཆེའི་སྤྱི་ཚོགས་ཆུང་ཆུང་ཞིག་ཆགས་ཡོད་ཅིང་། ཁོང་ཚོ་ནི་ཧ་ཅང་རྒྱུད་འཇམ་ཞིང་སྤྱི་ཚོགས་གཉིས་ཀྱི་དབར་མི་མཐུན་པའི་འཁྲུག་རྩོད་གང་ཡང་བྱུང་བའི་ལོ་རྒྱུས་མེད།
དེར་བསྐྱར་དུ་ངས་རྒྱལ་ཁབ་འདིར་ཁ་ཆེ་འགའ་ངོ་ཤེས་ཀྱི་ཡོད། ཁོང་ཚོས་“ ཁ་ཆེའི་ཆོས་ཉམས་ལེན་པ་གཤའ་མ་ཚོས་ངེས་པར་དུ་སེམས་ཅན་ཐམས་ཅད་བྱམས་པ་དང་སྙིང་རྗེས་སྐྱོང་དགོས་ཀྱི་ཡོད། གལ་སྲིད་ཁ་ཆེ་ཞིག་གིས་སྲོག་གཅོད་སོགས་འཚེ་བའི་ལས་ལ་འཇུག་ཚེ་ཁ་ཆེ་དངོས་གནས་ཆགས་ཀྱི་མེད་”ཅ ེས་གསུངས་ཀྱི་འདུག ། ཇི་ཧ་དཱ་(jihad)ཞེས་པའི་ཚིག་གི་དོན་ཡང་གཞན་ལ་འཚེ་བ་མི་བྱེད་པར་གོ “ཇི་ཧ་དཱའི་”ག ོ་དོན་ཞིབ་མོར་བསམས་ན། ང་ཚོའི་རྒྱུད་ཀྱི་འབད་རྩོལ་ཏེ། (སྐབས་དེར་དགའ་བསུ་ཐལ་སྒྲས་ཁེངས།)ང་ཚོའི་སེམས་ནང་དཀའ་ངལ་བཟོ་ཞིང་དེ་ལ་བརྟེན་ནས་ཁྱིམ་ཚང་ངམ་སྤྱི་ཚོགས་ནང་དཀའ་ངལ་བཟོ་མཁན་གྱི་ཁོང་ཁྲོ་དང་། ཞེ་སྡང་། འདོད་ཆགས་ལྟ་བུའི་མི་དགེ་བའི་ཉོན་མོངས་རྣམས་ལ་གདོང་ལེན་བྱེད་པར་གོ དེས་ན་མི་དགེ་བའི་མྱོང་ཚོར་དང་ཉོན་མོངས་དེ་དག་འཐབ་རྩོད་བྱེད་པ་ནི་ཇི་ཧ་དཱའི་དོན་ངོ་མ་དེ་ཡིན།
དེ་འདྲ་སོང་ཙང་། ལྟ་གྲུབ་འདྲ་མིན་ལ་མ་ལྟོས་པར། ཆོས་ལུགས་འདིའི་སྙིང་པོ་ནི་ཆོས་ལུགས་གཞན་དང་གཅིག་མཚུངས་ཡིན། ཆོས་ལུགས་གཞན་གྱི་རྗེས་འཇུག་པ་དང་འབྲེལ་གཏུགས་མང་ཙམ་བྱས་པ་ཉེར་ལེན་དུ་མ་གཞི་ལྟ་གྲུབ་ཀྱི་ཐོག་ནས་ཁྱད་པར་ཆེན་པོ་མཐོང་ཀྱང་། དོན་གྱི་སྙིང་པོའི་ཆ་ནས་ཚང་བརྩེ་བ་དང་སྙིང་རྗེ། བཟོད་གསོལ། བཟོད་པ། རང་སྒྲིག་རང་སྲུང་། ཆོག་ཤེས་སོགས་ཉམས་ལེན་གནང་གི་ཡོད།དེར་བརྟེན་ངས་མི་རྣམས་ལ་གང་དུ་སྐད་ཆ་ཤོད་རྒྱུའི་གོ་སྐབས་ཐོབ་ཀྱང་ཁ་ཆེའི་ཁོངས་མི་ཉུང་ཤས་ཀྱིས་བྱས་ཉེས་ལ་བརྟེན་ནས་ཁ་ཆེ་ཚང་མར་སྐྱོན་འཛུགས་བྱ་རྒྱུ་མེད་ཅེས་ནན་བརྗོད་བྱེད་ཀྱི་ཡོད། དེ་བཞིན་ཧིན་དྷུའི་ཆོས་ལུགས་དང་། ཇེའུ་ཆོས་ལུགས། ཡེ་ཤུའི་ཆོས་ལུགས།ནང་པའི་ཆོས་ལུགས་
བཅས་ཀྱི་ནང་དུའང་སྡོད་ཚུགས་མེད་པའི་མི་འགའ་ཡོད་ལ། བོད་རྒྱུད་ནང་བསྟན་གྱི་སྤྱི་ཚོགས་ནང་དུའང་དེ་ག་ནང་བཞིན་ཡོད་པ་གསལ་པོ་རེད། དེས་ན་ཁ་ཆེའི་གཙུག་ལག་སློབ་གྲྭ་ཆེན་མོ་ཞིག་ནས་ངོས་ལ་གཟེངས་བསྟོད་བྱ་དགའ་གནང་བར། ངོས་རང་དམིགས་བསལ་དགའ་ཚོར་བྱུང་།
དེས་ན་ནམ་མཁའ་མ་ཟད་བར་དུ་ངོས་ལ་དམ་བཅའ་གཉིས་ཡོད། གོང་དུ་བརྗོད་བཞིན་གཅིག་ནི་ཆོས་ལུགས་མཐུན་སྒྲིལ་གོང་མཐོར་གཏོང་རྒྱུ་དང་། གཞན་ནི་འགྲོ་བ་མིའི་ལུས་པོའི་གྲུབ་ཆའི་ཐོག་ནས་ཡོང་གི་ཡོད་པའི་ཁྱད་ཆོས་གཙོ་བོ་མིའི་བྱམས་བརྩེ་སྟེ་ནང་སེམས་ཀྱི་རིན་ཐང་གོང་མཐོར་གཏོང་རྒྱུ་དེ་ཡིན། ང་ཚོ་མ་ཡི་མངལ་ནས་བཙས་མ་ཐག་ཨ་མའི་ངོས་ནས་རང་གི་བུ་ཕྲུག་ལ་བརྩེ་བ་སྟོབས་ཆེན་ཞིག་སྦྱིན་ཞིང་། དེ་བཞིན་ཕྲུ་གུའི་ངོས་ནས་ཀྱང་བཙས་མ་ཐག་མི་དེ་སུ་ཡིན་མིན་མི་ཤེས་པར་ལུས་པོའི་གྲུབ་ཆའི་ཐོག་ནས་མཐའ་གཅིག་ཏུ་མི་དེར་བརྟེན་གྱི་ཡོད། ཨ་མས་དེ་ལྟར་བྱེད་སྐབས་ཕྲུ་གུར་བདེ་བ་ཆེན་པོ་ཐོབ་ཅིང་། མ་བུ་ཁ་བྲལ་ཚེ་ཕྲུ་གུ་རང་བཞིན་གྱིས་བརྟན་ཆ་མེད་པར་འགྱུར། ཐ་ན་དུད་འགྲོ་རྣམས་ལའང་མྱོང་བ་གཅིག་འགྱུར་ཡོད། དེར་བརྟེན་ང་ཚོའི་མི་ཚེ་ནི་དེ་ལྟར་འགོ་ཚུགས་ཀྱི་ཡོད། རྒྱུ་མཚན་དེས་བས་ན་མི་ཞིག་ལ་མ་ཡི་མངལ་ནས་བཙའ་བའི་བརྩེ་བ་ཤུགས་ཆེན་པོ་ཐོབ་ན། བཙས་ནས་ལོ་ཤས་རྗེས་སམ་མི་ཚེ་ཧྲིལ་པོའི་ནང་འཕྲོད་བསྟེན་ལེགས་པ་དང་སྙིང་རྗེ་ཆེ་བའི་མི་ཞིག་ཆགས་ཀྱི་ཡོད། འོན་ཀྱང་སྐབས་དེར་བརྩེ་བས་ཕོངས་ནས་བྱམས་སྐྱོང་མ་ཐོབ་པར་སྡུག་པོ་མཐོང་བའི་མི་ཞིག་ལ་དེ་ལྟའི་བག་ཆགས་སམ་མྱོང་བ་མི་ཚེ་ཧྲིལ་པོར་ལྷག་སྟེ་སྤྱོད་པ་རྩིང་པོར་འགྱུར་གྱི་ཡོད། མི་དེ་དག་གི་ཕྱི་ཚུལ་གང་མངོན་ཡང་ཁྱད་པར་མེད། ཁོང་ཚོའི་སེམས་ནང་བཞེད་སྣང་དང་ཡིད་ཆེས་མེད་པའི་ཚོར་བ་ལྡན་ཅིང་། མིའི་བར་ན་ཡིད་ཆེས་མེད་པ་ནི་དོན་དངོས་སུ་ང་ཚོ་ནི་སྤྱི་ཚོགས་ཀྱི་སེམས་ཅན་གཞི་རྩའི་འགྲོ་བ་མིའི་རང་བཞིན་ལས་འགལ། སྤྱི་ཚོགས་ཀྱི་སེམས་ཅན་སུ་ཡིན་རུང་སྒེར་གྱི་ཁེ་ཕན་སླད་ཕྱོགས་ཡོངས་ནས་མཉམ་རུབ་བྱ་རྒྱུ་དགོས་གལ་ཆེ། གང་ཟག་སྒེར་པ་ནི་སྤྱི་ཚོགས་ཀྱི་ཆ་ཤས་ཡིན་ཅིང་སྒེར་གྱི་འབྱུང་འགྱུར་ཚོགས་པའམ་སྤྱི་ཚོགས་ལ་ཡོངས་སུ་བརྟེན་ནས་ཡོད།
དེ་ནས་རང་གི་མི་ཚེའི་དོན་དང་ལྡན་པ་ཞིག་ཡོང་བའི་གཞི་རྟེན་ལ་བསམས་ན། གལ་ཏེ་ཡིད་ཆེས་མེད་པ་དང་བཞེད་སྣང་གི་རིགས་འགའ་བྱུང་བ་དང་། འབྲེལ་མེད་དུ་གནས་ཚེ། གང་ཟག་བྱེ་བྲག་པ་དེ་སྐྱིད་པོ་ཇི་ལྟར་ཡོང་ཐུབ། ཧ་ཅང་ཁག་པོ་རེད། དེར་བརྟེན་མཉམ་རུབ་དོན་དང་ལྡན་པ་ཞིག་ཡོང་བར། མཛའ་འབྲེལ་ཧ་ཅང་གལ་ཆེན་པོ་ཆགས་ཡོད། མཛའ་འབྲེལ་གྱི་རྨང་གཞི་ནི་ཡིད་ཆེས་དང་ཁ་གསལ་གཏིང་གསལ་ལ་ཐུག་ཅིང་། དེ་དག་ལྡན་ན་ཡིད་ཆེས་ངང་གིས་འོང་། དེའི་རྨང་གཞིའང་བྱམས་པ་སྟེ་གཞན་སེམས་ཅན་ལ་སེམས་འཁུར་གྱི་ཚོར་བ་ཞིག་ཡིན། དེ་ལྟའི་ཚོར་བ་ཞིག་ཡོད་ན། གཞན་ལ་བཤུ་གཞོག་དང་། མགོ་སྐོར། བསླུ་ཁྲིད་སོགས་ཀྱི་བྱ་ཐབས་ཡོང་གི་མེད། གང་ལགས་ཞུས་ན། རང་ངོས་ནས་གཞན་ལ
་བཅོས་མིན་གྱི་སེམས་འཁུར་བྱེད་ཀྱི་ཡོད། དེ་ནི་ཡིན་གཅིག་ཆོས་ཀྱི་ཐོག་ནས་ཡོང་དགོས་མེད། འོན་ཀྱང་ལུས་པོའི་གྲུབ་ཆའི་ཐོག་ནས་ཡོང་གི་ཡོད།
དེར་བརྟེན་ངོས་ཀྱི་དམ་བཅའ་གཙོ་བོ་ནི་མི་རྣམས་ལ་ང་ཚོ་སྤྱི་ཚོགས་ཀྱི་སེམས་ཅན་ཞིག་ཡིན་པའི་དོན་དངོས་ར་སྤྲོད་བྱ་རྒྱུ་དང་བསམ་ཚུལ་སྤེལ་རེས་བྱ་རྒྱུ་དེ་ཡིན། དམིགས་བསལ་དེང་དུས་ཀྱི་འཛམ་གླིང་ནང་། གོ་ལ་ཡོངས་ཀྱི་དཔལ་འབྱོར་དང་ཁོར་ཡུག་གི་གནད་དོན་དང་འཛམ་གླིང་ནང་མི་འབོར་ཐེར་འབུམ་བདུན་ཡོད་པའི་རྐྱེན་གྱིས་མི་སྒེར་གྱི་ཁེ་ཕན་ནི་ཕན་ཚུལ་གཅིག་གི་གཅིག་ལ་འབྲེལ་ཡོད། དེས་ན་དོན་དངོས་ལ་གཞིགས་ནས་“ང་ཚོ་”དང་“ཁོང་ཚོ་”ཞེས་པའི་ལྟ་ཚུལ་དེ་ཏག་ཏག་བསྡད་ཀྱི་མེད། ད་ཆ་ང་ཚོས་འགྲོ་བ་མིའི་རིགས་ཚང་མ་ཁྱིམ་ཚང་གཅིག་ཡིན་པར་བསམ་བློ་གཏོང་དགོས། དེའི་ཕྱིར་ངས་རྒྱུན་དུ་མི་ཚོར་འཛམ་གླིང་ཧྲིལ་པོ་རང་རང་སོ་སོའི་ཆ་ཤས་ལྟ་བུར་བརྩི་བའི་སྤྱོད་ཚུལ་གོང་མཐོར་གཏོང་དགོས་ཞེས་ནན་ཏན་བརྗོད་ཀྱི་ཡོད། ནམ་“ང་ཚོ་”དང་“ཁོང་ཚོའི”་དབར་གྱི་ཁྱད་པར་གནས་ཚེ་འཚེ་བའི་སྤྱོད་ལམ་དེ་མ་ཉིད་དུ་ཡོང་ངེས་ཡིན། ཅི་སྟེ་འགྲོ་བ་མིའི་རིགས་ཡོད་དོ་ཅོག་སོ་སོའི་ཆ་ཤས་སུ་བལྟས་པ་ན། དྲག་སྤྱོད་ལ་གོ་སྐབས་འཐོབ་ཀྱི་མེད།
དེས་ན་ང་རང་གྲོགས་པོ་དང་ལྷན་དུ་འབད་བརྩོན་གཙོ་བོ་ནི། ང་ཚོས་འདས་ཟིན་པའི་དུས་རབས་ཉི་ཤུ་པ་ནི་དྲག་སྤྱོད་ཀྱི་དུས་རབས་ཤིག་ཏུ་གྱུར་བ་དང་། སྐབས་དེར་དྲག་སྤྱོད་ཀྱི་མཇུག་འབྲས་སུ་མི་གྲངས་ས་ཡ་ཉི་བརྒྱ་ལྷག་རྐྱེན་ལམ་དུ་བཏང་ཡོད། ཉི་ཧོང་གི་ས་ཁོངས་ཧི་རོ་ཤི་མ་ཞེས་པར་འགྲོ་བ་མིའི་ཐོག་རྡུལ་ཕྲན་མཚོན་བྱ་ཐེངས་དང་པོ་གཡུགས་སར་ནོ་ལྦེལ་གཟེངས་རྟགས་བཞེས་མཁན་རྣམས་ལྷན་འཛོམས་ཐོག་ལ་བཅར་ནས་ཕྱིར་འཁོར་མ་ཐག་ཡིན། ཧ་ཅང་ཐབས་སྡུག་པོ་རེད། དུས་རབས་དེས་འགྲོ་བ་མིའི་ཐོག་དུས་ཕྲན་མཚོན་བྱ་སྤྱད་ཡོད་དེར་བརྟེན་དུས་རབས་དེའི་རིང་ཕྱི་དངོས་པོའི་ཡར་རྒྱས་ཆེན་པོ་ཕྱིན་ཡོད་ནའང་ཕྱོགས་གཅིག་ནས་དྲག་སྤྱོད་ཀྱི་དུས་རབས་ཤིག་ཏུ་གྱུར་ཡོད། ད་ལྟ་གལ་སྲིད་དྲག་སྤྱོད་ཀྱིས་མི་རྣམས་ཀྱིདཀའ་ངལ་སེལ་ཐུབ་པ་དང་ཁེ་ཕན་བསྐྲུན་གྱི་ཡོད་ན་འགྲིགས་ཀྱི་རེད། དེར་དག་སྐྱེལ་དགོས་པ་ཡིན། འོན་ཀྱང་དེ་ལྟར་རྩ་བ་ནས་མ་ཡིན། རྒྱུ་མཚན་དེ་བས་ན་ང་ཚོའི་འདས་པའི་ཉམས་མྱོང་ལ་གཞིགས་ཏེ། ད་ལྟ་ང་ཚོས་དུས་རབས་ཉི་ཤུ་རྩ་གཅིག་པ་དེ་བགྲོ་གླེང་གི་དུས་རབས་ཤིག་ཡོང་བར་འབད་བརྩོན་བསྟེན་དགོས། དེའི་ཕྱིར་འགྲོ་བ་མིའི་རིགས་ཡོངས་རྫོགས་ལ་ཁྱབ་ཐུབ་པའི་རྡོག་རྩ་ཆིག་སྒྲིལ་གྱི་ཚོར་བ་ཞིག་ང་ཚོར་དགོས་པ་ཡིན། མི་རིགས་འདྲ་མིན་དང་། རིག་གཞུང་འདྲ་མིན། རིགས་རུས་འདྲ་མིན། ཆོས་ལུགས་འདྲ་མིན་སོགས་ནི་ངའི་བསམ་པར་གལ་གནད་རིམ་པ་གཉིས་པ་དེ་ཆགས་ཡོད། ག་རེ་གལ་ཆེན་པོ་རེད་ཅེ་ན་རྩ་བའི་ཆ་ནས་ང་ཚོ་ཚང་མ་འགྲོ་བ་མི་གཅིག་པ་ཡིན།
དེར་བརྟེན་ངའི་བསམ་པར་དེང་སང་ང་ཚོར་འཕྲད་བཞིན་པའི་དཀའ་ངལ་མང་པོ་ཞིག་ནི་ང་ཚོ་རང་གིས་བཟོས་པ་ཡིན། དཀའ་ངལ་དེ་དག་གི་འབྱུང་ཁུངས་ནི་ང་ཚོས་གཞི་རྩའི་གནད་འགག་དེ་གཏིང་བརྗེད་དུ་བཏང་ནས། གལ་གནད་རིམ་པ་གཉིས་པ་དེའི་ཐོག་གཙིགས་ཆེན་པོས་འབད་རྩོལ་བསྟེན་པའི་རྐྱེན་གྱིས་ཡིན། དེས་ན་དུས་ཚོད་ནི་བདེ་སྐྱིད་དང་ཞི་བདེས་ཁེངས་པའི་འཛམ་གླིང་ཞིག་འཛུགས་སྐྲུན་བྱ་རྒྱུའི་དུས་ལ་སླེབས་ཡོད་པས། ང་ཚོས་འགྲོ་བ་མིའི་གལ་ཆེའི་རང་བཞིན་ལ་དོ་ནན་བྱེད་དགོས། ང་ཚོ་མི་རེ་ངོ་རེར་བདེ་སྐྱིད་འཚོལ་བའི་ཐོབ་ཐང་གཅིག་པ་དང་། གང་ཟག་གཅིག་གི་ཁེ་ཕན་གཞན་རྣམས་ལ་རག་ལས་ཡོད་སྟབས། ང་ཚོས་གཞན་གྱི་ཁེ་ཕན་ལ་དོ་སྣང་བྱེད་དགོས། དེ་ནི་རང་ཉིད་ལ་ཕན་ཐོགས་ཆེ་ཤོས་ཡོང་བའི་ལམ་ཡང་དག་པ་ཞིག་ཡིན།
དེས་ན་ངའི་དམ་བཅའ་གཉིས་པ་དེ་ཡིན། ཆོས་ལུགས་ཀྱི་མཐུན་སྒྲིལ་སྤེལ་བའི་ངོས་ཀྱི་དམ་བཅའ་དང་པོ་དང་གཞི་རྩའི་མིའི་རིན་ཐང་གོང་མཐོར་གཏོང་བ་གཉིས་པ་ཡིན། དེ་ལྟར་ངོས་ཀྱི་མི་ཚེའི་མཐའ་མཇུག་ཏུ་མ་སླེབས་བར་དེ་དག་ལ་རྩེ་གཅིག་ཏུ་འབད་རྒྱུ་ཡིན།
དེ་ལྟར་ཐོག་མར་ངས་ཁྱེད་རང་ཚོ་དང་། གཞོན་སྐྱེས་ཚོ། སློབ་ཕྲུག་བཅས་པར་འཚམས་འདྲི་ཞུ་རྒྱུ་ཡིན། ངའི་བསམ་པར་ཁྱེད་རང་ཚོའི་སྙུགས་རུས་ལ་བརྟེན་ནས་ད་ཆ་ཁྱེད་ཚོར་ལག་འཁྱེར་ཐོབ་ཡོད། གཅིག་བྱས་ན་འདས་པའི་ཉིན་ཤས་རིང་ཁྱེད་ཚོ་གཉིད་ཀྱང་མེད་པར་སེམས་ནང་ཚོར་བ་ཤུགས་ཆེན་པོ་བྱུང་ཡོད་ཤས་ཆེ། འོན་ཀྱང་དེ་རིང་མཚན་མོ་གཉིད་ཡག་པོ་ཁུག་ངེས་ཡིན། གང་ལྟར་ངས་ཁྱེད་ཚོར་བཀྲ་ཤིས་བདེ་ལེགས་ཞུ་རྒྱུ་བ་དང་ཆབས་ཅིག་མི་ཚེ་ནི་ལས་སླ་པོ་མེད་ལ་རྟག་པ་བརྟན་པ་ཅི་ཡང་མེད་ཅིང་། ང་ཚོར་དཀའ་ངལ་འཕྲད་ངེས་ནའང་ང་ཚོ་འགྲོ་བ་མིའི་སྤྱི་ཚོགས་ཀྱི་ཆ་ཤས་ཡིན་ཞེས་བཤད་འདོད་བྱུང་། བྱས་ཙང་ང་ཚོར་དཀའ་ངལ་ཅི་ཕྲད་ཀྱང་དེ་དག་ལས་རྣམ་པར་རྒྱལ་བའི་ནུས་པ་ཡོད་པས་དངངས་སྐྲག་བྱེད་དགོས་དོན་མེད། དེའི་ཕྱིར་རང་གིས་རང་ལ་གདེང་ཚོད་དང་རེ་བ་བཟང་སར་བཅོལ་རྒྱུ་གལ་ཆེ། དེ་བཞིན་ཁྱེད་རང་ཚོ་གཞོན་སྐྱེས་ཚོས་བཟོད་པ་བསྟེན་དགོས། སྐབས་རེ་གཞོན་སྐྱེས་ཚོས་རང་ལ་དགོས་པའི་ཅ་ལག་དེ་ཚོ་དེ་མ་ཉིད་དུ་དགོས་འདོད་བྱེད་ཀྱི་ཡོད། གློ་བུར་དུ་འགོག་རྐྱེན་ནམ་བར་ཆད་འགའ་ཕྲད་ཚེ། བློ་སྟོབས་ཉམ་འགྲོ་གི་ཡོད། “ཐེངས་དགུ་ཕམ་ན། འབད་བརྩོན་ཐེངས་དགུ་བྱེད་དགོས་”ཞེས་པའི་བོད་པའི་གཏམ་དཔེ་ཞིག་ཡོད། དེར་བརྟེན་དེ་གལ་ཆེན་པོ་ཡིན་པས། སེམས་ནང་འཇོག་དགོས།
གཞན་ཡང་ཁྱེད་རང་ཚོ་དུས་རབས་ཉི་ཤུ་རྩ་གཅིག་པའི་ཁོངས་སུ་གཏོགས་པའི་མི་རབས་ཤིག་ཡིན། ང་ནི་ད་དུང་དུས་རབས་ཉི་ཤུ་པའི་ནང་གི་མི་རབས་ཤིག་ཡིན་ཅིང་། ད་དུང་འདིར་བཞུགས་པའི་མཁས་དབང་དང་བློན་ཆེན་འགའ་ངའི་བསམ་པར་དུས་རབས་ཉི་ཤུ་པའི་ནང་གི་མི་རབས་ཤིག་ཡིན། འོན་ཀྱང་དུས་རབས་ཉི་ཤུ་རྩ་གཅིག་པའི་འགོ་སྟོད་ཀྱི་ལོ་བཅུ་རྫོགས་ཟིན་ཅིང་ལོ་དགུ་བཅུ་ཡོང་རྒྱུར་བསྡད་ཡོད། དེར་བརྟེན་དུས་རབས་འདིར་དོན་དངོས་ཀྱི་འགྱུར་བ་གཏོང་མཁན་ནི་ཁྱེད་རང་ཚོ་ཡིན་པས། གྲ་སྒྲིག་ཨང་གསར་དགོས། འཛམ་གླིང་ཡག་པོ་ཞིག་དང་བདེ་སྐྱིད་དང་ལྡན་པ་ཞིག་ཏུ་འཛུགས་བསྐྲུན་ཐུབ་པར། མིག་རྒྱང་ལྡན་དགོས་པ་དང་། ཤེས་ཡོན་ཙམ་མིན་པར་ནང་སེམས་ཀྱི་ཀུན་སྤྱོད་ཀྱང་དགོས། ངའི་བསམ་པར་དུས་རབས་ཉི་ཤུ་པ་དང་འདིའི་འགོ་སྟོད་ཀྱི་དཀའ་ངལ་མང་པོ་ཞིག་ནི་མི་རྣམས་ལ་ཤེས་ཡོན་དང་ཀུན་སྤྱོད་མེད་པའི་རྐྱེན་གྱིས་ཡིན། དེས་ན་བདེ་སྐྱིད་དང་ཞི་བདེས་ཁེངས་པའི་འཛམ་གླིང་ཞིག་བསྐྲུན་སླད། ཤེས་ཡོན་དང་བཟང་སྤྱོད་ཟུང་སྦྲེལ་དགོས།
བཟང་སྤྱོད་ལ་བསམས་ན། རིམ་པ་མང་པོ་ཡོད། རིམ་པ་གཅིག་ནི་ཆོས་ཕྱོགས་ཀྱི་དད་པའི་ཐོག་ནས་ཡོང་ཞིང་། གཞན་ཡང་གཞི་རྩའི་རིམ་པའི་ཐོག་ནས་ཆོས་ཀྱི་དད་པ་མེད་པར། མིའི་གཅིག་འགྱུར་གྱི་ཉམས་མྱོང་དང་རྒྱུན་ཤེས་དེ་བཞིན་ཚན་རིག་གི་རྙེད་དོན་གསར་ཤོས་བཅས་ཀྱི་ཐོག་ནས་བྱམས་པ་དང་ཕྱི་གསལ་ནང་གསལ་བྱེད་པས་ཕན་ཐོགས་ཆེན་པོ་ཡོད་པ་དང་ཐ་ན་རང་གི་གཟུགས་པོའི་འཕྲོད་བསྟེན་ལའང་ཕན་ཐོགས་ཆེན་པོ་ཡོད་པ་ངེས་ཤེས་རྙེད་ཐུབ། མི་ཚང་མས་སོ་སོ་རང་ཉིད་ཀྱི་འཕྲོད་བསྟེན་ལ་དོ་སྣང་བྱེད་ཅིང་། འཕྲོད་བསྟེན་ཡག་པོ་ཡོང་བའི་ཆ་རྐྱེན་གཙོ་བོ་གཅིག་ནི་སེམས་ཁམས་བདེ་མིན་ལ་རག་ལས་ཡོད། དེར་བརྟེན་སྙིང་རྗེ་ཅན་གྱི་ཚོར་སྣང་གི་སྐྱེད་ཐབས་བྱ་རྒྱུ་ནི་དོན་དངོས་སུ་ལུས་ཀྱི་འཕྲོད་བསྟེན་དང་ཁྱིམ་ཚང་འཆམ་མཐུན་ཡོང་བའི་ཆ་རྐྱེན་གཙོ་བོ་ཞིག་ཡིན།
དེའི་ཕྱིར་ཤེས་ཡོན་གྱི་ཐོག་ནས་ཁྱེད་རང་ཚོར་ལག་འཁྱེར་མཐོན་པོ་ཐོབ་ཡོད། ད་ལྟ་ནང་སེམས་ཀྱི་རིན་ཐང་ཐོག་དོ་སྣང་མང་ཙམ་བྱེད་རོགས་གནང་། དེ་ནི་དོན་དམ་པའི་མིའི་རིན་ཐང་དང་བཟང་སྤྱོད་ཡིན། ཉེ་བའི་རིགས་བདག་གིས་བཟང་སྤྱོད་ནི་འགྲོ་བ་མིའི་བདེ་སྡུག་གི་ཐབས་ཚུལ་ཞིག་ཏུ་གསུངས་སོང་། དེ་ནི་ཧ་ཅང་གལ་ཆེན་པོ་རེད་ཅེས་བརྗོད་འདོད་བྱུང་།
དེ་ག་རང་ཡིན་ཐུགས་རྗེ་ཆེ།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (35%)


text:
སྒོམ་སྡེ་ལྷ་རམས་པའི་ཚིག་མཛོད་ངོ་སྤྲོད་དང་ཁོང་གིས་གནང་བའི་དྲི་ལན་རྣམས་ཕྱོགས་སུ་བསྡུས་བ།
ངེད་ཀྱི་ཚིག་མཛོད་དམ་སྒོམ་སྡེ་ཚིག་མཛོད་༼མདོ་སྔགས་གཞུང་ཆེན་མོའི་ཚིག་མཛོད་རིས་མེད་མཁས་པའི་ཞལ་ལུང༽ཞེས་བྱ་བ་འདིའི་ངོ་སྤྲོད་མདོར་བསྡུས་ཤིག་འབུལ་བ་ལ།
ཚིག་མཛོད་འདི་སྤར་ཐེངས་དང་པོར་ཤོག་ངོས་༧༨༣ཙམ་ཡོད་ཅིང་། སྤར་འདེབས་བོད་གཞུང་རིག་གཞུང་སྤར་ཁང་ནས་༢༠༠༥ལོར་བྱས། འདིའི་སྤར་སྐྲུན་གྱི་མཐུན་འགྱུར་ཕལ་ཆེར་༸གོང་ས་སྐྱབས་མགོན་ཆེན་པོའི་སྐུ་སྒེར་ཡིག་ཚང་ནས་གནང་། སྤར་འདེབས་ཐེངས་གཉིས་པ་འདིར་ཤོག་ངོས་༡༢༠༠ལ་ཉེ་བ་ཞིག་ཡོད་ཅིང་། ༢༠༡༠ལོར་རིང་མིན་སྤར་སྐྲུན་བྱ་རྒྱུའི་འདུན་པ་ཤས་ཆེར་ཡོད་ལགས།
ཨ་རིའི་ཀ་ལི་ཕོ་ནི་ཡའི་བཛྲ་པ་ཎིའི་ཆོས་ཚོགས་སུ་ཆོས་དགེ་བྱེད་དུས་སྒོམ་སྡེ་ཁང་ཚན་འདི་ཉིད་གང་སྤྱིའི་ཐད་ནས་ཚགས་སུ་ཚུད་པ་ཞིག་བྱས་རྗེས། ཕྱི་ལོ་༼༡༩༩༨༽ནས་ད་བར་མི་ལོ་བཅུ་གཉིས་རིང་གསང་ཡུམ་དྲིན་ཅན་འདི་ཙམ་ལས་གཞན་མཐུན་སྦྱོར་སྦྱིན་བདག་སོགས་གང་ཡང་མེད་པར་འཚོ་བ་ངན་ངོན་ཙམ་གྱིས་ཆོག་ཤེས་པར་བྱས་ཏེ། གྲྭ་རྐྱང་ཞིག་དང་མཚུངས་པར་དཔལ་འབྱོར་འདུ་འགོད་དང་དགྲ་འདུལ་གཉེན་སྐྱོང་སོགས་བློས་བཏང་སྟེ། འདོད་ཆུང་ཆོག་ཤེས་ཀྱི་རྟུལ་ཞུགས་བཟུང་སྟེ། རང་རེའི་ཆོས་དང་རིག་གཞུང་མི་རིགས་དང་བཅས་པ་རྩ་བརླག་ཏུ་འགྲོ་ལ་ཉེ་བའི་ཉེན་འཕྲང་ཅན་གྱི་དུས་སྐབས་འདི་ལ། འཇིག་རྟེན་གྱི་ཁ་དཔེར། མ་ཁྱོག་ཀྱང་འདྲུད་ཅེས་པའི་དཔེ་ལྟར་རང་ནུས་གང་ཡོད་ཀྱིས་མི་རིགས་ཀྱི་ཞབས་འདེགས་སུ་ལྷག་བསམ་གྱི་ཞེན་པ་དཀར་པོས་«མདོ་སྔགས་ཀྱི་གཞུང་ཆེན་མོའི་ཚིག་མཛོད་རིས་མེད་མཁས་པའི་ཞལ་ལུང་ཞེས་བྱ་བ»འདི་ཉིད་བརྩམས།
བོད་རིགས་སྤུན་ཟླ་སྤྱི་དང་། ལྷག་པར་གཞི་ལུས་སྤུན་ཟླ་རྣམས་ནས་རང་གི་གཅེས་པའི་ལུས་སྲོག་ཀྱང་རང་མི་རིགས་ཀྱི་ཆེད་དུ་ཕངས་མེད་དུ་བཏང་ནུས་ན། ངེད་ཅག་རང་དབང་ལུང་པར་ཡོད་པ་རྣམས་ནས་སོ་སོའི་མི་རིགས་ཀྱི་ཆེད་དུ་སྙན་གྲགས་དང་། དཔལ་འབྱོར། དུས་ཚོད་སོགས་ཅིས་ཀྱང་གཏོང་བར་རིགས་སོ། །
༡ དྲི་བ། རྫོགས་ཆེན་གྱི་ཀ་དག་ལྷུན་གྲུབ། ས་སྐྱའི་གསལ་སྟོང་འཛིན་མེད་འཁོར་འདས་དབྱེར་མེད། བཀའ་རྒྱུད་ཀྱི་ཕྱག་ཆེན།
དགེ་ལུགས་པའི་བདེ་སྟོང་དབྱེར་མེད་ཟེར་བ་འདི་ཚོའི་ཁྱད་པར་དང་གོ་དོན་འགྲེལ་བཤད་རྒྱག་རོག་གནང་།
དྲི་ལན།
༡༽
༼རྙིང་མ༽ཀ་དག་ལྷུན་གྲུབ། ཀ་དག་གི་དོན་ནི། མངོན་རྟོགས་རྒྱན་ལས། འདི་ལ་བསལ་བྱ་ཅི་ཡང་མེད། །གཞག་པར་བྱ་བ་ཅུང་ཟད་མེད། །ཡང་དག་ཉིད་ལ་ཡང་དག་བལྟ། །ཡང་དག་མཐོང་ནས་རྣམ་པར་གྲོལ། །ཞེས་གསུངས་པ་ལྟར། གློ་བུར་གྱི་རྐྱེན་ཞིག་གིས་དགག་བྱའི་དྲི་མ་གསར་དུ་དག་པ་མིན་པར་ཡེ་གདོད་མ་ནས་དག་པ་ཡིན་པས་ན། ཀ་དག་དང་། ལྷུན་གྲུབ་ནི། རང་གྲུབ་ཙམ་ནས་རང་ཆས་སུ་གྲུབ་པས་ལྷུན་གྲུབ་བམ་ལྷན་སྐྱེས་ཟེར་བ་ཡིན་འདུག སེ་ར་བྱེས་ཀྱི་རྟ་མགྲིན་གཏོར་འབུལ་ནང་། ཀ་དག་ལྷན་སྐྱེས་བདེ་ཆེན་རོལ་པ་ལས། །ཞེས་གསུངས་པ་ལྟར་ཡིན་འདུག འདི་ནི་རྨོངས་འཆར་འདི་ཙམ་དང་། འདིར་རྙིང་མའི་ཐོག་མཁས་པ་མང་པོ་འདུག ཁོང་ཅག་གིས། འགྲེལ་བཤད་གསལ་པོ་བཀྱོན་གྱི་རེད།
༢༽
༼བཀའ་བརྒྱུད༽ཕྱག་ཆེན། ཕྱག་རྒྱ་ཆེན་པོའི་གོ་དོན་དགེ་ལུགས་དང་བཀའ་བརྒྱུད་པ་གཉིས་ལ་མི་འདྲ་བ་ཡོད་པ་རྣམས་ཁོ་བོའི་ཚིག་མཛོད་ནས་ཁོང་དུ་ཕྱུང་སྟེ་ཕུལ་ཡོད།
ཕྱག་རྒྱ་ཆེན་པོ། ❶ (དགེ་ལུགས) ཟུང་འཇུག་གི་གོ་འཕང༌། རྗེའི་རིམ་ལྔ་གསལ་སྒྲོན། ཕྱག་རྒྱ་ཆེན་པོ་ནི་ཟུང་འཇུག་གོ། ཞེས་གསུངས། ❷ (དགེ་ལུགས) ལྷ་སྐུ་ཕྱག་རྒྱ་ཆེན་པོ་ལ་ཟེར། ལྷ་སྐུ་ཕྱག་རྒྱ་ཆེན་པོ་ཞེས་པ། ལྷའི་སྐུ་དངོས་གནས་ལ་གྲུབ་པའི་ཞལ་ཕྱག་ཡོངས་སུ་རྫོགས་པའི་ལྷ་སྐུའམ་ཡི་དམ་གྱི་ལྷ། ཡང་ན་རང་གི་ཐ་མལ་པའི་ལུས་ལྷའི་རྟེན་དང་བརྟེན་པའི་དཀྱིལ་འཁོར་དུ་བསྒོམས་ནས་ང་རྒྱལ་དང་གསལ་སྣང་་བརྟན་པོ་ཐོབ་ནས་རེག་མཐོང་ལྟ་བུའི་མཚན་མ་བརྟན་པོ་རྙེད་པ་ན། སྐུ་ཕྱག་རྒྱ་ཆེན་པོ་ཞེས་བྱའོ། །ཀློང་རྡོལ་བླ་མས། ཐ་མལ་ལུས་ལ་རྟེན་དང་བརྟེན་པའི་ལྷར། །གསལ་སྣང་ང་རྒྱལ་བརྟན་པོས་རིམ་སྦྱངས་པས། །རེག་མཐོང་ལྟ་བུའི་མཚན་མ་རྙེད་པ་དང༌། །དེ་ལ་སྐུ་ནི་ཕྱག་རྒྱ་ཆེན་པོ་ཟེར། །ཞེས་གསུངས་པ་ལྟར་རོ། །འདི་ལ་ལྷ་སྐུ་ཕྱག་རྒྱ་ཆེན་པོ་ཡང་ཟེར། ❸ (བཀའ་བརྒྱུད) བཀའ་བརྒྱུད་པས་སྟོང་ཉིད་ཀྱི་མིང་གི་རྣམ་གྲངས་ལ་བཤད་དེ། རང་བཞིན་ལྷན་ཅིག་སྐྱེས་པ་ཇི་ལྟ་བར་རྟོགས་པ་དེ་ལ་ཕྱག་རྒྱ་ཆེན་པོ་ཟེར། ཕྱག་རྒྱ་ཆེན་པོའི་སྒྲ་བཤད་ནི། ཀརྨ་པ་དགུ་པ་དབང་ཕྱུག་རྡོ་རྗེས། ཕྱག་རྒྱ་ཆེན་པོ་ལ་སཾ་ཀྲྀ་ཏའི་སྐད་དུ་མ་ཧཱ་མུ་དྲཱའི་སྒྲ་ལས་དྲངས་པ་མི་འདའ་བའམ་མི་ཕྱེད་པའམ་མི་སྟོང་བ་ལ་འཇུག་སྟེ། སྣང་སྲིད་འཁོར་འདས་ཀྱི་ཆོས་ཐམས་ཅད་རང་ས་རང་ས་ནས་སོ་མ་ཉམས་མདོག་མ་བསྒྱུར་བར་དུས་གསུམ་དུས་མེད་དུ་ལྷན་ཅིག་སྐྱེས་པའི་ཡེ་ཤེས་ལས་མི་འདའ་བས་ཕྱག་རྒྱ། དེ་ལས་ལོགས་པའམ་དེའི་གོང་ན་གཞན་མེད་པས་ན་ཆེན་པོའོ། །ཞེས་ངེས་དོན་རྒྱ་མཚོར་གསུངས། སི་ཏུ་པཎ་ཆེན་གྱིས། མུ་དྲཱ་ཞེས་པ་མི་འདའ་བར་བྱེད་པའི་རྒྱའི་སྐད་དོད་ཡིན་པ་ལ་འཁྲུལ་གཞི་གཞན་བསལ་བའི་ཕྱིར། ལོ་ཙཱ་བ་རྣམས་ཀྱིས་ཕྱག་གི་སྒྲ་བླ་ཐབས་སུ་བསྣན་ནས་ཕྱག་རྒྱ་ཞེས་བསྒྱུར་བ་སྟེ། འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་འདི་ལས་མི་འདའ་བའི་དོན་དང༌། ཆེན་པོ་ཞེས་པ་འདིའི་གོང་ན་ཆོས་གཞན་མེད་པའམ་ལས་ཆོས་དམ་ཚིག་གི་ཕྱག་རྒྱ་གསུམ་ལས་ཁྱད་པར་འཕགས་པའི་དོན་ནོ། །ཞེས་དེ་ཉིད་ཀྱི་ཕྱག་ཆེན་སྨོན་ལམ་གྱི་འགྲེལ་པར་གསུངས། ཀོང་སྤྲུལ་ཡོན་ཏན་རྒྱ་མཚོས། ཟུང་དུ་འཇུག་པས་ན་ཕྱག་རྒྱ། དེའི་རང་བཞིན་གྱིས་ཆོས་ཐམས་ཅད་ལ་ཁྱབ་པས་ན་ཆེན་པོ་སྟེ་ཆོས་ཐམས་ཅད་དེ་ལས་མི་འདའ་བའོ། །དེའི་ཚེ་ཕྱིའི་སྣང་བ་ཐམས་ཅད་སྣང་སྟོང་ཟུང་འཇུག ནང་གི་རིག་པ་མཐའ་དག་རིག་སྟོང་ཟུང་འཇུག སྣང་རིག་ཕྲད་པའི་ཚེ་ཚོར་བ་མཐའ་དག་བདེ་སྟོང་ཟུང་འཇུག་ཡིན་པ་ལས་དང་པོ་གཉིས་ལ་རྣམ་ཀུན་མཆོག་ལྡན་གྱི་སྟོང་ཉིད་ཅེས་བྱ། ཕྱི་མ་ལ་མཆོག་ཏུ་མི་འགྱུར་བའི་བདེ་བ་ཆེན་པོ་ཞེས་གསུངས་ཤིང༌། ཞེས་ཤེས་བྱ་མཛོད་འགྲེལ་ན་གསལ། སྒྲ་བཤད་གཞན་ཡང་འདི་ལྟར། ཕྱག་ནི་སྟོང་པའི་ཡེ་ཤེས་ཡིན། །རྒྱ་ནི་འཁོར་བའི་ཆོས་ལས་གྲོལ། །ཆེན་པོ་ཟུང་དུ་འཇུག་པའོ། །ཞེས་གསུངས། ཕྱག་རྒྱ་ཆེན་པོའི་སྒྲ་བཤད་དང་ངེས་ཚིག་ལ་དོགས་གཅོད། ཕྱག་རྒྱ་དང༌། ཡེ་ཤེས་དང༌། གོ་རིམ་ལ་སོགས་པ་ལ་རྒྱ་གར་ན་ཡེ་དང༌། ཕྱག་དང༌། གོ་ལ་སོགས་པའི་སྒྲ་མེད་ཀྱང༌། བོད་སྐད་ལ་ཚིག་སྦྱར་བ་བདེ་བའི་དོན་དུ་བསྣན་ནས་བསྒྱུར་བ་མཁས་འཇུག་ལས་གསུངས་ཞེས་དང༌། རྒྱ་སྐད་ལ་ཡེ་དང་ཕྱག་སོགས་ཀྱི་སྐད་དོད་མེད་ན། ཕྱག་ཆེན་ཐིག་ལེ་ལས། ཕྱག་ནི་སྟོང་པའི་ཡེ་ཤེས་ཏེ། །རྒྱ་ནི་འཁོར་བའི་ཆོས་ལས་གྲོལ། །ཞེས་འབྱུང་བ་ཅི་ཡིན་ཞེ་ན། འདི་དང་རྣམ་སྣང་མངོན་བྱང་ལས། དཀྱིལ་ནི་སྙིང་པོའོ། ། འཁོར་ནི་ལེན་པའོ། །ཞེས་པ་ལྟ་བུ་དག་ལོ་ཙཱ་བ་རྣམས་ཀྱིས་གོ་བདེའི་ཐབས་ཙམ་དུ་དགོངས་ནས་ཅུང་ཟད་བསྒྱུར་ཆེས་པར་སྣང་སྟེ། འདི་འདྲའི་སྐབས། མུ་ནི་སྟོང་པའི་ཡེ་ཤེས་ཏེ། །དྲ་ནི་འཁོར་བའི་ཆོས་ལས་གྲོལ། །ཞེས་དང༌། མཎྜ་ནི་སྙིང་པོའོ། །ལ་ནི་ལེན་པའོ། །ཞེས་སྐད་དོད་རང་སོར་བཞག་ན་ཚིག་དོན་གཉི་ག་ལ་འགྲིག་པར་སྣང་ངོ༌། །ཞེས་རྗེ་གུང་ཐང་པ་གསུང་ངོ༌། །
༣༽
༼ས་སྐྱ༽གསལ་སྟོང་འཛིན་མེད། སྣང་ཞིང་སྲིད་པའི་ཆོས་ཐམས་ཅད་ལ་གསལ་བ་ཟེར་གྱི་ཡོད་དམ་སྙམ། སྐབས་རེར་གྲུབ་མཐའ་གཞན་དུ་གསལ་བ་སེམས་ཀྱི་མཚན་ཉིད་ཟེར་བའང་འདུག སྟོང་པ་ནི་དགག་བྱའི་བདག་བཀག་པ་ལ་སྟོང་པ། འཛིན་མེད་ནི། སྟོང་པ་ངེས་པ་ན་དགག་སྒྲུབ་གང་ཡང་མི་བྱེད་པར་འཛིན་མེད་ཀྱི་ངང་དུ་ཆམ་མེ་འཇོག་པ་ལ་ཟེར་བ་ཡིན་འདུག ས་ཆེན་གྱིས། འཛིན་པ་བྱུང་ན་ལྟ་བ་མིན། །ཞེས་དང་། བཞི་བརྒྱ་པ་ལས་ཀྱང་། མཐའ་མར་ལྟ་ཞིག་ཀུན་ལྡོག་པ། །ཞེས་གསུངས། དཔལ་བཀའ་བརྒྱུད་པས་འདི་ལ། ༼ཀད་དེ་བ༽ཞེས་ཐ་སྙད་གསུང་གི་འདུག འདི་ཡང་རྨོངས་འཆར་ཡིན་པས་ནོར་ན་དགོངས་དག ས་སྐྱ་མཁས་དབང་ཚོས་འདི་ལ་འགྲེལ་བཤད་གསལ་པོ་གནང་རོགས།
༤༽
༼དགེ་ལུགས༽ བདེ་སྟོང་དབྱེར་མེད་དམ། མཐའ་བྲལ་དབུ་མའི་ལམ། བདེ་སྟོང་དབྱེར་མེད་ཞུ་བ་འདི། སྔགས་དང་འབྲེལ་བའི་ཐ་སྙད་ཅིག་རེད། བདེ་སྟོང་དབྱེར་མེད་ཀྱི་དོན་ནི། རྗེ་ཙོང་ཁ་པ་ཆེན་པོའི་གསུང་གསང་འདུས་དཀའ་གནད་ཟིན་བྲིས་ལས། ལྟེ་བའི་ཨ་ཐུང་འབར་ནས་སྤྱི་བོའི་ཧཾ་ཡིག་ཞུ་བའི་འདུ་འཕྲོད་ལ་བརྟེན་ནས་བྱུང་བའི་བདེ་བས་སྟོང་པ་ཡུལ་དུ་བྱས་ནས་འཛིན་པ་ནི་བདེ་སྟོང་དབྱེར་མེད་པའི་དོན་ནོ། །ཞེས་གསུངས་པ་ལྟར། ཅུང་ཟད་གོ་བདེ་བར་བཤད་ན། ཨ་ཐུང་ལ་མཉམ་འཇོག་དུས་ལུས་སེམས་ལ་བདེ་ཉམས་ཆེན་པོ་ཞིག་སྐྱེ་ཞིང་། དེ་ལྟ་བུའི་བདེ་བ་དེ་གས་སྟོང་ཉིད་ལ་མཉམ་པར་འཇོག་པ་ལ་བདེ་སྟོང་དབྱེར་མེད་ཞུ་བ་རེད། སྤོམ་བཤད་བྱས་ན་དེ་འདྲ་རེད་ལགས།
མཐའ་བྲལ་ཞེས་པའི་མཐའ་གཉིས་ནི། ཡོད་མཐའ་དང་མེད་མཐའ་གཉིས་རེད། མདོར་ན། ཐ་སྙད་དུ་ཡོད་པ་དང་། གཏན་ནས་མེད་པ་གཉིས་ལ་མཐའ་གཉིས་ཟེར། སྟོང་ཉིད་ནི་དེ་ གཉིསདང་བྲལ་བས་དབུ་མ་ཟེར་ཞིང་། དེ་རྟོགས་པའི་ཤེས་རབ་ལ་དབུ་མའི་ལམ་ཟེར།
ས་དགེ་བཀའ་རྙིང་གི་བྱུང་རིམ་ནི། ངོས་ནས་གོང་དུ་བཤད་པ་ལྟར་རེད།
༡ ༼རྙིང་མ༽
༢༽༼བཀའ་བརྒྱུད༽
༣༽ ༼ས་སྐྱ༽
༤༽ ༼དགེ་ལུགས༽ བཀའ་བརྒྱུད་དང་ས་སྐྱ་གཉིས་བྱུང་རིམ་ཧ་ཅང་ཉེ་པོ་ཡིན་ཙང་། མང་པོས་ས་སྐྱ་སྔོན་ལ་བྲིས་པ་དེ་འདྲ་འདུག དེ་ཏན་ཏན་ནོར་བ་རེད་སྙམ། གང་ལགས་ཤེ་ན།
དེའི་ལན། ངེད་ཀྱི་ཚིག་མཛོད་ནས་ཁོལ་དུ་ཕྱུང་སྟེ་ཞུ་ན། (དེབ་སྔོན་གཞིར་བཞག་བྱས་ཚེ་མར་པས་དགུང་གྲངས་སོ་གཅིག་བཞེས་ཚེ། ས་སྐྱ་ཕྱག་འདེབས་པ་པོ་འཁོན་དཀོན་མཆོག་རྒྱལ་པོ་དགུང་ལོ་དགུ་ཡིན་པར་གསུངས་ཤིང་། འཁོན་དཀོན་མཆོག་རྒྱལ་པོ་དགུང་གྲངས་བཞི་བཅུ་བཞེས་པ་ཆུ་མོ་གླང་ལ་༼༡༠༨༥༽ས་སྐྱ་ཕྱག་བཏབ་པར་དེབ་སྔོན་དུ་གསུངས། དེའི་ཕྱིར་བཀའ་བརྒྱུད་ཅུང་སྔོན་ལ་བྱུང་བར་ངེས་སོ། །དེ་ཡང་དེབ་སྔོན་སྟོད་ཆ་༩༩ལས། དེ་ལྟར་ན་སྲོང་བཙན་སྒམ་པོ་འཁྲུངས་ནས་ལོ་བཞི་བརྒྱ་དང་བཅུ་གསུམ་འདས། བསྟན་པ་བསྣུབས་པའི་ལྕགས་བྱ་ནས་ལོ་བརྒྱ་དང་བཞི་བཅུ་རྩ་གཅིག་འདས་རྗེས་ཀྱི་ཆུ་ཕོ་རྟ་ལ་ཇོ་བོ་རྗེ་བོད་དུ་ཕེབས། དེའི་ཚེ་རྗེ་མར་པས་ལོ་སོ་གཅིག་ལོན། འཁོན་དཀོན་མཆོག་རྒྱལ་པོས་ལོ་དགུ་ལོན། ཞེས་གསུངས། གཞན་ཡང་། མར་པ་ལོ་ཙཱ་བ་ཆེན་པོ་དང་། འགོས་ཁུག་པ་ལྷས་བཙས་རྣམ་གཉིས་སྐུ་དུས་མཚུངས་པར་བྱོན་ཞིང་། འགོས་ལོ་ཆེན་པོ་ནི། འཁོན་དཀོན་མཆོག་རྒྱལ་པོའི་བླ་མའི་གཙོ་བོ་ཡིན་པར་གསུངས་པ་དེས་ཀྱང་ཤེས་ནུས་སོ)
གོང་གི་དེ་དག་གི་དོན་བསྡུ་ལྟ་བུར་གོ་བདེ་མདོར་བསྡུས་ཤིག་བརྗོད་ན།
༡༽
༼རྙིང་མ༽ ཡེ་གདོད་མ་ནས་དག་པས་ན་ཀ་དག རང་གྲུབ་ཙམ་ནས་རང་ཆས་སུ་གྲུབ་པ་ན་ལྷུན་གྲུབ་བམ། ལྷན་སྐྱེས།
༢༽
༼བཀའ་བརྒྱུད༽ སྣང་སྲིད་འཁོར་འདས་ཀྱི་ཆོས་ཐམས་ཅད་རང་ས་རང་ས་ནས་སོ་མ་ཉམས་མདོག་མ་བསྒྱུར་བར་དུས་གསུམ་དུས་མེད་དུ་ལྷན་ཅིག་སྐྱེས་པའི་ཡེ་ཤེས་ལས་མི་འདའ་བས་ཕྱག་རྒྱ། དེ་ལས་ལོགས་པའམ་དེའི་གོང་ན་གཞན་མེད་པས་ན་ཆེན་པོའོ། །ཞེས་ཀརྨ་པ་དགུ་པ་དབང་ཕྱུག་རྡོ་རྗེས་ངེས་དོན་རྒྱ་མཚོར་གསུངས།
༣༽
༼ས་སྐྱ༽སྣང་བས་ན་གསལ་བ། དགག་བྱས་སྟོང་པས་ན་སྟོང་པ། དགག་སྒྲུབ་ཅི་ཡང་མི་བྱེད་པར་བཞག་པས་ན་འཛིན་མེད།
༤༽
༼དགེ་ལུགས༽ བདེ་བ་དང་སྟོང་པ་ཞེས་ལོགས་སུ་མེད་པར། བདེ་བ་དེ་གས་སྟོང་ཉིད་རྟོགས་པས་ན། བདེ་སྟོང་དབྱེར་མེད་ཅེས་བྱའོ། །སྔགས་བླ་མེད་ཀྱི་ལུགས་ལ། དེ་ལྟ་བུའི་བདེ་བ་དང་སྟོང་ཉིད་རྟོགས་པའི་ཤེས་རབ་གཉིས་ངོ་བོ་གཅིག་ཡིན། ཕར་ཕྱིན་ཐེག་པའི་ལུགས་དང་མི་འདྲ།
༢ དྲི་བ།
ངའི་ངོས་ནས་རྗེ་ཙོང་ཁ་པས་སྟོང་ཉིད་མ་མིན་དགག་དང་མེད་དགག་གང་ཡིན་གསུངས་ཡོད་པ་མི་ཤེས་ལ། དགེ་འདུན་ཆོས་འཕེལ་གྱིས་སྟོང་ཉིད་མེད་དགག་དང་མ་ཡིན་གང་མིན་བརྗོད་པ་ཡང་མི་ཤེས་མོད། སྟོན་པ་གཅིག་གི་རྗེས་འཇུག་དག་གིས་ལྟ་གྲུབ་མི་འདྲ་བ་ཙམ་གྱིས་ཕན་ཚུན་དགྲར་འཛིན་གྱི་བསམ་བློ་བཏང་བ་ཡིན་ན་དེ་ལས་ནོར་འཁྲུལ་ཆེ་བ་ཞིག་ག་ལ་ཡོད་བསམས་ཤིང་། དགེ་ཆོས་རང་ཉིད་ཀྱིས་གཏམ་རྒྱུད་གསེར་ཐང་གི་མཇུག་རྩོམ་དུ། “ལར་ཆོས་རྒྱུད་ཕྲ་མོ་འཛིན་པའི་མཁས་པ་མང་བའི་སྐབས་སུ་གྲུབ་མཐའི་ནང་གསེས་ཀྱི་ཁྱད་པར་ཕྲ་མོ་རྣམས་ལ་ཡང་གཅིག་གིས་གཅིག་ལ་དགྲ་བཞིན་དུ་བལྟ། མཁས་པ་རྣམས་ཚར་ནས་ཕྲ་ཞིབ་ཀྱི་རིགས་པ་དེ་དག་ཡལ་བའི་རྗེས་སུ་ས་མཚམས་ཐམས་ཅད་རོ་གཅིག་ཏུ་འདྲེས་ནས་ཀུན་གྱི་འཇུག་པ་བདེ་བ་ཞིག་འོང་བ་འདི་ནི་བླུན་པོ་རྣམས་ཀྱི་ཡོན་ཏན་བླ་ན་མེད་པ་ཞིག་ཏུ་སྣང་།” ཞེས་བྲིས་འདུག་པས། མི་རིགས་ཀྱི་དགྲ་བོ་དང་ལྟ་གྲུབ་ཀྱི་དགྲ་བོ་མི་འདྲ་ཟེར་དགོས་པ་ཡིན་ནམ་གང་ལྟར་མགོ་འཁྲུག་པ་ཞིག་འདུག
དྲི་ལན།
དགེ་ལྡན་པས་སྟོང་ཉིད་མེད་དགག་དང་། གྲུབ་མཐའ་གཞན་གྱིས་མ་ཡིན་དགག་ཏུ་བཞེད་པ་རེད།
ངེད་ཚོ་དགེ་ལུགས་པའི་བླ་རྒན་མང་པོས་དེང་སང་ཡང་དགེ་འདུན་ཆོས་འཕེལ་ལྟ་ལོག་རེད་ཅེས་མི་ཟེར་རམ། ངེད་ཀྱིས་ཀྱང་ལན་མང་ཐོས་མྱོང་། གྲུབ་མཐའ་གཞན་གྱིས་དེ་ལྟར་སྨྲས་པ་ལ་ཡ་མཚན་ཆེར་མི་སྣང་།
གང་ལྟར་བོད་ཀྱི་ཆོས་བརྒྱུད་ཡོངས་རྫོགས་རང་གི་ལྟ་བར་ཧ་ཅང་ཞེན་ཆགས་ཆེ་བས་དེ་ལ་བརྒལ་ཞིང་རྩོད་མཁན་རྣམས་ལ་དགྲ་ལྟར་བལྟ་བ་འདི་གཅིག་གྱུར་རེད།
དེ་ནི་བློ་བུག་དོག་ཅིང་། དེང་དུས་ཀྱི་མཚན་རིག་དང་། ནང་པ་སངས་རྒྱས་པའི་ལུགས་ལས་ཀྱང་ཕྱི་རོལ་ཏུ་གྱུར་པ་ཞིག་ཏུ་མཐོང་།
ཕལ་ཆེར་རྙིང་མའི་མཁན་པོས་གསུངས་པ་དེ། དགེ་འདུན་ཆོས་འཕེལ་གྱི་༼ཀླུ་སྒྲུབ་དགོངས་རྒྱན༽ལ་བསམས་ནས་གསུངས་པ་རེད། ངེད་ནས་ཐེངས་གཅིག་མཇལ་མྱོང་། རྩོམ་འགྲོས་དང་རིགས་པའི་རྣོ་ངར་ལ་བལྟས་ན་དགེ་འདུན་ཆོས་འཕེལ་གྱི་ཡིན་མིན་ལ་ཐེ་ཚོམ་མི་འདུག ད་དུང་ལན་ཅིག་ཀློག་སྙམ་ཡང་དཔེ་ཆ་མི་འབྱོར།
དགེ་འདུན་ཆོས་འཕེལ་ནི་ལྟ་ལོག་ཕར་ཞོག་ལྟ་བའི་ཉམས་མྱོང་མཐོན་པོར་ཕེབས་ཞེས་སེར་བྱེས་ལྭ་བ་བྱམས་པ་ཆོས་འཕེལ་ཞེས་ཡོངས་སུ་གྲགས་པའི་མཁས་པ་ཆེན་པོ་དེས་གསུང་ཞེས་བདག་གི་བླ་མ་དམ་པ་མཚན་བརྗོད་པ་དཀའ་བ་དགེ་བའི་བཤེས་གཉེན་པོ་ཐུབ་བསྟན་བཀྲ་ཤིས་གསུང་། དགེ་འདུན་ཆོས་འཕེལ་ལྭ་བ་བྱམས་པ་ཆོས་འཕེལ་སར་དོགས་འདྲི་གནང་བར་ཡང་ཡང་བཅར་གྱི་རེད་གསུང་།
ངས་བལྟས་ན་རང་གི་ལྟ་བ་ལ་རིགས་ལམ་གྱི་སྒོ་ནས་རྩོད་ཅིང་གནོད་བྱེད་བརྗོད་མཁན་བྱུང་ན། བྱ་ཚང་དུ་རྡོ་འཕངས་པ་ལྟར་འདྲོགས་ནས་སྐད་ལོག་མི་རྒྱག་པར། གཟུ་བོའི་བློས་ཞིབ་མོར་དཔྱད་ན་བློ་བསྐྱེད་ཆེན་པོ་འོང་།
གཞན་གྱིས་ཇི་ཙམ་བརྒལ་ཅིང་བརྩད་ཀྱང་། རང་གི་ལྟ་བ་ལ་གནོད་པ་ལྟ་ཞོག་ད་དུང་ལྟ་བ་ཇེ་གསལ་དུ་འགྲོ་རྒྱུའི་དགེ་མཚན་ཡོད། གལ་ཏེ་དངོས་གནས་ལ་རིགས་པས་གནོད་བྱེད་ཡོད་ན་རང་གི་ལྟ་བ་ཡིན་ཡང་འདོར་རྒྱུ་རེད།
དེ་མིན་རིགས་པའི་དགག་གཞག་བཞག་ནས་བུད་མེད་འཕྱོན་མའི་ཚུལ་ལྟར་ཕན་ཚུན་མཚང་འབྲུ་རེས་བྱེད་པའི་རྣམ་ཐར་དག་ནི་ཤིན་ཏུ་ཉམ་ཐག་ཅིང་ཡ་ང་བའི་བྱིས་པའི་ངང་ཚུལ་ཞིག་ཏུ་སྣང་ངོ་།
༣ དྲི་བ།
དགེ་ལྡན་པས་སྟོང་ཉིད་མེད་དགག་ཏུ་ཁས་ལེན་པའི་མགོ་ཁུངས་གང་ལ་གཏུགས་དགོས། རྗེ་རིན་པོ་ཆེས་བུདྡྷ་པྰ་ཏི་ལ་གཟིགས་སྐབས། རྩ་ཤེས་རབ་བྱེད་བརྒྱད་པའི། བརྟེན་ནས་འབྱུང་བ་མེད་པ་ཡི། །ཞེས་སོགས་ཀྱི་ཐད་ཀྱི་འགྲེལ་བར་གཟིགས་ནས་སྟོང་ཉིད་གསར་དུ་རྟོགས་པའི་ཚུལ་མཛད་པར་གསུངས་པ་འདི་ལས་ཁུངས་འཚོལ་དགོས་སམ།
དྲི་ལན།
དགེ་ལྡན་པས་སྟོང་ཉིད་མེད་དགག་ཏུ་བཞེད་པའི་ཁུངས་ནི། མདོ་སྡེ་དགོངས་འགྲེལ་དང་། ཀླུ་སྒྲུབ་ཀྱི་རྩ་བ་ཤེས་རབ། བཞི་བརྒྱ་པའི་འགྲེལ་པ་སློབ་དཔོན་ཟླ་བ་གྲགས་པས་མཛད་པ་བཅས་ལ་གཏུགས་པར་གསུངས།
དེ་ཡང་དགོངས་འགྲེལ་ལས། ངོ་བོ་ཉིད་དེ་ཁོ་ནས་ངོ་བོ་ཉིད་མ་མཆིས་པ་ཉིད་ཆོས་ལ་བདག་མ་མཆིས་པ། ཞེས་པ་ནས་གསུངས་པར་བཤད། རྩ་ཤེས་སུ། འགག་པ་མེད་པ་སྐྱེ་མེད་པ། །ཞེས་སོགས་ཀྱིས་དོན་དམ་པར་སྐྱེ་འགག་སོགས་བརྒྱད་མེད་པ་མཉམ་གཞག་གི་ཡུལ་དུ་གསུངས་ལ། བཞི་བརྒྱ་པའི་འགྲེལ་པར་ཡང་། གང་ཞིག་ཞི་བའི་སྒོ་གཉིས་སུ་མེད་པ་དེ་ནི་བདག་མེད་པའོ། །གང་ཞིག་ལྟ་བ་ངན་པ་རྣམས་འཇིག་པར་བྱེད་པ་དེ་ནི་བདག་མེད་པའོ། །ཞེས་སོགས་ཀྱི་གཞུང་ལ་གཏུགས་པར། རྗེ་གུང་ཐང་པའི་རྗེའི་བསྟོད་པ་དོན་ལྡན་མའི་འགྲེལ་པ་ཤོག་གྲངས་༧༩ན་གསུངས་པ་ལྟར་ཡིན་ལགས།
གཞན་ཡང་སྟོང་ཉིད་མེད་དགག་ཏུ་སྒྲུབ་པའི་རྒྱ་གཞུང་གི་ཚིག་ཡོད་ཀྱང་། ད་ལྟ་གློ་བུར་དུ་མི་དྲན།
ཁྱེད་ཀྱི་གོང་གི་དྲི་བ་གཞན་རྣམས་ལ་ལན་རིམ་བཞིན་འོག་ཏུ་ལན་གདབ་རྒྱུའི་འབད་བརྩོན་བྱ་རྒྱུ་ཡིན།
(གསལ་བཤད་། འདིར་སྒོམ་སྡེ་ལྷ་རམས་པ་མཆོག་གིས་གནང་བའི་དྲི་ལན་ཆ་ཚང་བསྡེབས་གཅིག་ལ་འགོད་རྒྱུར་ཆུ་ཚོད་དང་ལས་བྲེལ་གྱི་དཀའ་ངལ་འདུག
སྒོམ་སྡེ་ལགས་ཀྱིས་ྐླུ་སྨྱོན་དང་གཞོན་ནུ་ཟླ་མེད། སྤོབས་པ། མགོན་ཕྱག་སོགས་ལ་ཕུལ་བའི་དྲི་ལན་རིམ་བཞིན་ངོས་ཤོག་འདིར་འཇུག་གི་ཡིན།
ནང་བསྟན་ཤེས་རིག་ལ་དོན་གཉེར་ཅན་ཚོར་ཕན་ཐོགས་ཅུང་ཟད་རེ་ཡོང་བའི་རེ་བ་ཡོད།)


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཨན་ཝར་ ས་ཌ་ཊེའི་(Anwar Sadat)ཞི་བདེའི་གསུང་བཤད།
ཨ་རི། མ་རི་ལན་ཌི། ཀོ་ལེ་རྗི་པཱག མ་རི་ལན་ཌིའི་གཙུག་ལག་སློབ་གྲྭ་ཆེན་མོ།
ཕྱི་ལོ་ ༢༠༡༣ ཟླ་ ༥ ཚེས་ ༧ ཉིན།
ཨེ་ལེག་ཛན་ཌར་ བྷར་ཛིན་གྱིས་སྒྲིག་སྦྱོར་ཕྲན་བུ་ཞུས།
ངོ་སྤྲོད།
ངས་ནམ་རྒྱུན་མི་མང་ལ་གཏམ་བཤད་བྱེད་པའི་སྐབས་ལམ་ལུགས་སྲོལ་(formality)དེ་འདྲ་མི་དགོས། དོན་དངོས་སུ་ང་ཚོ་ཚང་མ་མི་ཡིན་པ་གཅིག་པ་རེད། མི་ཞིག་ཡིན་པའི་ཆ་ནས་སྐྱེ་བ་དང་འཆི་བ་ནི་ཆོས་ཉིད་ཡིན། དེ་ལ་ལམ་ལུགས་དེ་འདྲ་མི་དགོས། དེ་ལྟར་ང་ཚོ་ཡོང་བ་དང་འགྲོ་གི་ཡོད། དེར་བརྟེན་ངས་གཏམ་བཤད་བྱེད་སྐབས། ཐོག་མར་བརྩེ་བའི་གཅེན་གཅུང་ཚོ། ང་ཚོ་ཚང་མ་འགྲོ་བ་མི་གཅིག་པ་རེད་ཅེས་བཤད་དེ་འགོ་འཛུགས་ཀྱི་ཡོད། ང་ཚོ་ནི་མི་ཐེར་འབུམ་བདུན་ཡོད་པའི་ནང་གི་ཆ་ཤས་ཤིག་ཡིན་ཅིང་། མི་རེ་ངོ་རེས་མི་ཚེ་སྐྱིད་པོ་ཞིག་འདོད་ཀྱི་ཡོད་པ་དང་། དེ་ནི་ཞི་བདེ་དང་ལྡན་པའི་མི་ཚེ་དང་ཧ་ཅང་འབྲེལ་བ་ཉེ་པོ་ཡོད། མི་ཚང་མས་སྡུག་བསྔལ་མི་འདོད་པ་དང་ཚང་མར་དམིགས་ཡུལ་དེ་སྒྲུབ་པའི་རང་དབང་ཡོད། ངའི་བསམ་པར། ཐ་ན་འཛམ་གླིང་ནང་རྙོག་དྲ་ཁོ་ནའི་རྒྱུར་གྱུར་བའི་ལས་བྱེད་མཁན་མི་རྣམས་ཀྱང་། ཞོགས་པ་ལངས་པའི་ཚེ། དེ་རིང་ང་ལ་དཀའ་ངལ་མ་འཕྲད་པ་ཤོག་ཅེས་རེ་བ་བྱེད་པ་ནི་རང་བཞིན་ལྷན་སྐྱེས་ཡིན། མི་ཐེར་འབུམ་བདུན་ཡོད་པའི་ཁྲོད་ནས་ཞོགས་པ་མལ་ལས་ལངས་པ་ཐག་དེ་རིང་ང་ལ་དཀའ་ངལ་མང་བ་འཕྲད་པ་ཤོག་ཅེས་རེ་བ་བྱེད་མཁན་སུ་གཅིག་མེད།
གནད་འགག་ནི་ང་ཚོ་ཚང་མ་མི་ཡིན་པ་གཅིག་པ་རེད། ངས་རྒྱུན་དུ་བརྗོད་པ་བཞིན། སེམས་དང་། མྱོང་ཚོར། ལུས་བཅས་ཀྱི་ཐོག་ནས་ང་ཚོ་ཚང་མ་གཅིག་པ་ཡིན། ལྷག་པར་དུ་ངས་གཏམ་བཤད་བྱེད་སྐབས། མི་རྣམས་ལ་ཉེ་རིང་ཅི་ཡང་མེད་པར་རང་གི་སྤུན་ཟླ་མི་རིགས་ཤིག་ཏུ་བརྩི་གི་ཡོད། གལ་ཏེ་ངས་ང་ནང་པ་ཡིན། ང་བོད་པ་ཡིན། ང་ཏཱ་ལའི་བླ་མ་ཡིན། ང་མི་དམིགས་བསལ་ཞིག་ཡིན་ཅེས་ནན་ཆེར་བརྗོད་ན་བྱབ་ཆུང་རང་རེད། དེ་ལྟའི་བསམ་བློས་འགོག་རྐྱེན་བཟོ་གི་ཡོད། དཔེར་ན་ཤ་མདོག་དང་བཟོ་ལྟའི་ཐོག་ནས་ཁྱད་པར་ལོས་ཡོད། འོན་ཀྱང་བསམ་བློ་གཏིང་ཟབ་པ་བཏང་ན། མྱོང་ཚོར་གྱི་ཆ་ནས་ང་ཚོར་ཁྱད་པར་མེད་ཅིང་། ལས་བཟང་ངན་བྱེད་པའི་ནུས་པ་གཅིག་མཚུངས་ཡོད། སེམས་དང་བློ་གྲོས་ཀྱི་ཐོག་ནས་ཚང་མར་ནུས་པ་གཅིག་མཚུངས་ཡོད། དེར་བརྟེན་འགྲོ་བ་མི་ཞེས་སྐད་ཆ་བཤད་ན་ལེགས་པར་སྙམ།
བདེ་སྐྱིད་ཅེས་པ་གང་ཡིན་ནམ།
མི་ཚང་མས་བདེ་སྐྱིད་འདོད་ཀྱི་ཡོད་སྟབས། དྲི་བ་ནི་བདེ་སྐྱིད་ཅེས་པ་གང་ཡིན་ནམ་ཞེས་པ་འདི་ཡིན། ཡིད་རྟོན་རུང་བ་དང་གཏན་གྱི་བདེ་བ་དངོས་དེ་གང་ཡིན་ནམ། ང་ཚོར་དེར་བསམ་བློ་གཏིང་ཟབ་པོ་གཏོང་དགོས། བདེ་སྐྱིད་དམ་དགའ་ཚོར་ནི་གཙོ་བོ་ང་ཚོའི་དབང་ཤེས་བརྒྱུད་དེ་ཡོང་གི་ཡོད། དཔེར་ན། ཆོས་ཤིག་ཡིད་དུ་འོང་བ་མཐོང་བ་དང་། རྣ་བར་གཏམ་སྙན་པོ་ཐོས་པ། རོའམ་དྲི་ཞིམ་པོ་ཁ་བ་བཅས་ཀྱི་ཐོག་ནས་འདོད་པ་ཚིམས་ཡོང་གི་ཡོད། འོན་ཀྱང་དབང་ཤེས་ཀྱི་མྱོང་བར་བརྟེན་པའི་བདེ་བ་ནི་ཕྱི་ཚུལ་ཙམ་དུ་ཟད། ཇི་སྲིད་དེར་མཐུན་རྐྱེན་འཛོམས་པོ་ཞིག་བྱུང་ན། རང་ལ་དགའ་ཚོར་རམ་བདེ་བ་ཡོང་ཞིང་། དེ་མ་ཐག་སྒྲ་ལྟ་བུའི་བར་ཆད་ཅིག་ཕྲད་ན། བདེ་བ་དེ་ཉམས་འགྲོ་གི་ཡོད། ཡང་ན་མི་རྣམས་ཀྱིས་གཟུགས་མཐོང་བརྙན་འཕྲིན་ལ་བརྟེན་ནས་བདེ་བ་འཐོབ་ཐབས་བྱེད་པ་དང་། དེ་མེད་པའི་སྐབས་སེམས་ནང་ཉོབ་སྣང་སྐྱེ་གི་ཡོད། མི་འགའ་ཞིག་འཛམ་གླིང་གི་ས་ཆ་གང་སར་འགྲུལ་བཞུད་བྱ་རྒྱུར་དགའ་ཞིང་། རྒྱུན་དུ་ས་ཆ་དང་། རིག་གཞུང་། རོལ་མོ། བྲོ་བ་སོགས་གསར་པ་མྱོང་གི་ཡོད། ངའི་བསམ་པར་དེ་ནི་སེམས་ལ་སྦྱོང་བརྡར་བྱས་པ་བརྒྱུད་ནང་སེམས་ཀྱི་ཞི་བདེ་བསྐྲུན་རྒྱུའི་ནུས་པ་མེད་པའི་རྐྱེན་གྱིས་རེད་བསམ་གྱི་འདུག
འོན་ཏེ་ལོ་ནས་ལོ་བསྟུད་དབེན་པ་བསྟེན་ནས་མཚམས་སྒྲུབ་བྱེད་མཁན་གྱི་མི་རྣམས་ཀྱིས་དངོས་གནས་བདེ་སྐྱིད་ལྡན་པའི་མི་ཚེ་སྐྱེལ་གྱི་ཡོད། ཐེངས་ཤིག་སྦར་སི་ལོ་ནར་(Barcelona)ངོས་ལ་ཡི་ཤུ་རྣམ་དག་ཆོས་ལུགས་ཀྱི་དགེ་འདུན་ཞིག་ཐུག་བྱུང་། ཁོང་གི་དབྱིན་སྐད་དང་ངའི་དབྱིན་སྐད་འདྲ་པོ་ཞེ་དྲགས་འདུག དེར་བརྟེན་ཁོང་དང་མཉམ་དུ་སྐད་ཆ་ཤོད་རྒྱུར་བློ་སྟོབས་བྱུང་། གོ་སྒྲིག་པས་དགེ་འདུན་པ་དེ་ལོ་ལྔ་རིའི་སྟེང་སྒོམ་སྒྲུབ་གནང་སྟེ་བཞུགས་འདུག་ཅེས་གསུངས་བྱུང་། ངས་ཁྱེད་རང་རིའི་སྟེང་ག་རེ་གནང་ནས་བཞུགས་པ་ཡིན་ནམ་ཞེས་བཀའ་འདྲི་ཞུས་སྐབས། ཁོང་གིས་བྱམས་བརྩེའི་ཐོག་སྒོམ་བརྒྱབ་ནས་བསྡད་པ་ཡིན་ཞེས་ལན་གནང་བྱུང་། དེ་གསུང་པའི་སྐབས་ཁོང་གི་སྤྱན་ཟུང་ནས་རྒྱུན་ལྡན་མིན་པའི་རྣམ་པ་ཞིག་མངོན་ཞིང་། སེམས་ཀྱི་ཞི་བདེར་འདོད་པ་ཡོད་པ་བསྟན། དེར་བརྟེན་དེ་ནི་དབང་ཤེས་ཀྱི་མྱོང་བ་ལ་མ་བརྟེན་པར་གཏིང་ཟབ་པའི་རིན་ཐང་གི་ཐོག་ནས་རྒྱུད་དུ་སྐྱེད་པའི་སེམས་ཀྱི་ཞི་བདེའི་དཔེ་མཚོན་གཅིག་ཡིན། རྒྱུན་དུ་བྱམས་བརྩེའི་ཐོག་བསམ་བློ་བཏང་ནས་བཅོས་མིན་གྱི་ཞི་བདེ་བསྐྲུན་གྱི་ཡོད།
དེར་བརྟེན་ད་ཆ་ངས་གཏམ་བཤད་བྱེད་སྐབས། ཕྱི་ལུས་ཀྱི་དགའ་ཉམས་ཆེད་ཕྱི་དངོས་པོའི་ཡར་རྒྱས་གལ་འགངས་ཆེ་ནའང་། ཕྱི་དངོས་པའི་རིན་ཐང་གིས་ནང་སེམས་ཀྱི་དགའ་ཉམས་སྦྱིན་མི་ཐུབ་ཅེས་ངས་རྟག་ཏུ་ནན་བརྗོད་བྱེད་ཀྱི་ཡོད། སྐབས་རེ་མི་རྣམས་ཕྱུག་པོ་ཆགས་སྐབས། འདོད་རྔམ་ཆེ་རུ་འགྲོ་བ་དང་། གནོན་ཤུགས་ཆེ་རུ་འགྲོ་གི་ཡོད། དེའི་འབྲས་བུར་བདེ་བ་མེད་པའི་མི་ཞིག་ཆགས་རྒྱུ་རེད། རྒྱུ་མཚན་དེ་བས་ན་མི་ཚེ་སྐྱིད་པོ་ཞིག་ཡོང་བར། ཕྱི་དངོས་པོའི་དཔལ་འབྱོར་གཅིག་པུར་ཡིད་ཆེས་བྱེད་མི་ཉན། དངོས་པོའི་མཐུན་རྐྱེན་གལ་ཆེན་པོ་ཡིན། འོན་ཀྱང་དེ་དང་མཉམ་དུ་ང་ཚོས་ནང་སེམས་ཀྱི་རིན་ཐང་ལ་དོ་ནན་པོ་བྱས་ཏེ་བལྟ་དགོས། ང་ཚོ་ཆོས་ཁས་ལེན་མཁན་ཡིན་མིན་ལ་མ་ལྟོས་པར། ང་ཚོ་ཚང་མ་འགྲོ་བ་མི་ཡིན་པས། ནང་སེམས་ཀྱི་ཞི་བདེ་གལ་ཆེན་པོ་ཡིན།
སེམས་ཀྱི་ཞི་བདེ་དང་ལུས་ཀྱི་འཕྲོད་བསྟེན།
ཚན་རིག་པ་ཁ་ཤས་ཀྱིས་སོ་སོའི་རྙེད་དོན་ལ་གཞིགས་ཏེ། སེམས་ནང་གནོན་ཤུགས་ཧ་ཅང་ཆེ་བས་ཁྲག་ཤེད་དང་གཞན་ལ་དཀའ་ངལ་བཟོ་ཚུལ་བརྗོད་ཀྱི་ཡོད། དེ་བཞིན་གསོ་བ་རིག་པའི་སྨན་པ་ཁ་ཤས་ཀྱིས། སེམས་ནང་རྒྱུན་དུ་དངངས་སྐྲག་དང་། ཁོང་ཁྲོ། ཞེ་སྡང་ཡོད་པས་ང་ཚོའི་ནད་འགོག་མ་ལག་ཟད་འགྲོ་ཚུལ་བརྗོད། དེར་བརྟེན་འཕྲོད་བསྟེན་ཡག་པོ་ཡོང་བའི་རྐྱེན་གཙོ་བོ་ཞིག་ནི་སེམས་ཀྱི་ཞི་བདེ་ཡིན། གང་ཡིན་ཞེ་ན། སེམས་དང་ལུས་ཀྱི་འཕྲོད་བསྟེན་གཉིས་ནི་ཕན་ཚུན་ཧ་ཅང་འབྲེལ་བ་ཉེ་པོ་ཡོད། ངོས་རང་གི་ཉམས་མྱོང་ལ་མཚོན་ན། ལོ་གཉིས་ཀྱི་སྔོན་གསར་འགོད་ལྷན་ཚོགས་ཤིག་གི་སྐབས། གསར་འགོད་པ་གཅིག་གི་ངའི་ཡང་སྲིད་སྐོར་ལ་སྐད་ཆ་དྲིས་བྱུང་། ངས་བསྟན་བཤིག་གི་ཚུལ་དུ་ཁོང་ལ་བལྟས་ནས། ངའི་མིག་ཤེལ་མར་ཕུད་དེ། ངའི་གདོང་ལ་བལྟས་ན། ཡང་སྲིད་བྲེལ་བ་འདུག་གམ་མི་འདུག་ཅེས་ཁོང་ལ་སྐད་ཆ་དྲིས་པ་ཡིན། ཁོང་གིས་བྲེལ་བ་མི་འདུག་ཅེས་བརྗོད་ཀྱི་འདུག
ཉེ་ཆར་ང་ཡུ་རོབ་ཏུ་འགྲོ་སྐབས། གྲོགས་པོ་རྙིང་པ་འགའ་ཞིག་གིས་ང་ལོ་ཉི་ཤུ་དང་། སུམ་ཅུ། བཞི་བཅུའི་སྐབས་ཀྱི་པར་རྣམས་བསྡུར་རྗེས་མི་ཚང་མས་ངའི་ངོ་གདོང་ནས་ད་དུང་གཞོན་ཉམས་མངོན་གྱི་འདུག་ཟེར་གྱི་འདུག ངའི་མི་ཚེའི་ནང་ངས་དཀའ་ངལ་གྱི་ཁེངས་པའི་གཉན་འཕྲང་ཅན་གྱི་དུས་ཚོད་ཤ་སྟག་འགྲིམས་ནས་ཡོང་པ་ཁྱེད་རང་ཚོས་ཕལ་ཆེར་མཐོང་ཐུབ་ཅིང་། སེམས་ཁྲལ་དང་། སེམས་སྡུག ཁེར་རྐྱང་གི་ཚོར་བ་སྐྱེ་བའི་རྐྱེན་ཧ་ཅང་མང་པོ་ཕྲད། འོན་ཀྱང་ངའི་བསམ་པར་རང་གི་སེམས་ཀྱི་གནས་སྟངས་ལྟོས་བཅས་ཀྱིས་ཞི་བདེས་ཁེངས་ནས་ཡོད། སྐབས་རེ་ང་རང་རླུང་ལངས་པ་བྱུང་ཡོད་ནའང་། རྩ་བའི་ཆ་ནས་ངའི་སེམས་ཀྱི་གནས་སྟངས་ནི་ཅུང་ཞི་འཇམ་པོ་ཡོད།
དེ་བཞིན་དངུལ་མང་པོ་བྱུག་རྫས་ཐོག་གཏོང་མཁན་བུད་མེད་ཚོར་ངས་རྩེད་མོ་ཞིག་རྩེ་འདོད་བྱུང་། དང་པོ་སོ་སོའི་ཁྱོ་གས་ཧ་ཅང་གོང་ཆེན་པོ་འདུག་ཅེས་རྙོག་དྲ་ཤོད་སྲིད། གང་ལྟར་ཡང་ཕྱི་ལུས་ཀྱི་མཛེས་ཉམས་གལ་ཆེ་ནའང་། དེ་ལས་ནང་སེམས་ཀྱི་མཛེས་ཉམས་གལ་ཆེ་བ་ཡིན། རང་ལ་གདོང་པ་མཛེས་པོ་ཞིག་ཡོང་སྲིད། འོན་ཀྱང་མདོག་ཉེས་པོ་ཡོད་ཀྱང་བཅོས་མིན་གྱི་འཛུམ་མདངས་དང་བརྩེ་བའི་ཉམས་ཤིག་ཐོན་ན་བྱུག་རྫས་མེད་ནའང་སྙིང་རྗེ་པོ་མཐོང་བ་ཡོད། དེ་ནི་མཛེས་ཉམས་དངོས་གནས་དེ་རེད། རིན་ཐང་ངོ་མ་དེ་ང་ཚོའི་རྒྱུད་ལ་ཡོད། ཕྱིའི་མཐུན་རྐྱེན་ལ་འགྲོ་སོང་མང་པོ་གཏོང་དགོས་ཤིང་རྒྱུན་དུ་ག་ཚོད་བྱུང་ཀྱང་དེ་ལས་མང་བ་དགོས་འདོད་ཡོང་གི་ཡོད། འོན་ཀྱང་ནང་སེམས་ཀྱི་ཞི་བདེར་འགྲོ་གྲོན་གཏོང་མི་དགོས། ནང་སེམས་ཀྱི་རིན་ཐང་དེ་དག་ལ་བསམས་ནས་གོམས་འདྲིས་བསྟེན་ཐབས་བྱས་ན། རིམ་གྱིས་ཉོན་མོངས་རྣམས་ཤུགས་ཆུང་དུ་འགྲོ་ངེས་ཡིན། དེ་ལ་བརྟེན་ནས་ནང་སེམས་ཀྱི་ཞི་བདེ་སྒྲུབ་ཐུབ།
གཞན་གྱི་བདེ་དོན་ལ་བཅངས་པའི་སྙིང་རྗེའི་སྤྱོད་ཚུལ་ལམ་སེམས་ཁུར་གྱི་ཚོར་བས་རང་གིས་རང་ལ་གདེང་སྤོབས་བསྐྲུན་གྱི་ཡོད། རང་ལ་གདེང་སྤོབས་བྱུང་ན། རང་གི་བྱ་གཞག་ཚང་མ་ངོ་ལྐོག་མེད་པ་དང་། ཡིད་ཆེས་བརྟན་པོ། དྲང་པོ་དྲང་བཞག་ངང་ལེགས་གྲུབ་ཡོང་ཐུབ། དེ་ལ་བརྟེན་གཞན་ལ་ཡིད་ཆེས་སྟེར་ཐུབ་པ་དང་ཡིད་ཆེས་ནི་མཛའ་འབྲེལ་གྱི་གཞི་རྟེན་ཡིན། ང་ཚོ་མི་རྣམས་ཀྱང་སྤྱི་ཚོགས་ཀྱི་སེམས་ཅན་ཞིག་ཡིན་སྟབས་ང་ཚོར་གྲོགས་པོ་དགོས། གྲོགས་པོ་ནི་མཐའ་གཅིག་ཏུ་དབང་ཆའམ་དངུལ། ཡང་ན་ཤེས་ཡོན་ནམ་ཤེས་བྱ་བཅས་ལ་བརྟེན་ནས་མི་འབྱུང་བར་རྒྱུ་རྐྱེན་གཙོ་བོ་ཡིད་ཆེས་ཡིན། དེར་བརྟེན་གཞན་གྱི་བདེ་དོན་ལ་སེམས་ཁུར་དང་གུས་བརྩིའི་ཚོར་བ་ནི་གྲོས་མོལ་གྱི་རྨང་གཞི་ཡིན།
ཨན་ཝར་ ས་ཌ་ཊེའི་ཞི་བདེའི་གསུང་བཤད།
ངས་ངེས་པར་དུ་བརྗོད་དགོས་པ་ཞིག་ལ་ཨན་ཝར་ ས་ཌ་ཊེའི་ཞི་བདེའི་གཏམ་བཤད་འདི་བྱེད་ཐུབ་པར་ང་རང་དངོས་གནས་དགའ་པོ་བྱུང་ལ་གཟི་བརྗིད་ཆེ། སྲིད་འཛིན་ཞིག་ཡིན་པའི་ཆ་ནས་ཁོང་གིས་འཛམ་གླིང་འདིའི་ནང་ཞི་བདེ་བསྐྲུན་ཆེད་ཐག་ཆོད་པ་དང་བློ་ཁོག་ཆེན་པོས་མདུན་སྐྱོད་གནང་སྐབས། ང་རང་རྒྱང་རིང་ནས་ཡིད་སྨོན་བྱེད་མཁན་ཞིག་ཏུ་གྱུར། དེ་རིང་ཁོང་གི་ཡུགས་མོ་ཐུག་པར་ཧ་ཅང་དགའ་པོ་བྱུང་བ་དང་། ཁོང་གི་ཁྱོ་ག་འདས་པོར་ཡི་རང་ཆེན་པོ་ཡོད་སྐོར་བརྗོད་པ་སོགས་སྐལ་བ་བཟང་པོ་བྱུང་། གལ་སྲིད་ཁོ་པའི་སེམས་ནང་དོགས་པའམ་ཞེ་སྡང་སོགས་ཉར་ཡོད་ན། དེ་ལྟའི་བློ་སྟོབས་བྱུང་རྒྱུ་ཧ་ཅང་ཁག་པོ་རེད། བསམ་བློ་གཏོང་སྟངས་རྒྱ་ཆེ་ས་ཞིག་དང་དོན་དངོས་དང་མཐུན་པའི་ཐོག་ནས་ཕུགས་རྒྱང་རིང་པོའི་ཁེ་ཕན་ལ་བལྟ་བ་ནི་ལེགས་ཤོས་ཡིན་ཏེ། སོ་སོའི་དགྲ་དང་མཉམ་དུ་མཐུན་པོ་དང་། སྐད་ཆ་ཤོད་པ། ལག་པ་གཏོང་བ་སོགས་བྱེད་ཐུབ་ཅིང་། མཐུན་ཆོས་དང་མི་མཐུན་པའི་ཆོས་མང་པོ་ཞིག་ལ་བསམ་བློ་གཏོང་ཐུབ།
མི་ཚང་མས་བདེ་བ་འདོད་ཅིང་སྡུག་བསྔལ་ལམ་དཀའ་ངལ་བཟོ་མཁན་གྱི་འཚེ་བའི་ལས་མི་འདོད། འཚེ་བའི་བྱ་སྤྱོད་ཀྱི་རྣམ་པ་སྡུག་ཤོས་ནི་སྔོན་དཔག་མི་ཐུབ་པ་དེ་ཡིན། སོ་སོའི་སེམས་ནང་ཀུན་སློང་ངམ་དམིགས་ཡུལ་བཟང་པོ་ཡོད་ཀྱང་། འཚེ་བའི་ལས་ཤིག་བརྩམས་ཟིན་ན། ཐབས་ལམ་འཚེ་བ་ཡིན་པས་དེའི་འབྲས་བུ་མི་བཟོད་པ་མྱོང་དགོས། དེ་ག་དུས་ཡིན་ཀྱང་ཡོང་གི་ཡོད། དེར་བརྟེན་ངས་འདིར་ཁོང་གི་མཚན་ཐོག་ནས་སྐད་ཆ་དེ་དག་བཤད་རྒྱུ་བྱུང་བས་གཟི་བརྗིད་ཆེ་བས། གཙུག་ལག་སློབ་གྲྭ་དང་འབྲེལ་ཡོད་མི་རྣམས་ལ་གོ་སྐབས་འདི་གནང་བར་ཐུགས་རྗེ་ཆེ་ཞུ་རྒྱུ་ཡིན།
ཆོས་ལུགས་མཐུན་སྒྲིལ་གོང་མཐོར་གཏོང་བ།
ངས་གཏམ་བཤད་བྱེད་སྐབས་རིམ་པོ་དང་པོ་རང་ཉིད་འགྲོ་བ་མི་ཞིག་ཡིན་པར་བསམ་བློ་གཏོང་གི་ཡོད། ཆོས་ཁས་ལེན་མཁན་ཡིན་རུང་མིན་རུང་ང་ཚོ་ཚང་མ་འགྲོ་བ་མི་ཡིན་པ་གཅིག་པ་རེད། དེའི་ཐོག་གཞི་བཞག་སྟེ་ངས་ནང་སེམས་ཀྱི་ཞི་བདེའི་ཐོག་སྐད་ཆ་ཤོད་ཀྱི་ཡོད། རིམ་པ་གཉིས་པར་བསམ་བློ་བཏང་ན། ང་ནང་པ་ཞིག་རེད། ངའི་དམ་བཅའ་གཅིག་ནི་ཆོས་ལུགས་ཀྱི་མཐུན་སྒྲིལ་གོང་མཐོར་གཏོང་རྒྱུ་དེ་ཡིན། འཛམ་གླིང་ནང་གི་ཆོས་ལུགས་ཆེ་ཁག་ཁྲོད་སྡེ་ཚན་གཉིས་ཡོད་དེ། འཇིག་རྟེན་བཀོད་པ་པོ་འདོད་མཁན་དང་མི་འདོད་མཁན་གཉིས་ཡིན། དེ་དག་ནི་གཞི་རྩའི་ཁྱད་པར་རེད། འཇིག་རྟེན་བཀོད་པ་པོ་འདོད་མཁན་གྱི་ཆོས་ལུགས་ནང་དུའང་། སྐྱེ་བ་སྔ་ཕྱིར་ཡིད་ཆེས་ཡོད་མེད་ཀྱི་ཁྱད་པར་ཡོད། དེར་བརྟེན་ཧིན་དུའི་སྲོལ་རྒྱུན་ནང་མཐར་གཏུགས་ན་འཇིག་རྟེན་བཀོད་པ་པོ་ཞིག་ཡོད། འོན་ཀྱང་ལས་རྒྱུ་འབྲས་འདོད་པས་སྐྱེ་བ་སྔ་ཕྱི་ཁས་ལེན། ཐ་ན་ཡི་ཤུ་དང་ཁ་ཆེའི་བར་དུའང་ཁྱད་པར་ཕྲན་བུ་ཡོད་དེ། དཀོན་མཆོག་གཅིག་དང་། དཀོན་མཆོག་ཙམ། ཡི་ཤུའི་ཆོས་ལུགས་ཀྱིས་འདོད་པའི་ཡབ་དང་། སྲས། དམ་པའི་ཐུགས་བཅས་གསུམ་འདུས་གྱི་ངོ་བོ་སོགས་ལྟ་བུའོ།
གནའ་བོའི་ཧིན་དུའི་སྲོལ་རྒྱུན་ནང་། ཉུང་མཐར་ལོ་ངོ་སྟོང་ཕྲག་གསུམ་རིང་འཇིག་རྟེན་བཀོད་པ་པོའི་རྣམ་གཞག་འདོད་ཀྱི་མེད། དེའི་འཇུག་འབྲས་ལྟ་བུར་གཅེར་བུ་པ་དང་ནང་པས་ཀྱང་དེ་འདོད་ཀྱི་མེད། འཇིག་རྟེན་བཀོད་པ་པོ་མི་འདོད་པའི་སྲོལ་རྒྱུན་དེ་དག་ནང་། རྟག་གཅིག་རང་སྐྱ་ཐུབ་པའི་གང་ཟག་གི་བདག་འདོད་མི་འདོད་ཀྱི་ཆ་ནས་ཁྱད་པར་ཡོད།
ལྟ་གྲུབ་མི་འདྲ་བ་དེ་དག་གི་དགོས་དོན་ཅི་ཡིན་ནམ་ཞེ་ན། བསམ་ཤེས་ཅན་དང་སྙིང་རྗེ་ཆེ་བའི་གང་ཟག་ཅིག་ཆགས་པའི་ཐབས་ལམ་མི་འདྲ་བ་ཡོད། དེ་འདྲ་སོང་ཙང་ཆོས་ལུགས་སོ་སོས་བྱམས་བརྩེ་དང་། སྙིང་རྗེ། བཟོད་པ། བཟོད་གསོལ་བཅས་ཀྱི་བསླབ་བྱ་རྒྱག་གི་ཡོད། དཀའ་ངལ་དང་ཁོང་ཁྲོའི་རྒྱུ་མང་པོ་ཡོད་པས་བཟོད་གསོལ་དང་བཟོད་པ་སྟོན་མཁན་གྱི་བསླབ་བྱ་དེ་དག་ཉམས་ལེན་བྱེད་དགོས། བཟོད་པས་ཁོང་ཁྲོར་གཉེན་པོ་བྱེད་པ་དང་། བཟོད་གསོལ་གྱི་ཞེ་སྡང་གི་གཉེན་པོ་བྱེད།
དེར་བརྟེན་ཆོས་ལུགས་ཆེ་ཁག་ཚང་མས་བསླབ་བྱ་གཅིག་མཚུངས་རྒྱག་ཅིང་བྱམས་བརྩེའི་རིན་ཐང་གསུང་ནས་ཞི་བདེ་བསྐྲུན་པའི་ནུས་པ་གཅིག་མཚུངས་ཡོད། ཞི་བདེ་ནི་མཐུར་ཐུག་ཞེ་སྡང་དང་ཁོང་ཁྲོ་མེད་པ་བཟོ་བྱེད་སྙིང་རྗེ་དང་འབྲེལ་བ་དམ་པོ་ཡོད་པ་གསལ་པོ་ཡིན། ཁྱིམ་ཚང་ཞིག་དང་མི་བྱེ་བྲག་པ་ཞིག་གི་ཐོག་ནས་བཤད་ཀྱང་ཞི་བདེ་ནི་ནང་སེམས་ཀྱི་ཞི་བདེའི་ཐོག་ནས་ཡོང་དགོས། ནང་སེམས་ཀྱི་ཞི་བདེའི་འབྱུང་ཁུངས་ནི་སྙིང་རྗེ་དང་བཟོད་གསོལ་ཡིན། ཆོས་ལུགས་ཀྱི་སྲོལ་རྒྱུན་ཚང་མར་ཞི་བདེ་དང་ལྡན་པའི་འཛམ་གླིང་འདི་དང་། ཞི་བདེ་དང་ལྡན་པའི་ཁྱིམ་ཚང་། ཞི་བདེ་དང་ལྡན་པའི་མི་ཞིག་བཟོ་རྒྱུར་ནུས་པ་གཅིག་པ་ཡོད།
དེས་ན་ལྟ་གྲུབ་མི་འདྲ་དེ་དག་གི་རྒྱུ་མཚན་གང་ཡིན་ནམ་ཞེ་ན། མི་རྣམས་ལ་ཁམས་དང་མོས་པ་སྣ་ཚོགས་ཡོད་ཅིང་། ཁ་ཤས་ལ་འཇིག་རྟེན་བཀོད་པ་པོ་འདོད་པའི་ཆོས་ལུགས་ཕན་ནུས་ཆེ་བ་དང་། ཁ་ཤས་ལ་དེ་མི་འདོད་མཁན་གྱི་ཆོས་ལུགས་ཕན་ཐོགས་ཆེ། དེ་ནི་སྨན་སྣ་ཚོགས་པ་དང་འདྲ་པོ་ཡོད། སྨན་གྱི་རྒྱུ་ཆ་མི་འདྲ་བ་སྣ་ཚོགས་ཡོད་སྲིད་ཀྱང་། ཚང་མའི་དམིགས་ཡུལ་ནི་ནད་གཞི་བཅོས་རྒྱུ་དེ་ཡིན། ལུས་ཀྱི་གནས་སྟངས་དང་ལོ་ཚོད་མི་འདྲ་བའི་རྐྱེན་གྱིས་ན་ཚ་མི་འདྲ་བ་ཡོང་གི་ཡོད་པས། དེ་ལ་དཔག་ནས་སྨན་མང་པོ་དགོས། དེ་ག་ནང་བཞིན་སེམས་ཀྱི་སྨན་ཡང་མི་འདྲ་བ་དགོས། དེར་བརྟེན་ཆོས་ལུགས་ཆེ་ཁག་ཚང་མར་ནུས་པ་དང་དམིགས་ཡུལ་གཅིག་མཚུངས་ཡོད། དེས་ན་མི་ཐེར་འབུམ་བདུན་ཡོད་པར་ཧ་ཅང་རན་པོ་ཡོད།
སེམས་ཁམས་མི་འདྲ་བར་ཐབས་ལམ་མི་འདྲ་བ།
ནང་པ་ཚོས་སངས་རྒྱས་བཅོམ་ལྡན་འདས་ལ་དད་པ་རྩེ་གཅིག་ཏུ་ཡོད་པ་གསལ་པོ་ཡིན། ཁོང་གིས་ཀྱང་ལྟ་གྲུབ་ཀྱི་ཆ་ནས་མི་འདྲ་བ་མང་པོ་གསུངས་ཡོད། རྒྱུ་མཚན་ག་རེ་རེད། གང་ཡིན་ཞེ་ན། རྗེས་འཇུག་གདུལ་བྱ་རྣམས་ལ་ཁམས་དང་མོས་མི་གཅིག་པ་མང་པོ་ཡོད་པ་དང་། དེར་བརྟེན་སྲོལ་རྒྱུན་གཅིག་གི་ནང་དུའང་ཐབས་ལམ་སྣ་ཚོགས་པ་དགོས་གལ་ཆེ། ས་བབས་གནས་སྟངས་ཀྱི་ཆ་ནས་ཁོར་ཡུག་མི་འདྲ་བའི་ནང་མི་ཚེ་སྐྱེལ་སྟངས་མི་འདྲ་བར་འཚོ་སྡོད་བྱེད་མཁན་མི་ཐེར་འབུམ་ཁ་ཤས་ཡོད་ཅིང་། དེ་དག་ལ་ཁམས་དང་མོས་མི་འདྲ་བ་ཡོད་པས་ཐབས་ལམ་མི་འདྲ་བ་དགོས་ཀྱི་ཡོད། ཆོས་ལུགས་ཆེ་ཁག་ཚང་མས་བྱམས་བརྩེ་དང་། སྙིང་རྗེ། བཟོད་གསོལ་བཅས་དགོས་སྐོར་བསླབ་བྱ་གཅིག་མཚུངས་རྒྱག་པ་ཤེས་པ་ནི་གཉིས་མོས་ཀྱི་གུས་བརྩི་སྦྱོང་བའི་རྨང་གཞི་ཡིན། གཉིས་མོས་ཀྱི་གུས་བརྩི་སྦྱངས་པ་དང་ཕན་ཚུན་གཅིག་གིས་གཅིག་ལས་བློ་སྐྱེད་ལེན་ཐུབ་པ་ཡོང་ཞིང་། དེ་ལ་བརྟེན་ནས་སོ་སོའི་ཆོས་ལུགས་ཕྱུག་ཏུ་གཏོང་གི་ཡོད།
ང་རང་སྒེར་གྱི་ཉམས་མྱོང་ལ་གཞིགས་ན། ཡི་ཤུ་དང་། ཁ་ཆེ། འཇེའུ། ཧིན་དུ་བཅས་ཐུག་འཕྲད་བྱུང་བའི་ཉེར་ལེན་ལ་བརྟེན་ནས་གསར་པ་མང་པོ་སྦྱངས་ཐུབ་བྱུང་། དེ་ལ་བརྟེན་ནས་རང་གི་ཉམས་ལེན་ཕུན་སུམ་ཚོགས་སུ་འགྲོ་གི་འདུག དེར་བརྟེན་གཉིས་མོས་ཀྱི་གུས་བརྩི་དང་ཡི་རང་ལ་གཞི་བཞག་པའི་སྟེང་ནས་ཆོས་ལུགས་ནང་ཁུལ་བར་ཁ་ཞེ་གཉིས་མེད་ཀྱི་མཛའ་འབྲེལ་གོང་མཐོར་གཏོང་ཐུབ་པ་སྲིད། བྱས་ཙང་ངའི་དམ་བཅའ་གཉིས་པ་ནི་ཆོས་ལུགས་ནང་ཁུལ་བར་མཛའ་འབྲེལ་གོང་མཐོར་གཏོང་རྒྱུ་དེ་ཡིན།
ང་ཚོའི་ཉིན་རེའི་མི་ཚེའི་ནང་སེམས་ཀྱི་རིན་ཐང་ལག་བསྟར་བྱེད་པ།
ངས་གོང་དུ་ཞུས་པ་བཞིན། དེ་རིང་འདི་གར་ཡོང་རྒྱུ་བྱུང་བར་ཧ་ཅང་དགའ་པོ་བྱུང་། ཆབས་ཅིག་ང་ཚོས་ཨན་ཝར་ སཱ་དཱ་དམ་པ་ཁོང་གི་སྐོར་སྐད་ཆ་ཤོད་ཀྱི་ཡོད་པས། ང་ཚོས་ངེས་པར་དུ་ཁོང་གི་ཆེ་བ་དྲན་པ་ཙམ་མིན་པར་ཆེ་བ་དེ་དག་སོ་སོའི་ཉིན་རེའི་མི་ཚེའི་ནང་ལག་བསྟར་བྱེད་དགོས། ཁོང་གི་གྲོས་མོལ་གྱི་སྙིང་སྟོབས་ནང་། དཀའ་ངལ་ག་ཚོད་ཕྲད་ཀྱང་གང་ཡང་མེད། སྐད་ཆ་བཤད་དེ་དཀའ་ངལ་སེལ་ཐབས་བྱ་རྒྱུ་གལ་ཤིན་ཏུ་ཆེ་ཞེས་གསུངས་ཡོད། སྤྱིར་བཏང་དུས་རབས་ཉི་ཤུ་པ་ནི་འཚེ་བའི་དུས་རབས་ཤིག་ཏུ་ཕྱིན་པ་རེད། འོན་ཀྱང་དུས་རབས་ཉི་ཤུ་རྩ་གཅིག་པ་འདི་ཞི་བདེའི་དུས་རབས་ཤིག་ཏུ་སྒྱུར་ཐུབ་པ་བྱེད་དགོས་ཞེས་ངས་རྒྱུན་དུ་བཤད་ཀྱི་ཡོད། དེ་ལྟར་བརྗོད་དུས་དཀའ་ངལ་གཅིག་ཀྱང་མི་འཕྲད་པའི་དོན་མིན། གང་ཡིན་ཟེར་ན་དཀའ་ངལ་ནི་རྟག་ཏུ་འཕྲད་སྲིད། ཞི་བདེའི་དུས་རབས་ཤིག་སྒྱུར་དགོས་ཞེས་བརྗོད་པའི་དོན་ནི། ང་ཚོས་སོ་སོའི་དཀའ་ངལ་སེལ་ཆེད་ཞི་བདེ་དང་གྲོས་མོལ་ལ་བརྟེན་པའི་ཐབས་ལམ་ཞིག་ཡར་རྒྱས་གཏོང་དགོས།
ང་འདིར་མ་སླེབས་གོང་མངའ་སྡེའི་སྤྱི་ཁྱབ་ཀྱི་བུ་ཐུག་བྱུང་། ངས་ཁོང་ལ་ཞུས་དོན་ང་དང་མི་རབས་གཅིག་པའི་དུས་རབས་ཉི་ཤུ་པའི་གཅེན་གཅུང་མང་པོ་ཞིག་ཕྱིན་ཟིན། ང་ཚོ་ནི་འགྲོ་རྒྱུར་གྲ་སྒྲིག་ཟིན་ནས་ཡོད། དེར་བརྟེན་དུས་རབས་ཉི་ཤུ་རྩ་གཅིག་པའི་མི་རབས་ལོ་ན་བཅོ་ལྔ་ནས་སུམ་ཅུ་མན་ཆད་ཀྱི་མི་རབས་རྣམས་དོན་དམ་པའི་དུས་རབས་ཉི་ཤུ་རྩ་གཅིག་པའི་མི་རབས་ཡིན། དུས་རབས་འདི་ནང་ནས་ལོ་ངོ་བཅུ་ཕྲག་དགུ་ཙམ་མ་གཏོགས་ལྷག་མེད་ཅིང་། མི་རབས་གསར་པ་ཚོས་དུས་ཚོད་ལྷག་མ་དེ་དག་སྐྱེལ་དགོས། བྱས་ཙང་འཛམ་གླིང་འདི་གསར་པ་ཞིག་དང་། ལེགས་པ། བདེ་སྐྱིད་དང་ལྡན་པ་ཞིག་བཟོ་རྒྱུར་ཁྱེད་རང་ལའང་གོ་སྐབས་དང་ལས་འགན་ཡོད་ཅེས་བཤད་པ་ཡིན། དེ་ནི་འགྲོ་བ་མི་ཚང་མ་གཅིག་པ་ཡིན་པར་ཡིད་ཆེས་བརྟན་པོ་ཞིག་རྙེད་པའི་ཐོག་ནས་ལེགས་གྲུབ་ཡོང་ཐུབ།
ཆོས་ལུགས་སམ་མི་རིགས་ཀྱི་གནས་སྟངས་མི་འདྲབ་དེ་རིམ་པ་གཉིས་པ་ཞིག་ཡིན་ཅིང་དེ་ཙམ་གལ་ཆེན་པོ་མ་ཡིན། ང་ཚོས་རིམ་པ་གཉིས་པ་དེའི་ཐོག་དོ་ནན་ཤུགས་ཆེན་པོ་བྱས་ཏེ་འགྲོ་བ་མི་གཅིག་གྱུར་ཡིན་ཚུལ་གཏིང་བརྗེད་དུ་སོང་བ་ལ་བརྟེན་དཀའ་ངལ་ཡོང་གི་ཡོད། ང་ཚོས་བསམ་བློ་རྒྱ་ཆེ་ས་ནང་གཏོང་དགོས། དང་པོ་ང་ཚོས་འགྲོ་བ་མི་གཅིག་གྱུར་ཡིན་པར་བསམ་བློ་གཏོང་དགོས། དེང་སང་འཛམ་གླིང་གི་དཀའ་ངལ་ཞིག་ནི་གོ་ལའི་ཚ་དྲོད་འཕེལ་བ་དེ་ཡིན་ཅིང་། གོ་ལའི་དཔལ་འབྱོར་གྱིས་རྒྱལ་ཁབ་ཀྱི་ས་མཚམས་དང་ཆོས་ལུགས་ཀྱི་ཁྱད་པར་རྣམས་སྐབས་དོན་དང་འབྲེལ་མེད་ཡིན་ཚུལ་བསྟན། དེར་བརྟེན་མི་རབས་གསར་པ་ཚོས་གོ་ལ་ཡོངས་ཀྱི་རིམ་པའི་ཐོག་ནས་འགྲོ་བ་མི་རིགས་རྣམས་གཅིག་གྱུར་ཡིན་པའི་ཐོག་ལ་བསམ་བློ་མང་ཙམ་གཏོང་དགོས། རིམ་པ་གཉིས་པ་དེའི་ཐོག་ལ་རིག་པ་བསྒྲིམས་ནས་འཕྲལ་གྱི་ཁེ་ཕན་ཕྲན་བུ་ཞིག་ལ་ཆགས་ཏེ་གཅིག་གྱུར་གྱི་གནས་བབས་དེ་བློས་གཏོང་བྱས་ན་བྱུས་ཉེས་ཆེན་པོ་ཡིན། མཐར་དུས་རབས་འདི་ཞི་བདེའི་དུས་རབས་ཤིག་ཏུ་འགྱུར་སླད་ལྟ་ཚུལ་ཡང་དག་པ་ཞིག་གཏོད་དགོས། དེའི་ཐོག་ནས་གོ་ལ་ཧྲིལ་པོར་དམག་ཤུགས་མེད་པ་བཟོ་ཐུབ་སྲིད། དེ་ནི་སྲིད་པ་ཡིན། དེར་བརྟེན་དེའི་ཐད་བསམ་བློ་མང་ཙམ་གཏོང་རོགས་གནང་།
ཐུགས་རྗེ་ཆེ། ད་དྲི་བ་དྲི་ལན་བྱས་ན་སྙམ།
དྲི་བ་དྲི་ལན།
དྲི་བ། ༸གོང་ས་མཆོག ཕྱི་ལོ་ ༢༠༡༡ ལོར་ནིའུ་ཝག་(Newark)ལ་ཁྱེད་ཀྱི་ཆིབས་སྒྱུར་སྐབས། ཨ་རིའི་ཤེས་ཡོན་ལམ་ལུགས་ནང་སེམས་ཀྱི་བསླབ་བྱ་འཇུག་དགོས་སྐོར་བཀའ་སློབ་གནང་སོང་། ལམ་ལུགས་དང་མཐུན་པའི་བཟང་སྤྱོད་ཀྱི་འཛིན་གྲྭ་ཞིག་འཛུགས་རྒྱུར་ཁྱེད་ཀྱིས་དགོངས་ཚུལ་གང་ཡོད་དམ། འཛམ་གླིང་གི་ས་ཕྱོགས་གང་སར་གཞུང་འབྲེལ་བཀའ་ཁྱབ་ཡོད་པའི་བཟང་སྤྱོད་ཀྱི་འཛིན་གྲྭ་མང་པོ་ཡོད། ཨ་རིའི་ཤེས་ཡོན་ལམ་ལུགས་ཁྲོད་ལམ་ལུགས་ལྟར་མཐུན་པའི་བཟང་སྤྱོད་ཀྱི་སློབ་གཞི་ཞིག་འཛུགས་དགོས་ཞེས་ལམ་སྟོན་གནང་རྒྱུར་དཀའ་ངལ་གང་འདྲ་ཞིག་གཟིགས་ཀྱི་ཡོད་དམ།
༸གོང་ས་མཆོག འགྲོ་བ་མི་རིགས་གཅིག་གྱུར་ཡིན་པའི་ཤེས་པའི་འབྲས་བུར། ངའི་བསམ་པར། ཤེས་ཡོན་གྱིས་དངོས་གནས་ངོ་མཚར་ཆེ་བའི་འཛམ་གླིང་གསར་པ་ཞིག་བསྐྲུན་ཡོད། འཛམ་གླིང་གི་ཆ་ཤས་གང་སར་མི་རྣམས་ཀྱིས་ཤེས་ཡོན་ནི་གལ་ཆེན་པོ་ཞིག་ཏུ་འཛིན་གྱི་ཡོད། དེང་གྱི་ཆར་རྒྱལ་ཁབ་དང་སྤྱི་ཚོགས་མང་པོ་ཞིག་ནང་དེང་དུས་ཀྱི་ཤེས་ཡོན་ཚད་ཧ་ཅང་མཐོན་པོ་ཡོད། འོན་ཀྱང་ད་དུང་ང་ཚོར་དཀའ་ངལ་དང་རྙོག་ཟིང་ཡོད། ཐ་ན་སྤྱི་ཚོགས་ནང་དཀའ་ངལ་མང་པོ་བཟོ་མཁན་གྱི་མི་རྣམས་ལ་ཤེས་ཡོན་གྱི་ཆ་ནས་བསམ་ན། ཆུ་ཚད་ཧ་ཅང་མཐོན་པོ་ཡོད། སེམས་ཀྱི་ཞི་བདེར་མཚོན་ན། ངོས་ལ་ཤེས་ཡོན་ཐད་བྱང་ཆུབ་པའི་གྲོགས་པོ་མང་པོ་ཡོད། འོན་ཀྱང་མི་ཞིག་ཡིན་པའི་ཆ་ནས་ཁོང་ཚོས་སྐྱིད་པོ་མེད་པ་ཞེ་དྲགས་བྱེད་ཀྱི་འདུག དེ་ལ་བརྟེན་ནས་སེམས་ལ་བདེ་ཐང་མེད་པ་བཟོ་གི་ཡོད་པ་དང་། དེ་ལས་སྲོག་གཅོད་པ་དང་། རྫུན་སྨྲ་བ། ཚུལ་ཆོས་བྱེད་པ། བཤུ་གཞོག་གཏོང་བ། ཐུབ་ཚོད་བྱེད་པ་སོགས་ཡོང་གི་ཡོད།
དེར་བརྟེན་ཆོས་ལུགས་ཆེ་ཁག་ཚང་མས་ང་ཚོར་གཏིང་ཟབ་པའི་རིན་ཐང་ཞིག་སློབ་ཀྱི་ཡོད་ཅེས་རྒྱུན་དུ་ངས་མི་རྣམས་ལ་བརྗོད་ཀྱི་ཡོད། རིན་ཐང་དེ་དག་སློབ་མཁན་མི་རྣམས་ཀྱི་ཁྲོད་དུའང་དེ་དག་ཁ་ཞེ་གཉིས་མེད་ཀྱིས་ཉམས་ལེན་མི་བྱེད་མཁན་ཡང་ཡོད། སྐབས་རེ་ཆོས་ཁ་ལ་ཁྱེར་ནས་སྐད་ཆ་ཤོད་མཁན་རྣམས་ཀྱིས་དོན་དངོས་སུ་མི་ཚེ་ཚུལ་ཆོས་ངང་སྐྱེལ་ཞིང་། ཁ་ནས་ཚིག་མཛེས་པོ་དེ་འདྲ་བཤད་ཀྱང་ལག་ལེན་གཞན་ཞིག་བསྟར་གྱི་ཡོད་ཅེས་ངས་ཐེངས་མང་པོ་བརྗོད་པ་ཡིན། དེ་ནི་ནང་སེམས་ཀྱི་རིན་ཐང་ལ་ཤེས་རབ་ཀྱི་གྲོགས་དང་བཅས་པའི་ཡིད་ཆེས་བརྟན་པོ་ཞིག་མེད་པའི་རྟགས་ཡིན། དད་པ་ཙམ་ལ་བརྟེན་ནས་ཡིད་ཆེས་རྣལ་མ་ཞིག་ཐོབ་པ་ནི་ཚད་ཅན་ཞིག་ལས་མ་འདས། འོན་ཀྱང་ཡི་ཤུའི་བླ་ཆེན་པོག་སྐུ་གོང་མས་གསུངས་པ་ལྟར། དད་པ་དང་རྒྱུ་མཚན་མཉམ་དུ་འགྲོ་དགོས་ཀྱི་ཡོད།
ངའི་བསམ་པར་དེ་ནི་བདེན་པ་རེད། ཤེས་ཡོན་དང་གོ་རྟོགས་ཀྱི་ཐོག་ནས་ང་ཚོར་རྒྱུ་མཚན་དགོས་པ་ཡིན། རེ་བ་གཅིག་པུ་དེ་ནི་ཤེས་ཡོན་ཡིན། གལ་ཏེ་ང་ཚོས་མི་རྣམས་སེམས་པ་བཟང་པོ་བྱེད་སྟངས་དང་གཞན་ལ་སེམས་ཁུར་བྱེད་སྟངས་བསླབ་ན། ཁོང་ཚོས་དེ་དག་ནི་རང་གི་བདེ་དོན་དང་འཕྲོད་བསྟེན་གྱི་མཐའ་མའི་འབྱུང་རྩ་ཞིག་ཡིན་པ་ཤེས་རྟོགས་ཐུབ། ཁྱིམ་ཚང་དང་སྤྱི་ཚོགས་ནང་དཀའ་ངལ་འབྱུང་བ་ནི་སེམས་ཀྱི་བཟང་སྤྱོད་ཞན་པའི་དབང་གི་ཡིན། དེར་བརྟེན་ད་ཡོད་ཀྱི་ཤེས་ཡོན་ཁྱབ་ཁོངས་ནང་། ང་ཚོས་ནང་སེམས་ཀྱི་བཟང་སྤྱོད་ཀྱི་སློབ་གསོ་ངེས་པར་དུ་འཇུག་དགོས། གང་ཡིན་ཟེར་ན། ད་ལྟ་ལྡེང་གི་མེད།
སེམས་དང་མྱོང་ཚོར་ལ་གཞིགས་ན། གནའ་བོའི་རྒྱ་གར་གྱི་གཞུང་ནང་ཁོང་ཁྲོ་དང་། ཞེ་སྡང་། དངངས་སྐྲག་སོགས་ཉོན་མོངས་ལ་གདོང་ལེན་བྱེད་ཕྱོགས་ཐད་འགྲེལ་བཤད་མང་པོ་ཡོད། དེར་བརྟེན་ངོས་ཀྱི་ཉམས་མྱོང་ནང་། འདས་པའི་མི་ལོ་སུམ་ཅུའི་ནང་དེང་རབས་ཀྱི་ཚན་རིག་པ་དང་ཤེས་ཡོན་པ་མཉམ་དུ་བགྲོ་གླེང་བྱུང་བ་ལ་བརྟེན་ཁོང་ཚོ་མང་པོ་ཞིག་གིས་ནང་ཆོས་ཐེ་བའི་གནའ་བོའི་རྒྱ་གར་གྱི་སྲོལ་རྒྱུན་ནང་གནས་ཚུལ་ཧ་ཅང་མང་པོ་ཞིག་ཡོད་པར་ཡིད་སྨོན་བྱེད་ཀྱི་འདུག ཚན་རིག་པ་དེ་དག་གིས་གནས་ཚུལ་དེ་དག་ཡོད་པ་ཙམ་ལ་ཡིད་སྨོན་མ་བྱས་པར། དེ་དག་ལ་བརྟག་དཔྱད་བྱས་ཏེ་ཡིད་སྨོན་བྱེད་དགོས་པའི་དཔང་རྟགས་མིག་སྔར་ར་སྤྲོད་བྱས་ཡོད། དེར་བརྟེན་འདས་པའི་ལོ་གཉིས་ཀྱི་སྔོན་ནས་ང་ཚོས་དེང་དུས་ཀྱི་ཤེས་ཡོན་ལམ་ལུགས་ནང་སེམས་དང་འབྲེལ་བའི་བཟང་སྤྱོད་ཀྱི་སློབ་གཞི་ངོ་སྤྲོད་བྱེད་ཕྱོགས་ལ་བསམ་མནོ་བཏང་བ་ཡིན། ང་ཚོར་གང་དགོས་པ་ནི་སེམས་ཀྱི་ཐོག་ཤེས་ཡོན་གྱི་སློབ་གཞིའམ་ངས་བརྗོད་པ་ལྟར་བསམ་བློའི་ས་ཁྲ་ཞིག་དགོས། དེ་ནས་སློབ་ཕྲུག་ཚོས་སོ་སོའི་མྱོང་བའི་ཐོག་ནས་ཁོང་ཁྲོས་རང་གི་སེམས་ཀྱི་ཞི་བདེ་གཏོར་བཤིག་གཏོང་ཚུལ་ཤེས་རྟོགས་ཐུབ།
རང་གི་ཕ་མ་དང་གྲོགས་པོས་སོ་སོར་བྱམས་བརྩེའི་ཐོག་ནས་གཅེས་སྐྱོང་བྱས་པར་སློབ་ཕྲུག་ཚོས་ཡིད་སྨོན་ཞེ་དྲགས་སྐྱེ་གི་ཡོད། ལོ་ན་ཆུང་དུས་ནས་བཟུང་། བརྩེ་བའི་རིན་ཐང་དེ་མི་ཚེའི་ནང་གསོན་པོར་གནས། ང་ཚོར་ལྟར་མི་རྣམས་འཚར་ལོངས་བྱུང་བའི་སྐབས། ཚང་མ་སོ་སོ་རང་གིས་བྱེད་ཐུབ་པར་སོང་། མཚམས་རེ་ཁོང་ཚོས་བརྩེ་བ་དགོས་ཀྱི་མེད་ཅེས་ཤོད་ཀྱི་ཡོད། འོན་ཏེ་གཞི་རྩའི་མིའི་རིན་ཐང་དེ་དག་རྩ་བའི་ལུས་པོའི་གྲུབ་ཆའི་ཐོག་ནས་ཡོང་བ་ལས་ཆོས་ལ་བརྟེན་ནས་མི་འབྱུང་། ཨ་མ་ཞིག་གི་རང་གི་བུ་ལ་བཅངས་པའི་བརྩེ་བ་ནི་ཧ་ལས་པ་ཞིག་ཡིན། དེ་ང་ཚོས་དུད་འགྲོའི་སྟེང་ནས་ཀྱང་མཐོང་ཐུབ། དེ་ནི་ལུས་པོའི་གྲུབ་ཆ་རང་ཡིན། ཆོས་ལ་བརྟེན་ནས་མ་ཡིན། དེས་ན་ཕྲུ་གུ་རྣམས་ལོ་ན་ཆུང་བའི་སྐབས་ང་ཚོར་གང་དགོས་སམ་ཞེ་ན། བྱམས་བརྩེའི་མྱོང་བ་དེ་གསོན་པོར་སོ་སོའི་སེམས་ནང་གནས་པའི་སྐབས། ཁོང་ཚོར་རིན་ཐང་དེའི་གལ་གནད་སློབ་རྒྱུ་གནད་འགག་ཆེ། དེས་མ་ཤི་བར་དུ་ཤུགས་རྐྱེན་སྦྱིན་གྱི་ཡོད། རིན་ཐང་དེ་དག་ནི་དོན་དམ་པའི་ང་ཚོའི་བདེ་སྐྱིད་དང་དགའ་ཚོར་གྱི་འབྱུང་ཁུངས་ཡིན།
ང་ཚོས་ཆོས་ལུགས་ལ་མཐའ་གཅིག་བརྟེན་རྒྱུའི་ཚབ་ཏུ་ཚན་རིག་གི་རྙེད་དོན་ཐེ་བའི་འགྲེལ་བཤད་དམ་རྒྱུ་མཚན་བེད་སྤྱོད་བྱེད་དགོས། གལ་ཏེ་ང་ཚོས་ཆོས་ལ་བརྟེན་ན། ཐབས་ལམ་དེ་ཀུན་ལ་ཁྱབ་མེད། ང་ཚོས་འདིར་ཀུན་ལ་ཁྱབ་པའི་དཀའ་ངལ་གྱི་སྐོར་ཤོད་ཀྱི་ཡོད་སྟབས། དཀའ་ངལ་དེ་ལ་གདོང་ལེན་བྱེད་པའི་ཐབས་ལམ་དེའང་ཀུན་ལ་ཁྱབ་པ་ཞིག་དགོས། ངས་རྒྱུན་དུ་ཐབས་ལམ་དེ་ལ་ཆོས་དང་མ་འབྲེལ་བའི་བཟང་སྤྱོད་ཅེས་འབོད་ཀྱི་ཡོད། ཆོས་དང་མ་འབྲེལ་བ་ཞེས་པའི་ཐ་སྙད་འདིར་ངས་འགྲེལ་བཤད་བྱེད་དགོས། གང་ཡིན་ཟེར་ན། ནུབ་ཕྱོགས་སུ་ཐ་སྙད་དེས་ཆོས་ལ་མ་གུས་པའམ་ངན་ཕྱོགས་ཀྱི་དོན་ཞིག་སྟོན་གྱི་ཡོད་པ་འདྲ། འོན་ཀྱང་རྒྱ་གར་གྱི་ཐ་སྙད་དེའི་གོ་དོན་ལ་གཞིགས་ན། ཆོས་ལུགས་བྱེ་བྲག་པ་ཞིག་ཕྱོགས་ཞེན་མེད་པར། ཆོས་ལ་ཡིད་ཆེས་མེད་མཁན་ཐེ་བའི་ཆོས་ལུགས་ཀུན་ལ་གུས་བརྩི་དགོས་པ་སྟོན་གྱི་ཡོད། རྒྱུ་མཚན་དེར་བརྟེན་རྒྱ་གར་རང་བཙན་ཐོབ་པའི་རྗེས། རྩ་ཁྲིམས་ཀྱང་ཆོས་དང་མ་འབྲེལ་བའི་ལྟ་ཚུལ་ཐོག་གཞི་བཞག་ཡོད།
གང་ཡིན་ཞེ་ན། རྒྱ་གར་ནི་ཆོས་ལུགས་སྣ་ཚོགས་འཛོམས་པའི་རྒྱལ་ཁབ་གཅིག་ཡིན་པས། ཆོས་ལུགས་བྱེ་བྲག་ཅིག་ལེགས་པ་རེད་ཅེས་བརྗོད་མི་ཐུབ། གོ་ལ་ཡོངས་ཀྱི་རིམ་པའི་ཐོག་ནས་ཆོས་དང་མ་འབྲེལ་བ་ཞེས་པ་ནི་ཚང་མས་ཁས་ལེན་ཐུབ་པའི་ཀུན་ཁྱབ་ཀྱི་ལམ་ཞིག་ཡིན། དེར་བརྟེན་ཆོས་དང་མ་འབྲེལ་བའི་ཤེས་ཡོན་གྱི་ཁྱབ་ཁོངས་ནང་འཚམ་པའི་གཏན་འབེབས་སློབ་ཚན་ཞིག་བཟོ་ཐབས་བྱེད་ཀྱི་ཡོད། ད་ལྟ་ང་ཚོ་དེའི་ཐོག་ལས་ཀ་བྱེད་བཞིན་པ་དང་གཅིག་བྱས་ན་ལོ་གཅིག་ནང་གྲ་སྒྲིག་ལེགས་གྲུབ་ཡོང་སྲིད། འོན་ཀྱང་ང་ཚོས་ཚན་རིག་པ་དང་། ལྟ་སྒྲུབ་སྨྲ་བ། ཤེས་ཡོན་པ་སོགས་དང་མཉམ་དུ་སློབ་སྦྱོང་འཕར་མ་བྱེད་དགོས། དེ་དག་ནི་ང་ཚོས་རྒྱ་གར་ནང་ལག་བསྟར་བྱེད་བཞིན་ཡོད།
ནམ་ཞིག་ང་ཚོས་སློབ་གཞི་དེ་ལེགས་གྲུབ་བྱུང་ན། གཅིག་བྱས་ན་གཙུག་ལག་སློབ་གྲྭ་འདི་འདྲ་བའི་ནང་ཚོད་ལྟའི་ཚུལ་དུ་ལས་གཞི་དེ་ལག་བསྟར་བྱེད་ཐུབ། སློབ་གྲྭ་གཅིག་གིས་ལས་གཞི་དེ་གཉེར་ནས་ལོ་གཉིས་ཀྱི་རྗེས་དེའི་གྲུབ་འབྲས་ལ་བརྟག་དཔྱད་བྱེད་ཆོག གལ་ཏེ་བཟང་ཕྱོགས་ཀྱི་གྲུབ་འབྲས་ཤིག་ཐོན་ན། གཏན་འབེབས་བྱས་ཏེ་སློབ་གྲྭ་ཁག་བཅུ་དང་བརྒྱ་བར་རྒྱ་སྐྱེད་བཏང་ནས་རིམ་གྱིས་རྒྱལ་ཁབ་ཀྱི་རིམ་པར་ལག་བསྟར་བྱེད་ཐུབ། རྒྱལ་ཁབ་ཀྱི་རིམ་པའི་རྗེས་ཆོས་ལུགས་ལ་གཞི་མ་བཞག་པར་ཆོས་དང་མ་འབྲེལ་བའི་རྩ་དོན་ཐོག་གཞི་བཞག་སྟེ་འཛམ་གླིང་ཧྲིལ་པོར་བཟང་སྤྱོད་ཀྱི་ཤེས་ཡོན་བློ་སྟོབས་སྤེལ་ཐུབ་པ་སྲིད།
དྲི་བ། མཐར་ལྷུང་གི་ཁ་ཆེའི་སེམས་ཚོར་དང་། ཨ་རི་དང་ཁ་ཆེའི་དབར་གྱི་འཇིགས་སྣང་གིས་རྐྱེན་པས་ཆོས་ལུགས་ནང་ཁུལ་གྲོས་མོལ་ཡོང་ཐབས་མཛད་པའི་ཁྱེད་ཀྱི་འབད་རྩོལ་དེ་འདས་པའི་ལོ་ངོ་བཅུ་ཕྲག་ནང་ཁག་པོ་བྱུང་སོང་བསམ་པ་དགོངས་ཀྱི་ཡོད་དམ། ཕྱི་ཟླ་ ༩ ཚེས་ ༡༡ ནས་བཟུང་ལོ་ངོ་བཅུ་ཕྲག་འདིའི་ནང་གྲོས་མོལ་ཐད་ལས་སླ་རུ་ཕྱིན་ཡོད་དམ།
༸གོང་ས་མཆོག འགྱུར་བ་ཆེན་པོ་གལ་ཕྱིན་མེད། ང་ཚོས་འདས་པའི་ལོ་ངོ་སུམ་ཅུ་བཞི་བཅུའི་རིང་གྲོས་མོལ་བྱས་པ་ཡིན། འཛུམ་དམུལ་བཞིན་འཚམས་འདྲི་ཙམ་བྱེད་པའི་རྒྱུན་སྲོལ་གྱི་མཛད་སྒོའམ་ཞབས་འདེགས་ཆུང་ཙག་དེ་འདྲ་མིན་པར་ཆོས་ལུགས་ནང་ཁུལ་བར་འདུ་འཛོམས་ཡོང་བའི་ཐབས་ཤེས་ངས་ག་དུས་ཡིན་ཀྱང་བྱེད་ཀྱི་ཡོད། དེ་ལས་ངས་ཁ་ཞེ་གཉིས་མེད་ཀྱིས་བགྲོ་གླེང་དེ་འདྲ་ཚོགས་ཐུབ་ན་བསམ་གྱི་འདུག ང་ཚོའི་ཁྱད་པར་གང་རེད། ང་ཚོའི་འདྲ་ཆོས་གང་རེད། དམིགས་ཡུལ་གང་རེད། གལ་ཆེ་བ་ཞིག་ལ་ཉམས་ལེན་པ་ཕན་ཚུན་ཐུག་འཕྲད་བྱེད་དགོས། ཡི་ཤུ་རྣམ་དག་ཆོས་ལུགས་ཀྱི་དགེ་འདུན་པ་འགར་ང་རང་ཡིད་སྨོན་ཆེན་པོ་བྱུང་། རྣམ་དག་ཆོས་ལུགས་ཀྱི་དགེ་འདུན་པ་ཐོ་མ་སེ་ མར་ཊོན་(Thomas Merton)དང་ངོས་ཐུག་འཕྲད་བྱུང་རྗེས། ངས་ཁོང་དང་ཡི་ཤུ་དགེ་འདུན་ཕོ་མོ་གཞན་གྱི་དྲུང་ནས་ཉམས་ལེན་དང་ཉམས་མྱོང་མང་པོ་ཤེས་རྟོགས་བྱུང་། ཐེངས་ཤིག་ཨོ་སི་ཊོ་ལི་ཡའི་གྲོང་ཁྱེར་སི་ཌི་ནི་(Sydney)ནང་། ཡི་ཤུ་བློན་ཆེན་ཞིག་གིས་ང་རང་ངོ་སྤྲོད་གནང་བའི་སྐབས། ང་ཡི་ཤུ་ཡག་པོ་ཤིག་ཡིན་ཅེས་འགྲེལ་བཤད་གནང་སོང་། དེ་ནས་ང་རང་སྐད་ཆ་ཤོད་པའི་སྐབས། ངས་ཁོང་རང་ཉིད་ཀྱང་ནང་པ་ཡག་པོ་ཤིག་ཡིན་ཞེས་ཞུས་པ་ཡིན། སྐབས་དེར་སེམས་ནང་ངེད་གཉིས་ཀྱིས་ཉམས་ལེན་གཅིག་པ་བྱེད་པ་དང་ནུས་པ་གཅིག་པ་ཡོད་པའི་ཚོར་སྣང་ཞིག་བྱུང་། ནམ་ཞིག་ངེད་གཉིས་ཕན་ཚུན་རྒྱུས་མངལ་གཏིང་ཟབ་ལོན་ཏེ་གྲོགས་པོ་བློས་ཐུབ་ཆགས་པ་དང་། གཉིས་མོས་ཀྱི་གུས་བརྩི་དང་ཡིད་སྨོན་རང་བཞིན་གྱིས་རྩ་བ་ཚུགས་སོང་།
གཞན་ཡང་ངས་ཁ་ཆེའི་གཅེན་གཅུང་ཚོ་དང་ཐུག་འཕྲད་ཡོང་ཆེད་འབད་བརྩོན་དམིགས་བསལ་བསྟེན་པ་ཡིན། བྱང་ཨཻར་ལན་ཌིའི་(Northern Ireland)ནང་ཡི་ཤུ་ཆོས་ལུགས་གསར་མ་དང་རྣམ་དག་ཆོས་ལུགས་བར་ལྟར། ཤི་འ་(Shia)དང་སུ་ནི་(Sunni)ཁ་ཆེ་བར་གྱི་རྩོད་རྙོག་དེ་ཆོས་ལུགས་ལ་བརྟེན་ནས་བྱུང་མེད། དེའི་བྱུང་རྩ་དངོས་དེ་ཆབ་སྲིད་ཡིན། འདས་པའི་དུས་སུའང་ཆོས་ལུགས་ཀྱི་མིང་ཐོག་ནས་དབང་ཆའམ་དཔལ་འབྱོར་གྱི་ཁེ་ཕན་ལ་བརྟེན་ནས་ལོ་རྒྱུས་རང་བཞིན་གྱི་རྩོད་རྙོག་དེ་འདྲ་བྱུང་ཡོད། འོན་ཀྱང་ཁོང་ཚོས་ཆོས་ཁ་ལ་ཁྱེར་བ་ཡིན། དེར་བརྟེན་ང་ཚོས་ཁྱད་པར་འབྱེད་དགོས། ཆབ་སྲིད་ཀྱི་གནད་དོན་རྣམས་ཆབ་སྲིད་ཀྱི་ཐོག་ནས་སེལ་དགོས་པ་ལས་ཆོས་ལ་བརྟེན་ནས་མ་ཡིན། ཆོས་ལུགས་ལ་བསམས་ན། གཞན་ལ་འཚེ་བ་བྱེད་པའི་ལས་ལ་གཞི་རྟེན་མེད།
རྐྱེན་ངན་དེ་དག་ང་ཚོས་བློ་ངེས་ཀྱིས་ངེས་པར་དུ་འབད་བརྩོན་བྱེད་དགོས། རྒྱུ་མཚན་ནི་ཆོས་ཀྱི་མིང་ཐོག་ནས་སྲོག་གཅོད་རེས་བྱེད་པ་སེམས་སྐྱོ་དགོས་པ་དང་བློ་ཡུལ་ལས་འདས་པ་ཞིག་རེད། དེའི་ཁྲོད་དེང་སང་ཐ་ན་འབར་མ་དང་ཤྲཱི་ལངྐའི་ནང་ནང་པས་ཁ་ཆེའི་ལྷ་ཁང་དང་སྡོད་ཡུལ་གཏོར་བཤིག་གཏོང་བ་ཚུད་ཡོད། དེ་ནི་དངོས་གནས་སྐྱོ་བ་སྐྱེ་དགོས་པ་ཞིག་ཡིན། ཐེངས་ཤིག་ངས་ནང་པའི་གཅེན་གཅུང་ཚོར་ཁྱེད་རང་ཚོའི་སེམས་ནང་ཁ་ཆེའི་སྤྱི་ཚོགས་ལ་དམིགས་པའི་བསམ་བློ་མི་དགེ་བ་དེ་འདྲ་འཁོར་སྐབས། ངེས་པར་དུ་སངས་རྒྱས་ཀྱི་ཞལ་རས་བསམ་བློ་གཏོང་རོགས་ཞེས་བཤད་པ་ཡིན། སངས་རྒྱས་ཀྱི་ཐུགས་ལ་ཁ་ཆེའི་སྤུན་ཟླ་ཚོའང་སྐྱོབ་འདོད་ཡོད། དེ་ལ་ཐེ་ཚོམ་མེད། དེར་བརྟེན་རྩོད་རྙོག་དེའི་རྒྱབ་ཀྱི་རྒྱུ་མཚན་ནི་དཔལ་འབྱོར་རང་ལ་ཐུག་ཡོད། ཆོས་དེའི་ནང་ཚུད་ན། དེ་ནི་མིའི་མྱོང་ཚོར་ཏག་ཏག་མ་བསྡད་པ་ལས་བྱུང་བ་ཡིན། མྱོང་ཚོར་ག་ཚོད་མང་པོ་བྱུང་བ་དེའི་ཚོད་ཀྱིས་གཡོ་སྒྱུའི་ལས་བྱེད་པའི་ཉེན་ཁ་ཆེ་བ་ཡོད། ཧ་ཅང་སྐྱོ་པ་རེད། འོན་ཀྱང་སེམས་ཤུག་ཆག་དགོས་པའི་རྒྱུ་མཚན་མེད། ང་ཚོས་རྒྱུན་དུ་འབད་བརྩོན་བསྟེན་ན་འབྲས་བུ་བཟང་པོ་ཞིག་འཐོབ་ཐུབ། སྐབས་རེ་ངས་ཆོས་ལུགས་ནང་ཁུལ་དུ་མཛའ་མཐུན་ཡོང་བར་ལེགས་སྐྱེས་ཕྲན་བུ་ཕུལ་ཐུབ་པར་ང་རང་སྤོབས་པ་ཡོང་གི་འདུག
ངའི་འབད་བརྩོན་ནམ་བསམ་བློར་མི་རྣམས་ཀྱིས་མོས་མཐུན་བྱས་ཏེ་ཡི་རང་ཡོད་པ་མཐོང་དུས་སེམས་ཤུགས་འཕར་གྱི་འདུག ནོ་བེལ་ཞི་བདེའི་གཟེངས་རྟགས་ཁྱབ་བསྒྲགས་བྱས་པའི་སྐབས། ངས་ལམ་སེང་ང་ནི་གྲྭ་པ་དཀྱུས་མ་ཞིག་ལས་གཞན་གང་ཡང་མིན་ཅེས་ཞུས་པ་ཡིན། འོན་ཀྱང་དེ་ནི་འཛམ་གླིང་ཞི་བདེ་དང་མི་རིགས་ཀྱི་ཡར་རྒྱས་ཆེད་ངས་འབད་བརྩོན་བྱས་པར་ཆེ་མཐོང་ལྟ་བུ་ཡིན།
འདིར་ངའི་བསམ་པར་གཅེན་གཅུང་སྟོང་ཚོ་བཅོ་ལྔ་ལྷག་འཛོམས་ཡོད་ཚོད་འདུག གལ་སྲིད་གོང་ཞུས་གནད་དོན་ཁག་ལ་དགོས་གལ་མེད་པ་མཐོང་ཚེ་སྐྱོན་མེད། འོན་ཀྱང་ཁྱེད་རྣམས་ལ་དོ་དབྱིངས་ཅུང་ཟད་ཡོད་ཅིང་ད་དུང་གསལ་པོ་མཁྱེན་འདོད་ན། ཐུགས་རྗེ་གཟིགས། སོ་སོའི་ནང་སེམས་ཀྱི་རིན་ཐང་ཐད་དགོངས་པ་མང་ཙམ་བཞེས་རོགས་གནང་། དང་པོ་རིན་ཐང་དེ་ངོས་འཛིན་ཐུབ་པའི་གོ་རྟོགས་དེ་ཤེས་བྱའི་འདུ་ཤེས་ཐོག་ནས་ལག་བསྟར་བྱེད་དགོས། དེ་ནས་རིན་ཐང་དེར་གོམས་འདྲིས་བསྟེན་དགོས། མཐར་རང་གི་ཉིན་རེའི་འཚོ་བའི་ཆ་ཤས་ཤིག་ཏུ་སྒྱུར་དགོས། དེ་ལྟར་ཐུབ་ཚེ་རང་ལ་ཁེ་ཕན་ཆེན་པོ་ཞིག་འཐོབ་ངེས། དེར་བརྟེན་བསམ་བློ་མང་པོ་གཏོང་དགོས། ཐུགས་རྗེ་ཆེ།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (35%)